ޓްރާންސްޕޯޓް އޮތޯރިޓީ ކުރީގެ ސްޓަރ ސިނަމާ ޢިމާރާތަށް ޓްރާންސްޕޯޓް އޮތޯރިޓީ ކުރީގެ ސްޓަރ ސިނަމާ ޢިމާރާތަށް\nޓްރާންސްޕޯޓް އޮތޯރިޓީ ކުރީގެ ސްޓަރ ސިނަމާ ޢިމާރާތަށް\nކުރީގެ ސްޓަރ ސިނަމާ ހިންގި މ. ޗަނބޭލީވިލާ، އެތަނުގެ ފުރަތަމަ ފަންގިފިލާއަށް ޓްރާންސްޕޯޓް އޮތޯރިޓީ މިހާރު ވަނީ ބަދަލުކޮށްފައި / ފޮޓޯ: ޢަލީ ނަޞީރު، ޕީ.އެސް.އެމް ނިއުސް\nމޯލްޑިވްސް ޓްރާންސްޕޯޓް އޮތޯރިޓީ ކުރީގެ ސްޓަރ ސިނަމާ ޢިމާރާތަށް ބަދަލުކޮށްފިއެވެ.\nމޯލްޑިވްސް ޓްރާންސްޕޯޓް އޮތޯރިޓީން ވިދާޅުވީ، ޢީދު ބަންދަށްފަހު، މިމަހުގެ4ވަނަ ދުވަހުން ފެށިގެން އެ އޮތޯރިޓީ ހިންގަމުންދާނީ ކުރީގެ ސްޓަރ ސިނަމާ ހިންގި މ. ޗަނބޭލީވިލާގެ ފުރަތަމަ ފަންގިފިލާގައިކަމަށެވެ. ޓްރާންސްޕޯޓް އޮތޯރިޓީ މީގެ ކުރިން ހިންގަމުންދިޔައީ ހުރަވީ ބިލްޑިންގގެ ފުރަތަމަ ފަންގިފިލާގައިކަމަށެވެ. ނަމަވެސް އެތަނުގެ ޖާގަ ކުޑަކަމާއި، ޢިމާރާތް ބައުކަމުގެ ޝަކުވާއަކީ ގިނަ ޢާއްމުންގެވެސް ޝަކުވާއެކެވެ.\nރާއްޖޭގެ އެއްގަމާއި، ކަނޑު ދަތުރުފަތުރުގެ ދާއިރާ ތަރައްޤީކޮށް ކުރިއެރުވުމަށް ސަރުކާރުން އެކަށައަޅާ ސިޔާސަތުތައް ވިލަރެސްކޮށް، އެފަދަ ސިޔާސަތުތައް ކުރިއެރުވުމަށް މަސައްކަތްކުރާ މައި އިދާރާއަކީ މޯލްޑިވްސް ޓްރާންސްޕޯޓް އޮތޯރިޓީއެވެ.\nއެގޮތުން އެއްގަމާއި، ކަނޑު ދަތުރުފަތުރުގެ ސަލާމަތާއި ރައްކާތެރިކަމާ ބެހޭގޮތުން ޤަވާއިދު ހަދައި ހިންގުމާއި، އެއްގަމާއި، ކަނޑު ދަތުރުފަތުރުގެ ޚިދުމަތްތަކާ ގުޅޭގޮތުން ދޫކުރަންޖެހޭ ލައިސަންސްތައް ދޫކުރަނީ ޓްރާންސްޕޯޓް އޮތޯރިޓީންނެވެ. އަދި އެއްގަމާއި، ކަނޑުގައި ދުއްވާ އުޅަނދުފަހަރު ރަޖިސްޓްރީކުރުމާއި، އުޅަނދުފަހަރާބެހޭ ދަފްތަރު ބެލެހެއްޓުމާއި، އުޅަނދުފަހަރުގައި ފަޅުވެރިން ތިބެންޖެހޭ ސަލާމަތީ މިންގަނޑުތައް ކަނޑައަޅަނީވެސް އެ އޮތޯރިޓީންނެވެ.


“ފޭދޫ ރަށިކެޑަ ވަޑާ” އަތިރިމަތީ ސަރަހައްދު – ރައްޔިތުންގެ ސަރަޙައްދު! – އައްޑޫ އޮބްޒާވަރ\n“ފޭދޫ ރަށިކެޑަ ވަޑާ” އަތިރިމަތީ ސަރަހައްދު – ރައްޔިތުންގެ ސަރަޙައްދު!\nމިހާރު ކުޑައާއި ގޮނޑި ޖަހަމުން އަންނަ ސަރަޙައްދު - ފޮޓޯ: ރަޝީދު\nޒުހައިރު 14 ޑިސެންބަރު, 2018\nއައްޑޫ ސިޓީ ފޭދޫގެ އިރުމަތީ ފަރާތުގައި މީހުން މޫދަށް އެރި އުޅޭ ސަރަހައްދަށް ޒަމާނުއްސުރެ މީހުން ކިޔަމުން އަންނަނީ “ފޭދޫ ރަށިކެޑަ ވަޑާ” މިހެންނެވެ.\nމިސަރަހައްދުގެ އަތިރިމައްޗަކީ އަބަދުވެސް ދޮންވެއްޔާއި އަކިރި ހުންނަ، އެހެނަސް ހިތްގައިމު ސަރަޙައްދަކެވެ. އެއްވެސް ފަރާތެއްގެ މިލްކެއް ކަމުގައި ނުވާ މިސަރަހައްދަކީ ރައްޔިތުންގެ ބިމެކެވެ. މިދޮންވެލި ގަނޑު ސާފުކޮށް ރީތިކޮށް ބޭއްވުމަކީ އެތަނަށް މޫދަށް އެރިއުޅޭ އެތަށް ބަޔަކަށް ފަސޭހަ ވާނެ ކަމެކެވެ.\nނަމަވެސް މިހާތަނަށް އެއްވެސް މުޢައްސަސާއަކުން މިތަން ސާފުކޮށް ބެލެހެއްޓުމުގެ ޒިއްމާ ނަގާފައި ނުވެއެވެ. މޫދަށް އެރިއުޅޭ ހުރިހާ އުމުރެއްގެ މީހުންނަށް ފަސޭހައަކަށް އެއްވެސް ކަމެއް މިވީހާތަނަށް ވެފައިވެސް ނުމެނެތެވެ.\nއަޅުގަނޑު މި އާޓިކަލް މިލިޔަނީ ކޮންމެހެން އެސަރަޙައްދުގެ ރީތި ކަމާއި ހިތްފަސޭހަކަމުގެ ވާހަކަ ދައްކާކަށެއް ނޫނެވެ. މިސަރަހައްދުގައި މިހާރު ކުރިއަށްދާ މަސައްކަތެއްގެ ސަބަބުން އައްޑޫ ސިޓީ ކައުންސިލާއި ފޭދޫ ޒުވާނުންނާއި ދެމެދު އުފެދިފައިވާ ނުތަނަވަސް ކަމުގެ ހަގީގަތް ހާމަ ކުރުމަށެވެ. އަޅުގަނޑު ޙިއްސާކޮށްލާނީ އަޅުގަނޑަށް ލިބިފައިވާ މަޢުލޫމާތާއި އަދި ބައެއް ބޭފުޅުން މިކަމާއި މެދު ދެކޭ ގޮތެވެ.\nމޫދަށް އެރިއުޅޭ އެންމެނަށް ފަސޭހަވާނެހެން އެސަރަޙައްދުގައި ކުޑަޖަހާ ތަން ޒީނަތްތެރިކޮށް އަދި އެތަން ސާފުކޮށް ބެލެހެއްޓުމަކީ ވަރަށްވެސް ރަނގަޅު ކަމެކެވެ. އެކަމަށް ފޭދޫގެ ކުދިބޮޑު އެންމެހާ ރައްޔިތުންގެ ފުރިހަމަ ތާޢިދު ލިބޭނެކަމީ އެއްވެސް ޝައްކެއް އުފެދޭނެ ކަމެއް ނޫނެވެ.\nފޭދޫގެ ޒުވާން ކުދިންކޮޅެއް އިސްނަގައިގެން އެތަން ސާފުކޮށް ބެލެހެއްޓުމުގެ އިތުރުން މިހާރު އެސަރަޙައްދުގެ ބީޗުގައި އެޒުވާނުން އަންނަނީ ކުޑަޖެހުމުގެ މަސައްކަތް ކުރަމުންނެވެ. އެމަސައްކަތުގެ ވަކިހިސާބަކުން ކައުންސިލުން އެކަން ހުއްޓުވަން މަސައްކަތް ކުރާވާހަކަ ސޯޝަން މީޑިއާގައި ތިލަވަމުން އަންނަނީ ވަރަށް ހަލުވިކަމާއެކު ގައެވެ.\nމކަމާއި ގުޅޭގޮތުން އަޙުމަދު ޖިނާޙު ކިޔާ ފޭދޫ ޒުވާނަކު އޭނަގެ ފޭސްބުކް ވޯލްގައި އެކަމުގެ ހަގީގަތް ކަމަށް ބުނެ ތަފްސީލީ ހަކަމެއް ބަޔާން ކޮށްފައި ވެއެވެ. ޖިނާޙު އެކަންކަމުގެ ތަފްސީލު ލިޔެފައިވަނީ ފޭދޫ ދާއިރާގެ ކައުންސިލަރު އެބޭފުޅާގެ ފޭސްބުކް ވޯލްގައި ލިޔެފައިވާ ލިޔުމުގެ ސްކްރީން ޝޮޓަކާއެކެ އެވެ.\nފޭދޫ ދާއިރާގެ ކައުންސިލަރު ލިޔެފައިވަނީ، “ރައްޔިތުންގެ ލާބައަށް ދަރުމަވެރިން ކުރައްވާ ޚިދުމަތަށް މަރުޙަބާ ކިޔަން. ފޭދޫ މޫދަށް އެރޭ ސަރަޙައްދުގެ އަތިރިމަތީގައި ކުޑައާއި ގޮނޑިޖަހާ ޒީނަތްތެރި ކުރުމަކީ ވަރަށް ރަނގަޅު ކަމެއް. މި މަސައްކަތް ކުރަން ފެށުމުން ދިމާވި މައްސަލަތައް ޙައްލުކުރުމަށް، ގަވާއިދުން މިކަން ކުރެވިދާނެ ތަފާތު ގޮތްގޮތުގެ ވާހަކަ މަޝްވަރާ އެރުވުފައިވޭ، ނަމަވެސް ކަން ހިނގީ އެގޮތަކަށް ނޫން. ކޮންފަރާތަކުން ކުރާ ކޮންކަމެއްކަން ނޭގިގެން ޝަކުވާ ކުރާ ފަރާތްތަކަށްވެސް ޖަވާބުދާރީ ވާންޖެހޭނެ. މަޝްވަރާގެ ދޮރު ބަންދު ނުވާނެ، ވާހަކަ ދެއްކުމުގެ ފުރުސަތު އޮންނަންވާނެ ހުޅުވިފައި.” މިހެންނެވެ.\nމިލިޔުމުގެ ސްކްރީން ޝޯޓަކާއެކު ޖިނާޙު ލިޔެފައިވާ ގޮތުން އެސަރަޙައްދުގައި ފޭދޫގެ ޒުވާން ކުދިންކޮޅެއް ފުރަތަމަ ދެކުޑަ ޖަހަން ފެށުމުން ބައެއް މީހުން އެކަމާއި މައްސަލަ ޖެއްސުމުން އެޒުވާނުން ފުރަތަމަ ބައްދަލު ކޮށްފައިވަނީ ފޭދޫގައި ހުންނަ ހައުސިން ޔުނިޓާއެވެ. އޭރު އެފަދަކަންކަން ހަވާލުވެ ހުއްދަ ދިނުމުގެ ކަންކަން ކުރަމުން އަންނަނީ ހައުސިން ޔުނިޓުންނެވެ.\nއެޒުވާނުންނަށް އެތަނުން ދިންޖަވާބަކީ އެމީހުން ކުރަން އުޅެނީ ވަރަށް ރަނގަޅު ކަމެއް ކަމަށާއި އަދި ޒުވާނުން އިސްނަގައިގެން އެފަދަ ކަމެއް ކުރުމީ ވަރަށް އުފާވާކަމެއް ކަމުގައި ބުނެފައިވާ ކަމަށެވެ. ނަމަވެސް އެމީހުންނަށްވެސް އެފަދަ ކަމެއް ކުރުމަށް ހުއްދަ ދިނުމުގެ އިޚްތިޔާރާއި ބާރެއް ނެތްކަމަށް ބުނެ އެކުދިން ކުރިއަށް ދާނެ މަގު ފުރަތަމަ ބަންދުވީއެވެ.\nއޭގެ ފަހުން ނޮވެމްބަރ 26، 2018 ވަނަ ދުވަހު އެޒުވާނުން ބައްދަލު ކޮށްފައިވަނީ އައްޑޫސިޓީ ކައުންސިލުގެ މޭޔާ ޢަބުދުﷲ ސާދިޤު އާއެވެ. އެމަނިކުފާޏުވެސް އެޒުވާނުންނަށް އެރުވީ ހައުސިން މިނިސްޓްރީއިން އެރުވި ޒާތުގެ ޖަވާބަކެވެ. އެކަމަށް ހުއްދަ ލިބޭނެ ގޮތްހައްދަވާ ދެއްވުމަށް މޭޔަރަށް ދެންނެވުމުން މޭޔަރު ވިދާޅުވިކަމަށް ޖިނާޙުގެ ލިޔެފައިވަނީ އައްޑޫ ސިޓީ ކައުންސިލްއަށް އެއްވެސް ބާރެއް ނެތްކަމަށާއި އެބޭފުޅުންގެ އުއްމީދަކީ ވީހާވެސް އަވަހަށް ބަރުތަށް ލިބިގެން ދިއުން ކަމަށެވެ.\nބާރުތައް ސިޓީ ކައުންސިލަށް ލިބުމުން އެކަން ކުރެވޭނެ އިންތިޒާމު ހަމަޖައްސަވާލަ ދެއްވުމަށް މޭޔަރަށް ދެންނެވުނު ކަމަށާއި އަދި އެޒުވާނުން ފަހުން އެކަމަށް ބޭނުންވާ ޕްރޮޕޯސަލް ހުށަހަޅާނެކަމަށް ޖިނާހު ލިޔެފައި ވެއެވެ. މިހާރު މަސައްކަތް ދަނީ ކުރިއަށް ކަމަށާއި އެހެންކަމުން މަސައްކަތް ނުހުއްޓި ކުރިއަށް ދެވޭނެ އިންތިޒާމު ހަމަޖައްސަވާ ދެއްވުމަށްވެސް އެޒުވާނުން އެދުނެވެ. މިއިން އެއްވެސް ކަމަކަށް މޭޔަރު ދެކޮޅު ނަހައްދަވާ ކަމަށާއި އަދި އެކަން ނުކުރުމަށްވެސް މޭޔަރު ވިދާޅު ނުވާކަމަށެވެ. އެހެން ކަމުން އެޒުވާނުން އަނެއްކާވެސް މަސައްކަތް ކުރިއަށް ގެންދިޔައީއެވެ.\nނަމަވެސް އޭގެފަހުންވެސް މައްސަލަތައް ދިމާވަމުން އަންނާތީ އެކަމުގެ ޙައްލު ހޯދުމަށް އެޒުވާނުން ޑިސެމްބަރ 6، 2018 ވީ ބުރާސްފަތި ދުވަހު ފޯނުން ގުޅާލީ ފޭދޫ ދާއިރާގެ ކައުންސިލަރު އަލީފަހުމީ އަޙުމަދަށެވެ. ޖިނާހު ފޭސްބުކް ވޯލްގައި ލިޔެފައިވާ ގޮތުން، ކައުންސިލަރު ފަހުމީއަށް ގުޅުމުން ފުރަތަމަވެސް ވިދާޅުވީ ވަގުތުން މަސައްކަތް ހުއްޓާލުމަށެވެ. އަދި އެތަނުގައި މަސައްކަތް ކުރިނަމަވެސް ހައުސިންއިން އެކަން ހުއްޓުވާނެ ކަމަށާއި އަދި މިހާތަނަށް ޒުވާނުން ކޮށްފައިވާ މަސައްކަތް ރޫޅާވެސް ލާނެކަމަށް ފަހުމީ ވިދާޅުވިކަމަށް ޖިނާޙުގެ ފޯސްޓުގައި ލިޔެފައި ވެއެވެ.\nއެހެނަސް އެޒުވާނުން ކުރަމުން އައި މަސައްކަތަށް އެއްވެސް ހުއްޓުމެއް ގެންނާކަށް އެމީހުން ބޭނުމެއް ނުވިއެވެ. ދެވަނަ ފަހަރަށްވެސް އެޒުވާނުން ފަހުމީއަށް ގުޅިއެވެ. މިފަހަރު ގުޅާފައިވަނީ ވަގުތީ ކަރަންޓް ބޯޑެއް ޖެހުމުގެ ހުއްދަ ހޯދުމަށެވެ. ނަމަވެސް ފަހުމީ ޖަވާބަކީ ކުރިންވެސް ދިން ޖަވާބެވެ. އަދި ކަންކަން ތިކުރަނީ ހުއްދަ ނުނަގާމަކަށް ފަހުމީ ވިދާޅުވިއެވެ. އެހެންކަމުން އެކުދިން ގަބޫލު ކުރީ ފަހުމީގެ އެއްވެސް އެއްބާރުލުމެއް އެއްވެސް ކަމަކަށް ނުލިބޭނެ ކަމަށެވެ.\nޖިނާޙުއާއި އަދި އެޒުވާނުންގެ ކަންބޮޑުވުމަކީ ފަހުމީގެ އެއްބާރުލުން ނުލިބުމުން އެކަންޏެއް ނޫނެވެ. ފޭދޫގަ އެކި ސަރަޙައްދުގައި އެކި މީސްމީހުން ހުއްދަނެތި ކޮށްފައި ހުރި ކަންކަން ފަހުމީއަށްވެސް އަދި އެހެން ބަޔަކަށްވެސް ނުފެންނާތީއެވެ. އެވާހަކަ އެޒުވާނުން ފަހުމީއަށް ދެންނެވިކަމަށް ޖިނާޙުގެ ޕޯސްޓަގައި ލިޔެފައި ވެއެވެ.\nއެފަދަ ތަންތަން ހުރިނަމަ އެތަންތަން ތަޅާ ނެގުމަށް މައްސަލަ ޖެއްސުމަށް އެޒުވާނުންނަށް ފަހުމީ ދެންނެވިކަމަށް ޖިނާޙުގެ ޕޯސްޓުގައި ލިޔެފައި ވެއެވެ. އެޒުވާނުންގެ ބޭނުމަކީ އެއްވެސް ހާލެއްގައި އެފަދަ ތަންތަން ތަޅާ ނެގުމަށް މައްސަލަ ޖެއްސުމެއް ނޫނެވެ ހަމަ އެކަނި އެދޭ އެދުމަކީ ފޭދޫގެ ރައްޔިތުން މޫދަށް އެރިލާ ސަރަޙައްދުގައި ކުޑައާއި ގޮނޑި ޖެހޭނެ އަލިމަގެއް ކޮށާލަ ދިނުމެވެ.\nމިކަމާއި ގުޅިގެން އަޅުގަނޑު ކައުސިލަރު ފަހުމީއަށް ގުޅާލީމެވެ. ފަހުމީ ވިދާޅުވަނީ އެތަނުގައި އެމަސައްކަތް ކުރުމުން ފަހުމީވެސް ހަމަ ފަރުދީގޮތުން އުފާކުރާ ކަމަށެވެ. ހަމަ އެކަނި ފަހުމީގެ ކަންބޮޑުވުމަކީ ހުއްދަ ނެތި އެކަން ކުރުމެވެ. ރަށުގެ ތަރައްގީއަށް ކުރާ އެއްވެސް ކަމަކަށް ފަހުމީ ހުރަސް ނާޅާނެ ކަމަށާއި އަދި އެފަދަ ހުރިހާ ކަމަކަށް ތާއިދު ކުރާކަމަށްވެސް ފަހުމީ ވިދާޅުވިއެވެ.\nމިސަރަހައްދުގައި ކުޑައާއި ގޮނޑި ޖަހާ ތަރައްގީ ކުރުމުގެ ވާހަކަ މާބޮޑު ކޮށްގެން، މާބާރަށް ދެއްކުމުގެ އެއްވެސް ބޭނުމެއް ނެތްކަމަށާއި އަދި އެކަމަށް ދޭންޖެހޭ ހުއްދަ ގަވާއިދާއި އުސޫލުގެ ތެރިން ދިނުމަށް ކައުންސިލް އޮތީ ތައްޔާރަށް ކަމަށް ފަހުމީ ވިދާޅުވިއެވެ. އަދި ހަގީގަތަކީ ކައުންސިލް އިން ކުރަން ޖެހޭ ކަމެއް ޒުވާނުން ކުރުމަކީ އުފާވާކަމެއް ކަމުގައިވެސް ފަހުމީ ވިދާޅު ވިއެވެ.\nހަގީގަތުގައި މިކަމުގައި ކޮށްލަން ޖެހެނީ ހަމަ ކުޑަކުޑަ ކަމަކެވެ. އެއީ ޒުވާނުންގެ ފަރާތުން އެކަމަށް އެދި އައްޑޫ ސިޓީ ކައުންސިލަށް ސިޓީއެއް ހުށަހަޅާލަން ވީއެވެ. ޒުވާނުންގެ ފަރާތުން ޚުދު ފަހުމީވެސް ހުންނެވީ އެސީޓީ ލިޔުމަށް ތައްޔާރަށެވެ. ނަމަވެސް ވަޒީފާއާއި ކައުންސިލަރުގެ ހައްސިއްޔަތުގައި ހުރެ އެކަން ކުރެވެން ނެތެވެ.\nފަހުމީ ވިދާޅުވާ ގޮތުން މިހާރު އެޒުވާނުން ސިޓީ އެއް ފޮނުވާފައިވާ ކަމަށް އޭގެ ތެރެއިން އެއްޒުވާނަކު ފަހުމީ ގާތު ހުކުރު ދުވަހު ވަނީ ބުނެފައެވެ. އެހެން ކަމުން ސަރުކާރު ހުޅުވުމާއެކު އެކަމުގެ ކަންކަން ވީހާވެސް އަވަހަކަށް ނިންމާލަ ދެއްވުމަށް މަސައްކަތް ކުރައްވާނެ ކަމަށް ފަހުމީ ވިދާޅުވި އެވެ.\nއަޅުގަނޑާއި ވާހަކަ ދެއްކި ފޭދޫގެ އެހެން ޒުވާނަކު ބުނީ މިމަސައްކަތް ކުރުމަށް އެއްވެސް ހުއްދައެއް ކައުންސިލުން ހޯދަން ނުޖެހޭނެ ކަމަށެވެ. މިއީ އިޖްތިމާޢީ ކަމެއް ކަމަށާއި މިކަމަކީ ވަކި މީހަކަށް މަންފާ ލިބުމަށް ކުރެވޭ ކަމެއް ނޫންކަމަށެވެ. މިތަނުގެ ބޭނުން އެންމެނަށްވެސް ކުރެވޭނެ ކަމަށާއި އަދި ސަރުކާރުން ބޭނުން ވުމުން އެތަން ރޫޅާވެސް ލެވޭނެ ކަމަށެވެ.\nފޭދޫގައި ހިންގާ ގަރާޖެއްގެ ރޭމްޕް؛ އާއްމު ބިމެއްގައި – ފޮޓޯ: އިންޓަނެޓް\nމިފަދަ ކިތައްމެ ތަނެއް ފޭދޫގައި ހުއްދަނެތި ކޮށްފައި އެބަހުރި ކަމަށާއި އަދި އޭގެ ތެރެއިން ގިނަކަންކަމަކީ ވަކި ބަޔަކަށް މަންފާ ލިބޭގޮތަށް ކޮށްފައި ހުރި ކަންކަން ކަމަށެވެ. އެގޮތުން ފޭދޫގައި ގަރާޖެއްވެސް ހިންގާ ކަމަށާއި އަދި ބައެއް ރެސްޓޯރަންޓް ތަކުގެ ކުރިމަތީ އޮންނަ ސަރަޙައްދުގައި ޑެކްއަޅާފައިވާ ކަމަށެވެ. މީގެ އިތުރުން ސިޔާސީ ޕާޓީ ތަކުގެ ޖަގަހަ ކުރިމަތީ އެފަދަ ކިތައްމެ ކަމެއް ކޮށްފައި އެބަހުރި ކަމަށާއި މުޅި މުޖުތަމަޢުއަށް ފައިދާ ހުރި އިޖްތިމާޢީ ކަމެއް ކުރާނަމަ އެކަމަށް ހުރަސް އެޅިގެން ނުވާނެ ކަމަށެވެ.\nރެސްޓޯރެންޓެއްގެ ބޭރު ޑެކް އަޅާފަ / ކެފޭއެއްގެ މަގުމަތީ ޖޯލިފަތި ޖަހާފަ – ފޮޓޯ އިންޓަނެޓް\nއެކި މީހުންގެ ޚިޔާލު އެކި ގޮތްގޮތަށް ހުރިނަމަވެސް މޫދަށް އެރޭ ސަރަހައްދުގައި ކުޑަޖާހާ ގޮޑި ޖެހުމަށް އެއްވެސް މީހަކު ދެކޮޅެއް ނަހަދައެވެ. ހަމައެކަނިއޮތް ނުތަނަވަސް ކަމަކީ ކޮންމެވެސް ވަރެއްގެ ޚިޔާލުތަފާތު ވުމެވެ. އެންމެންވެސް ބޭނުން ވަނީ އެއްކަމަކެވެ.\nއެހެންކަމުން އެކަކު އަނެކަކަށް އަބުރު ކަތިނުލާ ރީތި ގޮތުގައި ކަންކުރުމަށް މިއަދުން ފެށިގެން އަޒުމް ކަނޑައަޅަންވީ އެވެ. ކުރީގައި ބަޔަކު ގޯސްކޮށް ކަމެއް ކުރުމުން ފަހުން އަންނަމީހުން އެބީދައިން ކުރުމުން އެމީހުންނާއި ފަހުންއަންނަ މީހުންނާއި މާބޮޑު ތަފާތެއް ނެތެއް ނޫންތޯއެވެ.\nކޮންމެ ކަމެއް ކުރިނަމަވެސް އެކަމެއް ނުރަންވާނީ އެކަމަކަށް އޮންނަ އުސޫލާއި ގަވާއިދުގެ ތެރެއިންނެވެ. މުޖުތަމަޢުގެ ހަމަޖެހުމަކީ އެއީއެވެ. އެއްވެސް ފަރާތަކުން ކަމަކާއި ގުޅިގެން މައްސލަޖައްސާނަމަ ތަފާތު ކުރުމެއްނެތި ސިޓީ ކައުންސިލުންވެސް ކަންކަން ބަލަން ޖެހޭނެއެވެ. ހަމަހަމަ ކަމާއި އެކު ހުރިހާ ކަމެއް ބަލަން ވާނެއެވެ.\nފޭދޫގަ މޫދަށް އެރޭ ސަރަޙައްދުގައި އެޖަހާ ކުޑައާއި ގޮޑި ޖަހަނީ އިޖްތިމާއީ ލާބައާއި މަންފާއެއް ނަމަވެސް ބަޔަކު މައްސަލަ ޖައްސާނަމަ އެކަމެއް ބަލަންވާނެ އެވެ. ނަމަވެސް އެކަމަށް އަވަސް ޙައްލެއް މުޢައްސަސާތަކުން ހޯދަދޭންވެސް ޖެހޭނެ އެވެ. ބައިބައި ނުވެ ކަންކަން އޮންނަ ރިވެތި އުސޫލުން ކުރަމާ ހިނގާށެވެ.\nފޭދޫ ދާއިރާގެ ކައުންސިލަރު އަލީފަހުމީ ވިދާޅުވާ ގޮތުން އެކަން ކުރުމަކުން ކައުންސިލުގެ އެއްވެސް މައްސަލައެއް ނެތެވެ. ނަމަވެސް އޮންނަ އުސޫލާއި ގަވާއިދުގެ ތެރެއިން ކުރުމަށް ފަހުމީ ހުރިހާ ޒުވާނުންނަށް އިޙްތިރާމާއެކު ގޮވާލައެވެ. މީގެ ކުރިން ބަޔަކު ކަމެއް ގޯސްކޮށް ކުރުމުން އެކަން ރަނގަޅު ކަމަށް ނުދެކުމަށް ފަހުމީ ވިދާޅުވި އެވެ. އަދި އެފަދަ ކަންކަން ރަގަޅު ކުރުމަށް ހުރިހާ ފަރާތަކަށް ފަހުމީ ގޮވާލައްވައެވެ.\nގަވާއިދުން ހުއްދަ ނެތި އެފަދަ ކަންކަން ކުރަމުން އަންނަ ފަރާތްތަކަށްވެސް ފަހުމީގެ ނަސޭޙަތަކީ ގަވާއިދުން ހުއްދަ ހޯދާ ކަންކަން ތަރުތީބު ކުރުމަށެވެ. މުޖުތަމައުގެ ހަމަޖެހުމަކީ ހުރިހާ އެނެމެންވެސް ގަވާއިދަށް ޙުރުމަތްތެރިކޮށް ހިތުމެވެ. ފޭދޫގެ ތަރައްގީއަށް އަދި ޚާއްސަކޮށް އިޖްތިމާއީ މިފަދަ ކަންކަމަށް އަބަދުވެސް ފަހުމީގެ އެއްބާރުލުން ލިބޭނެކަމަށް ފަހުމީ ވިދާޅުވިއެވެ.\nފޭދޫ ރަށިކެޑަ ވަޑާ ސަރަޙައްދަކީ ފޭދޫގެ ރައްޔިތުންގެ މިލްކަކެވެ. އެތަނުގެ ބޭނުން ހަމަހަމަ ގޮތެއްގައި އެންމެނަށް ލިބެންވާނެ އެވެ. ވަކި މީހަކަށް ނުވަތަ ވަކިބަޔަކަށް ނަފާ ލިބޭގޮތަށް އެކަން އަނބުރާލުމަށް އެއްވެސް ބަޔަކު މަސައްކަތް ނުކުރައްވާށެވެ. އަދި ކައުންސިލުންވެސް ޒުވާނުންގެ އުއްމީދާއި އެއްގޮތަށް ކަންކަން ތަރުތީބު ކޮށްލަ ދެއްވާށެވެ. ތަހުޒީބީ މުޖުތަމައަކަށް ލޯހުޅުވަމާ ހިންގަވާށެވެ. މުޖުތަމަޢުގެ އެކުވެރި ކަމާއި އެއްބައިވަންތަ ކަމަށް ހުރިހާ އެންމެން މަސައްކަތް ކުރައްވާށެވެ.\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. zu "“ފޭދޫ ރަށިކެޑަ ވަޑާ” އަތިރިމަތީ ސަރަހައްދު – ރައްޔިތުންގެ ސަރަޙައްދު!"


Niyafathi dhigu kohgen faisaa hoadhaa meeheh!\nއަރިންދާ ސްޓޯމްގެ ދެ ފައިތިލަ\nއަރިންދާ ސްޓޯމް ވީވާ އަކީ އެމެރިކާގެ ސްޓޭޓެއް ކަމަށްވާ އޮހިއޯގެ މީހެކެވެ. އެކައުންޓް ސްޕެޝަލިސްޓެއްގެ ގޮތުގައި ކުންފުންޏެއްގައި މަސައްކަތް ކުރަނިކޮށް 2006 ގައި އޭނާއަށް އުރަމަތީ ކެންސަރު ޖެހުނެވެ.\nއޭނާ ކެންސަރާ ހަނގުރާމަ ކުރުމުގައި ކުރި ދަތުރު ސޯޝަލް މީޑިއާގައި މީހުންނާ ހިއްސާ ކުރަން ފެށި ހިސާބުން ގިނަ ބަޔެއްގެ ސަމާލުކަން އޭނާގެ އަތުގެ އިނގިލީގެ ނިޔަފަތިތަކަށް ހުއްޓުނެވެ. އޭނާގެ އިނގިލީގެ ނިޔަފަތިތައް ހުރިލެއް ދިގު ކަމުންނެވެ.\nއަރިންދާ އަބަދުވެސް ނިޔަފަތި ދިގު ކުރަން ލޯބިކުރާ މީހެކެވެ. ނިޔަފަތި ދިގު ކުރާ ގިނަ މީހުން އާއްމު ގޮތެއްގައި ދިގު ކުރަނީ އަތުގެ އިނގިލިތަކުގެ ނިޔަފަތި ކަމަށް ވިޔަސް އަރިންދާ ބޮޑަށް ދިގު ކުރަން ބޭނުން ވަނީ ފައިގެ އިނގިލިތަކުގެ ނިޔަފަތި ތަކެވެ.\nނިޔަފަތި ދިގު ކުރުމަކީ ވެސް ދެވި ހިފާ ކަމެއް ކަމާއި މިއީ ވެސް ގިނަ ބައެއްގެ ސަމާލުކަން ލިބޭ ކަމެއްކަން އެނގިގެން ނިޔަފަތިތަކުގެ ފޮޓޯތައް އޮންލައިންކޮށް އޭނާ ވިއްކަން ފެށި އެވެ. މިހާރު މިކަން ވެފައި ވަނީ އަރިންދާ އާމްދަނީ ހޯދަން ކުރާ ކަމަކަށެވެ.\nއޭނާ ބުނީ އަތުގެ އިނގިލިތަކަށް ވުރެ ފައިގެ އިނގިލިތަކަށް މީހުންގެ ސަމާލުކަން ލިބޭ ލެއް ބޮޑެވެ.\nފައިގެ ނިޔަފަތިތަކުން ބަބްލް ރެޕްގެ ބޮކިތައް ފަޅާ މަންޒަރާއި ބިންމަތީގައި އިނގިލިތައް ޖައްސާ މަންޒަރު ވީޑިއޯ ކޮށްގެން 10 މިނިޓްގެ ވީޑިއޯ ކްލިޕަކަށް 15 ވަރަކަށް ޑޮލަރު އެޑްރިއާނާ ނަގަ އެވެ. ނިޔަފަތި ދިގު ކުރަން ލޯބިކުރާ މީހުންނާއި މި މަންޒަރު ބަލަންވާ ގިނަ ބަޔަކު ދުނިޔޭގެ އެކި ކަންކޮޅުތަކުން މި ވީޑިއޯތައް ފައިސާ ދީގެން ބަލަ އެވެ.\nއެދްރިއާނާގެ ފައިގެ އިނގިލިތަކުގެ ނިޔަފަތިތައް ދިގު ވިޔަސް ހުންނަނީ އެނބުރިފައި ކަމުން ބޫޓަށް އަރައި ހިނގާ ބިނގާވާން އޭނާއަށް ދައްޗެވެ. ނަމަވެސް މިއީ ކުރާ ހިތްވާ ކަމަކަށް ވެފައި ފައިސާ ލިބޭތީ އޭނާއަށް މިގޮތަށް އުޅުން ވެސް މާ ބޮޑު ކަމަކަށް ނުވެ އެވެ.


Siyaasathu thakuge kuriyah ohsaalanee vaudhu funyeh\nސިޔާސަތުތަކުގެ ކުރިއަށް އޮއްސާލަނީ ވައުދު ފުންޏެއް\nރައީސް ޔާމީން އާއި އިބޫ.\nރިޔާސީ އާ ދައުރެއްގެ އިންތިހާބު މިވަނީ ބޯމަތިވެފަ އެވެ. އިންތިހާބަށް ބާކީ އޮތީ އެންމެ 50 އެއްހާ ދުވަހެވެ. ރިޔާސީ ރޭހުގައި މިވަގުތު ވާދަ ކުރާނެކަން އިއުލާން ކޮށްފައިވަނީ އެންމެ ހަތަރު ބޭފުޅުންނެވެ. އެއީ މިހާރުގެ ރައީސް އަބުދުﷲ ޔާމީން އަބުދުލްގައްޔޫމާއި އިދިކޮޅު ކޯލިޝަންގެ ކެނޑިޑޭޓް އިބްރާހިމް މުހައްމަދު ސޯލިހް، އިބޫއާ ކުރީގެ ހޯމް މިނިސްޓަރު އުމަރު ނަސީރާއި އެލްޖީއޭގެ ކުރީގެ ރައީސް ޝުޖާއު ހުސައިން އެވެ. މީގެ ތެރެއިންވެސް އިބޫ ވަނީ އިލެކްޝަނަށް ފޯމް ހުށަހަޅައި ކެންޑިޑެސީ ރަސްމީކޮށްފަ އެވެ.\nއިންތިހާބުގައި ވާދަ ކުރައްވާނެކަން އިއުލާންކޮށް ހުރިހާ ބޭފުޅުންވެސް ކެމްޕެއިން ފަށާފައިވާއިރު، ކޮންމެ ކެނޑިޑޭޓެއްވެސް އެކެނޑިޑޭޓެއްގެ ވައުދުތައް ދަނީ އޮއްސާލަމުން ނެވެ. އެކި ޕްލެޓްފޯމްތައް މެދުވެރިކޮށް ރައްޔިތުންނާއި ހިއްސާ ކުރަމުން ނެވެ. ނަމަވެސް އިންތިހާބަށް ދެ މަހަށްވުރެ ކުޑަތަންވެފައިވާއިރު، އެއްވެސް ބޭފުޅެއްގެ ފަރާތުން މެނިފެސްޓޯއެއް ހަމަބިމަށް ތިރިކޮށްފައެއް ނުވެ އެވެ.\nމެނިފެސްޓޯއެއް ފެނިގެން ދިޔައީ އިންތިހާބުގައި އެންމެ ފުރަތަމަ ވާދަ ކުރައްވާނެ ކަން އިއުލާން ކުރެއްވި ކުރީގެ ރައީސް މުހައްމަދު ނަޝީދުގެ ފަރާތުން ނެވެ. ޖަޒީރާ ރާއްޖޭގެ ނަމުގައި ލޯންޗް ކުރި މެނިފެސްޓޯ އެދުވަސްވަރު ވަރަށް ގަދަޔަށް އެމްޑީޕީން ބޭނުންވެސް ކުރިއެވެ. ނަމަވެސް ރައީސް ނަޝީދު މިއަހަރުގެ އިންތިހާބުގައި ވާދަ ނުކުރައްވާނެކަން އިއުލާންކޮށް ކެނޑިޑެސީ ދޫކޮށްލުމުން، އެމެނިފެސްޓޯއާއެކު އިދިކޮޅުން ނިކުންނެވީ އިބޫ އެވެ. ނަމަވެސް އެ މެނިފެސްޓޯއަށް އިދިކޮޅު ކޯލިޝަންގެ އެހެން ޕާޓީތަކުން އެއްބަސްވެވޭ ގޮތެއް އަދި ނުވި އެވެ.\nރައީސް ނަޝީދު: އެމަނިކުފާނުގެ ނިންމެވުމަށް ތައުރީފް ދަނީ ކުރަމުން\nއެންމެ ފުރަތަމަ އެކަމަށް ފާޅުގައި ދެކޮޅު ހަދާފައިވަނީ ޖުމްހޫރީ ޕާޓީގެ ކުރީގެ ލީޑަރު ގާސިމް އިބްރާހިމް އެވެ. ޖުމްލަ 11 ކަމެއް ހިމަނައި ނެރުނު މެނިފެސްޓޯގައި އެމްޑީޕީގެ މެނިފެސްޓޯއާ ދެކޮޅު ކަންތައްތަކެއް ހިމެނިގެންދިޔަ އެވެ. އޭގެ ތެރޭގައި ވެރިކަމުގެ ނިޒާމް ބަދަލު ނުކުރުމަށާއި އެއްވެސް ހާލަތެއްގައި ރާއްޖެއިން ބޭރުގެ ފަނޑިޔާރުން ރާއްޖޭގެ ފަނޑިޔާރުގެތަކަށް އައްޔަން ނުކުރުމަށް ގާސިމްގެ މެނިފެސްޓޯގައި ހިމެނިގެންދިޔަ އެވެ.\nއެކަމުގެ ސަބަބުން އިދިކޮޅުން އެއްގަލަކަށް އެރިކަމަށް ދެކެވުނު ވާހަކަތަކަށް ސުވާލު އުފެދުނެވެ. ނަމަވެސް އިދިކޮޅުން ވަނީ އިދިކޮޅު އިއްތިހާދުގެ ޕާޓީތައް އެއްބަސްވެވޭ މެނިފެސްޓޯއެއް އެކުލަވާލާނެ ކަމުގެ ޔަގީންކަން ދީފަ އެވެ. އޭގެ ފަހުން އަދާލަތު ޕާޓީންވެސް ވަނީ 36 ކަމެއް ހިމަނައި މެނިފެސްޓޯއެއް ނެރެފަ އެވެ. އެކަންކަން މަޝްވަރާގައި ހުށަހަޅާނެ ކަަމަށްވެސް އެޕާޓީން ވަނީ ބުނެފަ އެވެ.\nއިބޫއާއެކު ކުދިންތަކެއް ފޮޓޯ ނަގަނީ - ނާޒިމް ހަސަން | އަވަސް\n"އެމްޑީޕީގެ މެނިފެސްޓޯގައި އޮތީ އެ ޕާޓީގެ ތަސައްވުރު، ނަމަވެސް ކޯލިޝަނެއްގެ ގޮތުގައި ނުކުންނަނަމަ އެހެން ޕާޓީތަކުން ބޭނުންވާ ކަންކަން ވެސް މެނިފެސްޓޯގައި ހިމަންޖެހޭނެ ކަމަށް ގަބޫލު ކުރައްވަން، އެ ފުރުސަތު އޮންނަން ވެސް ޖެހޭނެ، އެހެން ނަމަވެސް އެމްޑީޕީގެ މައިގަނޑު އަސާސްތަކާއި ސިޔާސަތުތައް ހިފަހައްޓަން އަޅުގަނޑުމެން މަސައްކަތް ކުރާނަން، އެޔަކަށް ބަދަލުތަކެއް އަންނާނެ ކަމަކަށް އަޅުގަނޑު ގަބޫލެއް ނުކުރަން،" އިބޫ މީގެ ކުރިން ވިދާޅުވި އެވެ.\nއިދިކޮޅު ކެނޑިޑޭޓް އިބޫ، މިދިޔަ ހަފްތާ ތެރޭގައި ވަނީ އިދިކޮޅު ކޯލިޝަންގެ އެއްބަސްވެވޭ މެނިފެސްޓޯ ދެ ދުވަހެއްގެ ތެރޭގައި ހާމަ ކުރައްވާނެ ކަމަށްވެސް ވިދާޅުވެފަ އެވެ. ނަމަވެސް އެކަމަށް ހަފްތާއަކަށްވުރެ ގިނަ ދުވަސް ވެގެން ގޮސްފި އެވެ. އޭގެ ފަހުން މެނިފެސްޓޯ އެކުލަވާލުމަށާ އެއްކޮށް ބ، އަަތޮޅަށް ކުރެއްވި ކެމްޕެއިން ދަތުރު ފުޅުގައިވެސް އިބޫ ވަނީ ގިނަ ވައުދުތަކެއް ވެވަޑައިގެންފައި ވެއެވެ، އަދިވެސް އެބުނާ މެނިފެސްޓޯއެއް ތިލަވެފައެއް ނެތެވެ. މެނިފެސްޓޯ އެކަށާ އެޅިގެން ނެރޭނެ ދުވަހެއްވެސް ސާފުވެފައެއް ނެތެވެ.\n"އަޅުގަނޑުމެންނަށް އެއްކުރެވޭ މައުލޫމާތުތައް ހިމަނައިގެން ކުރިއަށް އޮތް ދެތިން ދުވަހުގެ ތެރޭގައި އަޅުގަނޑުމެން ހުރިހާ ޕާޓީތައް އެއްބަސްވާ ކަންކަން ހިމެނޭ ގުޅިފައިވާ ޕާޓީތަކުގެ މެނިފެސްޓޯއެއް އާންމު ކުރާނަން،" އިބޫ މީގެ ކުރިން ދެއްވި އިންޓަވިއުއެއްގައި ވިދާޅުވެފައި ވެއެވެ.\nއިދިކޮޅުން ނެރޭ މެނިފެސްޓޯގައި މިހާރު އޮތް ޖަޒީރާ ކެމްޕެއިންގެ، ނޫއިގްތިސޯދް ސިޔާސަތުތަކަށް މާބޮޑު ބަދަލެއް ނާންނާނެ ކަމަށް އެބޭފުުޅުންވެސް ވަނީ ބުނެފަ އެވެ. އެހެން ކަމުން އިދިކޮޅުގެ މެނިފެސްޓޯ ގާތްގަނޑަކަށް ވަރަށް ސާފެވެ. އެކަމަކު އަދިވެސް ސާފުވާން ޖެހޭ ކަންކަން ގިނަ އެވެ. ހާއްސަކޮށް، ދެ އަހަރުގެ އިންތިގާލީ ވެރިކަމެއް ގާއިމް ކުރާ ކަމަށް ބުނާ ވާހަކަ އާއި އިޖްތިމާއީ ބޮޑެތި މައްސަލަތަކަށް އިދިކޮޅުގައި އޮތް ހައްލުތަކެއް މެނިފެސްޓޯއިން އަދި ތިލަވެގެނެއް ނާދެ އެވެ.\nރައީސުލް ޖުމްހޫރިއްޔާ އަބްދުﷲ ޔާމީން ހަނިމާދޫއަށް ވަޑައިގަތުން: މި ދަތުރުގައި ރައީސް ހަނިމާދޫގެ ނަރުދަމާ ނިޒާމުގެ ހިދުމަތް ފައްޓަވައިދެއްވި -- ފޮޓޯ: ރައީސް އޮފީސް\nސާފުވެފައިނުވާ މެނިފެސްޓޯއަކީ، މިހާރުގެ ރައީސް އަބްދުﷲ ޔާމީންގެ މެނިފެސްޓޯ އެވެ. މިދިޔަ މަހުގެ ތެރޭގައި ކުރެއްވި ރަސްމީ ދަތުރުފުޅުތަކުގައި ބައެއް ރަށްށުގައި ރައީސް ޔާމީން ވަނީ އެމަނިކުފާނުގެ މެނިފެސްޓޯގައި ހިމެނޭ ބައެއް ވައުދުތައް ނިއުޅާލައި ރައްޔިތުންނާ ހިއްސާ ކުރައްވާފަ އެވެ. އޭގެ ތެރޭގައި ރާއްޖޭގެ އެކި ރަށްރަށުގައި އެއާޕޯޓްތައް ހެދުމުގެ ވައުދުތަކާއި ކިޔަވާދޭ ސިލަބަސްއަށް ބޮޑު ބަދަލެއް ގެންނައުމުގެ ވައުދު ހިމެނެ އެވެ.\nރައީސް ޔާމީން ވަނީ މެނިފެސްޓޯގައި ހިމެނޭ ކަންކަން މަޑުމަޑުން ހިއްްސާ ކުރަމުންދާނެ ކަމަށް ވިދާޅުވެފަ އެވެ. ރޭވެސް ވަނީ ޓޫރިޒަމް ދާއިރާގައި މަސައްކަތް ކުރާ ފަރާތްތަކަށް ބޮޑު ވައުދެއްވެވަޑައިގެންފަ އެވެ. މަކަމަކީވެސް މެނިފެސްޓޯގައިި ހިމެނޭ ކަމެއް ކަމަށްވެސް ރައީސް ވިދާޅުވި އެވެ. އެކަމަކު ޖުމްލަކޮށް އެކުލަވާލާފައި އޮތް މެނިފެސްޓޯއެއް އަދި ތިލަވެގެނެއް ނާދެ އެވެ.\nމާލެ، 29 ޖުލައި 2018 - ޕީޕީއެމްގެ ރިޔާސީ ޓިކެޓް އަބްދުﷲ ޔާމީން އަބްދުލް ގައްޔޫމަށް ހަވާލުކުރުން: މި ރަސްމިއްޔާތުގައި ޕީޕީއެމްގެ ރަނިންމޭޓް ޑރ. މުހައްމަދު ޝަހީމް އެ ޕާޓީ އާ ގުޅިވަޑައިގަތެވެ. -- ފޮޓޯތައް: ރައީސް އޮފީސް\n"އަޅުގަނޑު މިރޭ ބޭނުންފުޅުވަނީ އަންނަ ދައުރަށް އޮންނާނެ ރިޔާސީ މެނިފެސްޓޯގެ ވާހަކައެއް ދައްކާކަށް ނޫން، އެއީ ސަޕްރައިޒްއެއް، އެ ހަދިޔަާ އަންނާނީ ފަހުން، އެ އީދުގެ ހަދިޔާ ކުރިން އިތުރު ހަދިޔާއެއް އޮންނާނެ،" ރައީސް މިދިޔަ މޭމަހު ބޭއްވި ޖަލްސާއެއްގައި ވިދާޅުވި އެވެ.\nޕީޕީއެމްގެ ކެނޑިޑޭޓް ރައީސް ޔާމީންގެ އާ މެނިފެސްޓޯއަކީ ސަޕްރައިޒެއް ކަމަށް އެމަނިކުފާނު ވިދާޅުވި އެވެ. އެ ސަޕްރައިޒްގެ އިންތިޒާރުގައި ވަރަށް ގިނަ ދުވަސްތަކެއް ވެއްޖެ އެވެ. ނަމަވެސް އެކަންވެސް ގޮސްފައި އޮތް ހިސާބެއް ނޭނގެ އެވެ. މެނިފެސްޓޯއާ އެއްކޮށް އެކުލަވާލާފައިވާ ކަމެއް ނުވަތަ އެއްކޮށް ނިމި ރައްޔިތުންނާ ހަމައަށް އަންނާނެ ދުވަހެއްވެސް ނޭންގެ އެވެ. އެކަންކަން އަދިވެސް އޮތީ ހަމަ ސަޕްރައިޒެއްގެ ގޮތުގަ އެވެ.\nއިންތިހާބުގައި ވާދަ ކުރައްވާނެ ކަން އިއުލާން ކޮށްފައިވާ ކެނޑިޑޭޓުންގެ ތެރެއިން އުމަރު ނަސީރު ވެސް އަންނަނީ މަދުން ނަމަވެސް ވައުދުތައް ހިއްސާ ކުރައްވަމުން އެވެ. އިންތިހާބުގައި ވާދަ ކުރައްވާނެ ކަމަށް ހާމަ ކުރައްވައި، އޭނާގެ ސަރުކާރެއްގެ ސިޔާސަތުތައް ހާމަ ކުރެއްވުމަށް ސިލްސިލާކޮށް ވީޑިއޯތަކެއް ނެރުއްވަމުން ގެންދެވި އެވެ، ނަމަވެސް އެކަންވެސް ވަނީ މިހާރު ހުއްޓިފަ އެވެ.\n"މެނިފެންސްޓޯ ވަރަށް ބޮޑުބައި ވަނީ ނިމިފަ، ބައެއް ކަންކަން މިހާރުވެސް ވާނީ ރައްޔިތުންނާއި ހިއްސާކޮށްފަ، ކެމްޕެއިން ކަންތައްތައްވެސް ކުރިއަށް ގެންދާނަން،" އުމަރު މީގެ ކުރިން ވިދާޅުވި އެވެ.\nޖޭޕީއަށް އުމަރު ސޮއިކުރަން ބޭއްވި ހަފުލާގެ ތެރެއިން - އަހުމަދު ޝުރާއު | އަވަސް\nއުމަރު ވަނީ އޭނާގެ މެނިފެސްޓޯ އެކުލަވާލުމަށް ރައްޔިތުންގެ އެހީތެރިކަމަށްވެސް އެދިފަ އެވެ. މެނިފެސްޓޯ ކަންކަން ނިމިފައިވާ ކަމުގެ އެއްވެސް އިޝާރާތެއް އުމަރުގެ ފަރާތުން ދީފައެއް ނުވެ އެވެ. ވަގުތު ޖެހުމުން މެނިފެސްޓޯ ހިއްސާ ކުރައްވާނެ ކަމަށް އުމަރުވެސް ދަނީ ބުނަމުން ނެވެ.\nޝުޖާއުވެސް އޭނާގެ ސިޔާސަތުތައް މަދުން ނަމަވެސް ދަނީ ހާމަ ކުރައްވަމުން ނެވެ. ބަޔާނެއްގެ ގޮތުގައި ފުރަތަމަވެސް ނެރުނު ވައުދަކީ ވަޒީފާނެތް ފަރާތްތަކަށް އެލަވެންސެއް ދިނުމެވެ. ނަމަވެސް ވައުދުތައް އެއްކޮށްލައި މެނިފެސްޓޯއެއް މިހާތަނަސް ޝުޖާއުގެ ފަރާތުންވެސް ފެނިފައެއް ނުވެ އެވެ. އަދި އެމަސައްކަތް ކުރިއަށްދަނީ ކޮން ގޮތަކަށް ކަމެއްވެސް މިއަދާ ހަމައަށްވެސް ތިލަވެފައެއް ނުވެ އެވެ.\nމިއަހަރުގެ އިންތިހާބަސް ދެމަހަށްވުރެ ކުޑަތަން ވެފައިވާއިރު، މެނިފެސްޓޯތައް ހިއްސާ ކުރުން ލަސްވެފައިވާ ކަމަށް ގަބޫލުކުރާ ދިވެހީން މަދެއް ނޫނެވެ. ރައްޔިތުންނަށް އެންމެ ބޭނުންވާ ރައްޔިތުން އެދޭފަދަ ކަންކަން ހިމެނޭ މެނިފެސްޓޯއެއް ނިއުޅާލާނީ ކޮން ކެނޑިޑޭޓެއްތޯ ބަލަން ރައްޔިތުން ތިބީ ކެއްމަދުވެފަ އެވެ، އެންމެ ފުރިހަމަ މެނިފެސްޓޯއަކަށް ރައްޔިތުން ތިބީ އިންތިޒާރުކޮށްލަ ކޮށްލަ އެވެ. ނަމަވެސް މިއަދާ ހަމައަށްވެސް އެއްވެސް ކެނޑިޑޭޓެއްގެ މެނިފެސްޓޯ ތިލަވާގޮތް ވަނީ ނުވެފަ އެވެ. ހުރިހާ މެނިފެސްޓޯއެއްވެސް މިއޮތީ ސަޕްރައިޒަކަށްވެ އިންތިޒާރު ކުރަން ޖެހިފަ އެވެ.\nއުމަރު ނަސީރު ރައީސް އިބްރާހިމް މުހައްމަދު ސޯލިހު އަދާލަތު ޕާޓީ + ރިޔާސީ އިންތިހާބު 2018 ޖުމްހޫރީ ޕާޓީ\nއިބޫ ބ އަތޮޅުން، ރައްޔިތުން ބުނީ ކީކޭ؟\nކެބިނެޓަށް ގެންނަނީ ކޮން ބަދަލެއް؟


Mifaharuge World Cup In Nufehnaane Bodethi Gaumu Thah - Vaguthu\nމިފަހަރުގެ ވޯލްޑް ކަޕުން ނުފެންނާނެ ބޮޑެތި ގައުމުތައް\nމި ފަހަރުގެ ވޯލްޑް ކަޕަށް ކޮލިފައިނުވި އެންމެ މަޝްހޫޜު ޤައުމަކީ އިޓަލީ އެވެ. އިޓަލީ އަކީ ހަތަރު ފަހަރު ވޯލްޑް ކަޕް ކާމިޔާބުކޮށްފައިވާ ޤައުމެކެވެ. އަދި ވޯލްޑް ކަޕަކީ އިޓަލީ އަށް ވަރަށް މުހިންމު މުބާރާތެކެވެ. އެކަމަކު މި ފަހަރުގެ ވޯލްޑް ކަޕް ކޮލިފައިންގައި އިޓަލީ އަށް ވަނީ ހިތި ތަޖުރިބާއެއް ކުރަންޖެހިފަ އެވެ. ވޯލްޑް ކަޕް ކޮލިފައިންގެ ގުރޫޕް ޖީ އިޓަލީ ނިންމާލީ ދެވަނައިގަ އެވެ. އިޓަލީ އަށް ވޯލްޑް ކަޕްގެ ޕްލޭއޮފް އިން ފުރުސަތު ލިބުނު ނަމަވެސް، ޕްލޭއޮފްގައި އިޓަލީ ވަނީ ސްވިޑަން އަތުން ކަޓައިފަ އެވެ. މިއީ 60 އަހަރުގެ ތެރޭގައި އިޓަލީ އަށް ވޯލްޑް ކަޕްގެ ފުރުސަތު ނުލިބުނު ފުރަތަމަ ފަހަރެވެ.\nއެންމެ ފަހުން އިޓަލީ ވާދަނުކުރާ ވޯލްޑް ކަޕަކީ 1958 ވަނަ އަހަރުގެ ވޯލްޑް ކަޕެވެ.\nވޯލްޑް ކަޕް ކޮލިފައިންގައި ކުރިމަތިވި ނާކާމިޔާބާއެކު، ތަޖުރިބާކާރު ގޯލްކީޕަރު ޖިއާލުއީޖީ ބުފޮން އާއި މިޑްފީލްޑަރ ޑެނިއެލް ޑިރޮސީގެ ޤައުމީ ޓީމުގެ ކެރިއަރު ވަނީ ނިމިފަ އެވެ.\nނެދަލޭންޑްސްގެ ކުޅުންތެރިން - ފޮޓޯ: އޭއެފްޕީ\nނެދަލޭންޑްސް އަކީ ވޯލްޑް ކަޕްގައި މުއްސަނދި ތާރީހެއް އޮތް ޤައުމެކެވެ. އެކަމަކު މި ފަހަރުގެ ވޯލްޑް ކަޕަށް ނެދަލޭންޑްސް ކޮލިފައިއެއްނުވެ އެވެ.\n2014ގައި ނެދަލޭންޑްސް ސެމީ ފައިނަލް އިން ޖާގަ ހޯދި ފަހުން، އެ ޓީމުގެ ނަތީޖާތައް ވަނީ ދަށަށް ގޮސްފަ އެވެ. އޭގެ ފުރަތަމަ ހެއްކަކީ 2016 ވަނަ އަހަރުގެ ޔޫރޯ އަށް ނެދަލޭންޑްސް ކޮލިފައިނުވުމެވެ.\nވޯލްޑްކަޕް ކޮލިފައިންގައި ނެދަލޭންޑްސް އިން ނެރުނު ދަށް ނަތީޖާތަކުގެ ސަބަބުން އެ ޓީމަށް ގުރޫޕްގެ ދެވަނަ ވެސް ލިބޭ ގޮތްނުވި އެވެ.\nމި ނާކާމިޔާބާއެކު، ނެދަލޭންޑްސްގެ މުހިންމު ތަރިންތަކެއް ވެސް ދެން ވޯލްޑް ކަޕުން ފެނިދާނެ ކަމަށް ގަބޫލެއްނުކުރެ އެވެ. ނެދަލޭންޑްސްގެ ހުނަރުވެރި ވިންގަރ އާރްޔެން ރޮބެން ވަނީ ވޯލްޑް ކަޕް ކޮލިފައިންގެ ނާކާމިޔާބާއެކު، ޤައުމީ ޓީމަށް ކުޅުން ހުއްޓާލައިފަ އެވެ. އަދި ވެސްލީ ސްނައިޑާ އާއި ރޮބިން ވެން ޕާސީ ފަދަ ކުޅުންތެރިން ވެސް ދެން މާގިނަ ދުވަހަކު ޤައުމީ ޓީމަށް ކުޅޭނެކަމަކަށް ނުބެލެވެ އެވެ.\nކޮޕާ އެމެރިކާގެ އެންމެ ފަހުގެ ޗެމްޕިއަން ޗިލީ ވޯލްޑް ކަޕަށް ކޮލިފައިނުވުމަކީ ގިނަ ބަޔަކަށް ލިބުނު ހައިރާންކަމެކެވެ. ދެކުނު އެމެރިކާ ސަރަހައްދުގެ ވޯލްޑް ކަޕް ކޮލިފައިންގެ ފަހު ދުވަހު، ޗިލީ އޮތީ ކޮލިފައިން ތާވަލްގެ ތިން ވަނައިގަ އެވެ. އެހެން ނަމަވެސް، ކޮލިފައިންގެ ފަހު ދުވަހު ނިކުތް ނަތީޖާތަކާއެކު، ޗިލީ އަށް ވަނީ ވޯލްޑް ކަޕްގެ ޖާގައެއް ގެއްލިފަ އެވެ.\nކޮލިފައިންގައި ހަތަރު މެޗު ބާކީ އޮތްއިރު ވެސް، ޗިލީ އޮތީ ކޮލިފައިވާނެ މަޤާމެއްގަ އެވެ. ވޯލްޑް ކަޕަށް ކޮލިފައިވުމަށް އެ ހަތަރު މެޗުން ޗިލީ ބޭނުންވީ ހަތަރު ޕޮއިންޓެވެ. އެކަމަކު އެ ހަތަރު މެޗުން ވެސް ޗިލީ އަށް އެންމެ ޕޮއިންޓެއް ވެސް ލިބޭ ގޮތެއްނުވި އެވެ. މި ނާކާމިޔާބާއެކު، ފާޑުކިއުންތައް ބޮޑަށް އަމާޒުވީ ޗިލީގެ ކޯޗު ހުއާން އެންޓޯނިއޯ ޕިޒީއަށެވެ. އެކަމަކު މި ނާކާމިޔާބީގައި ޗިލީގެ ސީނިއާ ކުޅުންތެރިން ވެސް ޒިންމާވާން ޖެހެ އެވެ.\nއެމެރިކާ އަކީ 1990 ވަނަ އަހަރުން ފެށިގެން ގަވައިދުން ވޯލްޑް ކަޕްގައި ވާދަކުރަމުންދިޔަ ޤައުމެކެވެ. އަދި އުތުރު އެމެރިކާ ސަރަހައްދުން ވޯލްޑް ކަޕް ކޮލިފައިވުމުގެ ފޭވަރިޓެއްގެ ގޮތުގައި ވެސް އެންމެ ފުރަތަމަ ނަގާނެ އެއް ޓީމަކީ އެމެރިކާ އެވެ.\nއެކަމަކު މި ފަހަރުގެ ވޯލްޑް ކަޕް ކޮލިފައިން ދިޔައީ އެމެރިކާ އިން އުންމީދުކުރި ގޮތަކަށް ނޫނެވެ. އެމެރިކާގައި ރަނގަޅު ކުޅުންތެރިންތަކެއް ތިބި ނަމަވެސް، ކޮލިފައިންގެ ފަހު މެޗުގައި ޓްރިނިޑާޑް އެންޑް ޓޮބޭގޯ އަތުން ބަލިވެ އެމެރިކާ އަށް ވަނީ ވޯލްޑް ކަޕްގެ ފުރުސަތު ގެއްލިފަ އެވެ. މިއީ ފަހުގެ ތާރީހެއްގައި އެމެރިކާ އަށް ފުޓްބޯޅައިގައި ކުރިމަތިވި އެންމެ ބޮޑު ނާކާމިޔާބެވެ.\nމަޝްހޫރު ކުޅުންތެރިން ގިނަ ނަމަވެސް، މި ފަހަރުގެ ވޯލްޑް ކަޕް ކޮލިފައިންގައި އައިވަރީ ކޯސްޓަށް ކާމިޔާބުވާ ގޮތެއްނުވި އެވެ. އެންމެ ފަހުން ކުޅުނު ވޯލްޑް ކަޕްތަކުގައި އައިވަރީ ކޯސްޓް ގަވައިދުން ވާދަކުރި ނަމަވެސް، މި ފަހަރުގެ ކޮލިފައިންގައި އައިވަރީ ކޯސްޓަށް މޮރޮކޯގެ މައްޗަށް ކުރި ހޯދޭ ގޮތެއްނުވި އެވެ. މިއީ 11 އަހަރުގެ ތެރޭގައި އައިވަރީ ކޯސްޓް ވޯލްޑް ކަޕަށް ކޮލިފައިނުވި ފުރަތަމަ ފަހަރެވެ.


ކަނޑައިގެން ގޮސްފައިވާ ދެ ކަނދުފައްޗެއް ހަރުކޮށްފި | Sandhaanu\nކަނޑައިގެން ގޮސްފައިވާ ދެ ކަނދުފައްޗެއް ހަރުކޮށްފި\nކަނޑައިގެން ގޮސްފައިވާ ދެ އޮއިވާލި ކަނދުފައްޗެއް ފިޝަރީޒް މިނިސްޓްރީން އަލުން ހަރުކޮށްފިއެވެ.\nފިޝަރީޒް މިނިސްޓްރީން ބުނީ ކަނޑައިގެން ދިއުމުގެ ސަބަބުން އަލުން ހަރުކުރީ ކ.ދިއްފުށި ކަނދުފައްޗާއި، ށ. ފުނަދޫ ކަނދުފައްޗެވެ.\nދިއްފުށި ކަނދުފައްޗަކީ ދިއްފުށީގެ އިރުން 13 މޭލު ބޭރުގައި އަޅާފައިވާ ކަނދުފައްޗެކެވެ. އަދި ފުނަދޫ ކަނދުފައްޗަކީ ފުނަދޫ އިރުން 11.5 މޭލު ބޭރު ގައި އަޅާފައިވާ ކަނދުފައްޗެއްކަމަށް މިނިސްޓްރީން ބުނެއެވެ.\nށ. ފުނަދޫ ކަނދުފަތި، ފުނަދޫގެ އިރުން 11.5 މޭލު ބޭރު ގައި މިއަދު ޤާއިމުކޮށްފި\n— Min. of Fisheries, Marine Resources & Agriculture (@MoFMRAmv) June 10, 2021\nރާއްޖޭގެ އެކި ސަރަހައްދުތަކުގައި ފިޝަރީޒް މިނިސްޓްރީން ވަނީ 55 ކަނދުފަތި އަޅާފައެވެ.\nއެކި ސަބަބުތަކާހުރެ ދޭތެރެދޭތެރެއިން ކަނދުފަތިތައް ކަނޑައިގެން ދިއުމުގެ މައްސަލަތައް ދިމާވެވެއެވެ. މަސްވެރިކަން ކުރަން ފަސޭހަ ކުރުމަށް ހަރުކޮށްފަ ހުންނަ މި ކަނދުފަތިތައް އެންމެ ފުރަތަމަ ހަރުކުރީ 1980 ވަނަ އަހަރުގައެވެ.\nގަވައިދާއި ހލާފަށް ކަނދުފަތިތައް ހުންނަ ސަރަހައްދުތަކުގައި މަސްވެރިކަންކުރުމަކީ މަނާކަމެކެވެ. އެގޮތުންއެއްވެސް ކަނދުފައްޗަކާއި ތިން މޭލު ކައިރީގައި ދިރޭ އެންޖަހައި، އަޑިއަށް ފެއްތުމާއި، މިޔަރު ނެގުމާއި، ލޭނު އެޅުމާއި، އެމުގެ ގޮތުގައި ތާވަޅަ ބޭނުންކުރުމަކީ ގާނޫނީގޮތުން މަނާކަމެކެވެ. އަދި ކަނދުފަތީގެ ބޮލަށް ވާ އައްސައި، އޭގައި ދޯނިފަހަރު އަޅައިގެން ތިބުންފަދަ، އޮއިވާލި ކަނދުފަތީގެ މަސްވެރިކަމަށް ގެއްލުންވާ އެއްވެސް އަމަލެއް ކުރުމަކީވެސް މަނާކަމެއްކަމަށެވެ.


ޑެންގީ އާއި ޗިކުންގުންޔާ އިތުރުވުމުގެ ފުރުސަތު ބޮޑު – އެޗްޕީއޭ – Feshun.mv\nޑެންގީ އާއި ޗިކުންގުންޔާ އިތުރުވުމުގެ ފުރުސަތު ބޮޑު – އެޗްޕީއޭ\n24 އޭޕްރިލް 2019 - 11:22\nރާއްޖޭގެ ކަންކޮޅުތަކުގައި ކުރިއަށް އޮތް ދުވަސްތަކުގައި ޑެންގީއާއި ޗިކުންގުންޔާ ފެތުރޭ މިންވަރު އިތުރުވުމުގެ ފުރުސަތު ބޮޑު ކަމަށް ހެލްތު ޕްރޮޓެކްޝަން އެޖެންސީ (ޢެޗްޕީއޭ) އިން ވިދާޅުވެއްޖެއެވެ.\nއެ ކަމާ ދެކޮޅަށް ހިންގާ ހަރަކާތްތަކުގައި އާންމުންގެ އެއްބާރުލުން ވަރަށް މުހިއްމު ކަމަށާއި، މި ޕްރޮގްރާމްތަކަށް އާންމުންގެ ފުރިހަމަ އެއްބާރުލުން ލިބިގެން ކުރިއަށް ގެންދެވިއްޖެނަމަ މަދިރި އާލާވާ މިންވަރު މަދުކުރެވޭނެ ކަމަށް އެޗްޕީއޭއިން ވިދާޅުވިއެވެ.\nއެޗްޕީއޭގެ އެޕިޑެމިއޮމޮލޮޖިސްޓް ޑރ. އިބްރާހިމް އަފްސަލް މިއަދު ވިދާޅުވީ، މި ދުވަސްވަރުގެ މޫސުން ހުރި ގޮތުން\nޑެންގީ އިތުރުވުމުގެ ފުރުސަތު ބޮޑު ކަމަށާއި، ޑެންގީ އާއި ޗިކުންގުންޔާ ފެތުރޭ ވަސީލަތް ކަމަށްވާ، އީޑީސް މަދިރި މަދުކުރަން ވަރަށް ގިނަ ޕްރޮގްރާމްތަކެއް އެޗްޕީއޭ އިން ހިންގަމުން އަންނަ ކަމަށެވެ.\nއެޗްޕީއޭގެ ތަފާސް ހިސާބުތަކުން ދައްކާ ގޮތުގައި، ކޮންމެ އަހަރެއްގެ މޭ މަހު ޑެންގީ ޖެހިގެން ރިޕޯޓްކުރާ މިންވަރު އިތުރުވާއިރު، މިދިޔަ އަހަރުގެ މޭ މަހު އެކަނިވެސް 500 އަށް ވުރެ ގިނަ ޑެންގީ ކޭސް ރިޕޯޓްކޮށްފައިވެއެވެ.\nމަދިރި ފެތުރޭ މިންވަރު މަދުކުރުމަށް އެޗްޕީއޭ އިން އިންތިޒާމު ކޮށްގެން ކުރިއަށް ގެންދާ ކެމްޕެއިން ހަރަކާތް ތަކެއްވަނީ އަތޮޅު ތެރޭގެ ގިނަ ރަށްރަށުގައި ކުރިއަށް ގެންގޮސްފައެވެ. އޭގެ ތެރެއިން 15 އަތޮޅެއްގައި ހިމެނޭ ހޮސްޕިޓަލްތަކަށާއި ސިއްހީ މަރުކަޒުތަކަށް ކުރިއަށް ގެންގޮސްފައި ޑެންގީ އާއި ޗިކުންގުންޔާގެ ކްލިނިކަލް މެނޭޖްމެންޓާ ބެހޭ ޓެލެކޮންފަރެންސް ފާހަގަކޮށްލެވެއެވެ.\nދެ މޫސުން ބެދޭ ދުވަސްވަރު ރަށު ކައުންސިލްތަކާއި، އާއްމު ފަރުދުން އަދި ރަށްރަށުގެ ޞިއްޙީމަރުކަޒުތަކުން ޚާއްޞަ ސަމާލުކަމެއް ދީގެން މަދިރި ކޮންޓްރޯލް ކުރުމަށް ހޭލުންތެރި ކުރުމާއި، އަމަލީ މަސައްކަތްތަކެއް ނުކުރެވިްޖެނަމަ ބޮޑެތި ގެއްލުންތަކަކާ ކުރިމަތިވުމަކީ ކައިރި ކަމެކެވެ.\nމަދިރި, ޞިއްޙަތު, ޑެންގޫ ފެތުރުން\nލަނޑު ނުޖެހޭނަމަވެސް، މެސީގެ ފޯމާއި ދޭތެރޭ ކޫމަން ހާހެއް ނުވޭ!\nނިއުޒިލެންޑް ޕާލަމެންޓްގެ ގޮނޑި ކާމިޔާބުކުރި ޑރ. އައިޝާއަށް އެމްޑީޕީން މަރުޙަބާ ދަންނަވައިފި


Rohingya muslimunnah dhimaavi haadhisaa dhivehinnah dhimaavaan beyhuntho!?\nރޮހިންގޔާ މުސްލިމުންނަށް ދިމާވި ހާދިޘާ ދިވެހިންނަށް ދިމާވާން ބޭނުންތޯ!؟\nޢާމިރު ޢަބްދުއްލަތީފު | 24 ސެޕްޓެމްބަރ 2017\nދިވެހި ލޮބުވެތި އަޚުންނާއި އުޚްތުންނަށް ހެޔޮދުއާ ސަލާމް ނަންގަންނަމެވެ. އަދި ފާގަތި ކުރުމަގެއް ދެއްކެވުމަށް އެދި ދުޢާކުރާ ހާލު މި ސިޓީ ލިޔެލަމެވެ.\nލޮބުވެތި މުސްލިމުންނެވެ. މިއަދު ތިބާއަށް ފެންނަމުންދާ ހިތާމަވެރި ހިތްދަތި މަންޒަރުތަކާއި މެދު ތިބާގެ އަމިއްލަ ސިކުނޑިން ވިސްނާ ފިކުރު ކުރައްވާށެވެ. ބަޔަކު މީހުން ދައްކާހާ ވާހަކައެއް ޤަބޫލު ކުރުމުގެ ބަދަލުގައި ތިބާގެ ލޮލަށް ފެންނަ މަންޒަރުތަށް ކީރިތި ޤްރުއާނާއި ސުންނަތުގެ ތިލަފަަތުން މިނެ ކިރާލާށެވެ.\nލޮބުވެތި ދިވެހި މުސްލިމުންނެވެ. މިއަދު ތިބާގެ ލޮލުން ކަރުނަ ފާއްދާލީ ދުނިޔޭގެ މީޑިއާތަކާއި ސޯޝަލް މީޑިއާގައި ދައުރުވަމުންދާ މަންޒަރު ތަކުންނެވެ. ދުރުނަމަވެސް ތިބާގެ މުސްލިމުން އަޚުންނާއި އުޚްތުންނަށް ދެމުންދާ ލާއިންސާނީ އަނިޔާތަކުގެ މަންޒަރު ތަކުންނެވެ. ދިރިހުއްޓާ ގުނަވަންތަށް ބުރިކުރާ މަންޒަރު ތަކުންނެވެ. އަލިފާނަށްލާ އަންދާލާ މަންޒަރު ތަކުންނެވެ.\nދިވެހި ލޮބުވެތި އަޚްނުންނާއި އުޚްތުންނެވެ. މިޔަންމާގެ ކުށެއްނެތް ރޮހިންގޔާ ދަރިކޮޅުގެ މުސްލިމުންނަށް ދެމުންދާ އެ އެނިޔާވެރި ޢަމަލުތައް ހިންގަނީ ކޮންބައެއްކަން ދެނަހުރީމު ނޫންތޯއެވެ؟ އެއީ މިޔަންމާގެ ސަރުކާރުގެ ސިފައިންކަން ތިބާ ރަނގަޅަށް ދަނެއެވެ. އެފަދަ ލާއިންސަނީ އަމަލުތައް ހިންގަނީ ވެރިމީހާގެ އަމުރަށް ކޮންމެ ކަމެއްވެސް ކުރަން ތައްޔާރަށްތިބި ސަލާމަތީ ބާރުތަކެވެ. އިންސާނިއްޔަތަށް ގާނުނަކަށް ބެލުމެއްނެތި ވެރިމީހާ ބުނާ ކޮންމެ ކަމެއް ކުރަން ތައްޔާރަށް ތިބި މީހުންނެވެ.\nލޮބުވެތި މުސްލިމު ދިވެހި އަޚުންނާޢި އުޚްތުންނެވެ. މި ހިތާމަވެރި އަނިޔާވެރިކަމަށް ތިބާ ދަޢްވަތު ދެއްވަމުތޯއެވެ؟ މި އަނިޔާވެރިކަން ދުށުމަކީ ތިބާގެ ހިތްހަަމަ ޖެހުމަކަށް ވެލައްވާތޯއެވެ؟ ތިބާއަށް މި އަނިޔާވެރިކަން ފެންނަ ހިނދު ދުރާލާ އެއިން ރައްކާތެރިވާން ތިބާ ވިސްނަމުތޯއެވެ؟\nދިވެހި ލޮބުވެތި މުސްލިމު އަޚުންނާއި އުޚްތުންނެވެ. މާޒީގެ ކައިރު ޞަފްހާތަކަށް ބައްލަވާ ލައްވާށެވެ. އެއިން ޢިބްރަތެއް ލިބިގަންނާށެވެ. ދިވެހި ސަލާމަތީ ބަރު ތަކާއި މިޔައްމާގެ ސަލާމަތީ ބާރުތަކާއި އެއްވެސް ތަފާތެއް ވޭތޯ ބައްލަވަާށެވެ. އެމީހުންގެވެސް މި މީހުންގެވެސް އަމަލުތައް ހުންނަނީ ހަމަ އެއްގޮތަކަށް ނޫންތޯއެވެ؟ ވެރިމިހާ ކުރަނީ ގާނޫނީ އަމުރެއްތޯ ބެލުމެއްނެތި އެއީ އިންސާނިއްޔަތާ ޚިލާފު ލާއީންސާނީ އަމަލެއްތޯ ބެލުމެއް ނެތި ވަގުތުން އެކަމެއް ވެރިމީޙާގެ ހިތްރުއްސަން ތަންފީޒު ކުރަނީ ނޫންތޯއެވެ؟ ފަނޑިޔާރުގެ އަޮތީ ކިހިނަކުންތޯ ވިސްނަ ލައްވާށެވެ. ވެރިކަމުގެ ތާޖު އަޅުއްވައިގެން ހުންނެވި ބޭފުޅުންނާއި މިޔަންމާގެ ވެރި މީހާއާއި ހުރި ތަފާތު ދެނެލައްވާށެވެ.\nދިވެހި ލޮބުވެތި މުސްލިމު އަޚްުނާއި އުޚުތުންނެވެ. މިއަށްވުރެ ތިލަކޮށް މިސިޓީ ލިޔަން އަޅުގަނޑު އުޒުރުވެރިވަމެވެ. އަޅުގަނޑުގެ ދުއާ އަކީ އަޅަމެން އެންމެންނަށް ފާގަތި ދުވަސްތެކެއް ތައަަބަދައް ދެއްވުމެވެ.\nއަދިކޮޅަށް ޅިބުނީމަ އީޔޫން އެހެން ހަދާނެ\nތިލިޔަން ހުރެވޭތަ ސިފައިން ކަރުބުރިކުރާނަމަ ރަގަޅު ތިހެންހެދީމަ ސިފައިންނާ ފުލުހުންގެ ވޯޓު ޔާމީނައް ލިބޭނެ އލްހަމދުލިއްލާހ


17 aharuga, gaumee jersey ga, gaumah reethi nan hoadhai dhinumuge azumuga Maaish! - vNews.mv\nގައުމީ ސީނިއަރ ވޮލީ ޓީމުގެ މާއިޝް އަހްމަދު- ފޮޓޯ / ގްރެފިކްސް:- އަބާން ވަހީދު / ވީނިއުސް\n17 އަހަރުގަ، ގައުމީ ޖާޒީގަ، ގައުމަށް ރީތި ނަން ހޯދައިދިނުމުގެ އަޒުމުގަ މާއިޝް!\nއައްފާން މުހައްމަދު 06 December 2021, 22:37\nގައުމީ ޖާޒީއެއްގައި ގައުމެއް ތަމްސީލުކުރުމުގެ ފުރުސަތަކީ މަދުން ނޫނީ ނުލިބޭ ފުރުސަތެކެވެ.\n4 ލައްކައެއްހާ މީހުންގެ އާބާދީއެއް އޮތް މިކުޑަކުޑަ ރާއްޖޭގައިވެސް އެއްވެސް ކުޅިވަރަކުން ގައުމީ ޓީމުން ޖާގަ ހޯދުމަކީ ކޮންމެ ކޮންމެ މީހަކަށް ވާނެ، އަދި އެހާ ފަސޭހަ ކަމެއްވެސް ނޫނެވެ. ހާއްސަކޮށް ޅަ އުމުރުގައި މި ފުރުސަތު ހޯދުން ވެގެންދަނީ ބޮޑު، ބުރަ ޗެލެންޖަކަށެވެ.\nއެހެންނަމަވެސް ތ. މަޑިފުށްޓަށް އުފަން އުމުރުން އެންމެ 17 އަހަރުގެ މާއިޝް އަހްމަދު، ވޮލީއަށް ޖެހިފައިވާ ލޯބީގެ ނަތީޖާއަކަށްވީ، މަދު ދުވަސްކޮޅެއްގެ ތެރޭގައި ކުރި ބުރަ މަސައްކަތުގެ ސަބަބުން، ގައުމީ ސީނިއަރ ވޮލީ ޓީމުން ޖާގަ ލިބުމެވެ.\nފުޓުބޯޅައިގެ ޝައުގު ގެއްލި، ވޮލީއަށް ހިތް ދޫވި!\nރާއްޖޭގައިވެސް އެންމެ ގިނަ ބަޔަކު އެންމެ ފޯރި އާއިއެކު ބަލާ، އަދި ކުޅޭހިތްވާ ކުޅިވަރަކަށް ވާނީ ފުޓުބޯޅަ ކަމާއިމެދު އެކަކުވެސް ދެބަހެއް ނުވާނެއެވެ.\nޔޫރަޕް ފުޓުބޯޅައިގެ ނަން ހިނގާ ކުލަބުތަކާއި، ދުނިޔޭގެ ފުޓުބޯޅައިގެ ގަދަ ބާރުތަކުގެ ގޮތުގައި ދެކޭ ގައުމުތަކަށް ނިސްބަތްވާ ކުޅުންތެރިންގެ ނަންތައް، އަތުގެ ނުފުށަށްވުރެ ފަރިތަކަމާއެކު އެނގޭނެއެވެ.\nމާއިޝް އަކީވެސް އެންމެ ކުޑައިރުއްސުރެ ފުޓުބޯޅައިގެ ތެރޭގައި، ރަށުގައި ފުޓުބޯޅަ ކުޅެމުން އައި ކުއްޖެކެވެ. މަޑިފުށި "ފުށްޓައްޕު" ނަމަކަށް ކިޔާ ރުށްގަނޑު ސަރަހައްދުގައި ދެ ގޯލު އަޅައިގެން އެކި އުމުރުގެ ޒުވާނުން ފުޓުބޯޅަ ކުޅެމުން ދާއިރު، މާއިޝް ވެސް އެކުދިންނާއެކު ބައިވެރިވެ ކުޅެ އުޅުނެވެ.\nއެހެންނަމަވެސް ރަށު މަދަރުސާގައި ބާއްވާ އިންޓަރ ހައުސް މުބާރާތްތަކާއި، މަޑިފުށީގައިވެސް ކޮންމެ އަހަރަކު ބާއްވާ އެތައް ވާދަވެރި ވޮލީ މުބާރާތްތަކުގެ ތެރޭގައި އުޅެވުމުގެ ނަތީޖާއަކަށްވީ، މަޑުމަޑުން މާއިޝް ފުޓުބޯޅައަށް ހުރި ޝައުގު ފަނޑުވެ، ވޮލީގެ ތެރެއަށް ހިތް ދޫވުމެވެ.\n"ވީނިއުސް" އަށް ދިން އެކްސްކްލޫސިވް އިންޓަވިއު އެއްގައި ވާހަކަދައްކަމުން މާއިޝް ބުނީ، ވޮލީއަށް ހަގީގަތުގައި ޝައުގު އުފެދުނީ އިންޓަރ ސްކޫލް މުބާރާތުގައި ރަށު ސްކޫލް ތަމްސީލުކުރުމަށް މާލެ އައި ހިސާބުން ކަމަށެވެ.\n"ވޮލީވެސް ފުޓުބޯޅަވެސް ކުރިން ކުޅުނިން. އެކަމަކު ރަނގަޅަށް މީގެތެރެއަށް ވަދެވުން ހިސާބުން ހަމަ އެއްކޮށް ފުޓުބޯޅަ ކުޅުނު ހުއްޓާލީ. ފުޓުބޯޅަ ކުޅުން ހަމަ ހުއްޓާލީ. މިކަމުގެ ތެރެއަށް ވަދެވުން ހިސާބުން. ހަގީގަތުގަ ވޮލީގެ ތެރެއަށް މި ވަދެވުނީ ރަށު ސްކޫލް ޓީމު ތަމްސީލުކުރުމަށް މާލެ އައި ހިސާބުން. އެހިސާބުން ހަމަ ވޮލީގެ ތެރެއަށް ހިތް ދޫވީ. "\nމިހާރު ޕޮލިސް ޓީމަށް ކުޅެމުން އަންނަ މާއިޝް އަށް ޕްރޮފެޝަނަލް ފެންވަރުގައި ކުޅުމަށް މަގު ކޮށާދިނީވެސް ޕޮލިސް ކުލަބުންނެވެ. މާއިޝްގެ ހިތުގައި ޕޮލިސް ކުލަބާއި، ކުލަބުގެ ކޯޗުންނަށް ޖެހިފައިވާ ލޯބީގެ އަސްލަކީވެސް އެކުލަބުން ހޯދައިދިން ފުރުސަތެވެ.\nޕޮލިސް ކުލަބާއި ކުލަބުގެ ކޯޗުންގެ ލޮލުގައި މާއިޝް އެންމެ ފުރަތަމަ އަޅައިގަތީ ކިހިނެއްކަމާއި މިހާ ހިސާބަށް އައުމަށް ޕޮލިސް ކުލަބުން ވެދިން އެހީތެރިކަން މާއިޝް ވީނިއުސް އާއި ހިއްސާކުރިއެވެ.\nމާއިޝް ބުނިގޮތުގައި ޕޮލިސް ކުލަބުގެ ސްކައުޓިންގ ޓީމުގެ ލޮލުގައި އޭނާ އަޅައިގަތީ އަތޮޅު މުބާރާތުގައި ރަށް ތަމްސީލުކުރިއިރުއެވެ.\n4 މަހުގެ ކުރު ދަތުރެއް، އެތައް މަސައްކަތަކާ ހުނަރަކާއެކު އެންމެ އުހަށް!\nޕްރޮފެޝަނަލް ލެވެލްގައި މާއިޝް ވޮލީ ކެރިއަރު ފެށީ މިއަހަރުގެ ޖުލައި މަހުއެވެ. ރަށު ޓީމަށް ތ. އަތޮޅު ވޮލީ މުބާރާތުގެ ރަނަރަޕް ކަން ހޯދައިދިނުމުގައި މުހިންމު ދައުރެއް އަދާކުރި މާއިޝް އަށް މުބާރާތުގެ އެންމެ އުންމީދީ ކުޅުންތެރިޔާގެ މަގާމުވެސް ވަނީ ލިބިފައެވެ.\nމި ދަތުރު ހަގީގަތުގައި ފެށުނީ އެހާ ހިސާބުންނެވެ. މާއިޝް ޕޮލިސް ޓީމުގެ ފަރިތަކުރުމަކަށް އައީ ޖުލައި މަހުއެވެ.\n"އަތޮޅު މުބާރާތުގެ ތެރެއިން ކަންނޭނގެ އަސްލު ޕޮލިސް ޓީމުގެ ކޯޗުން އެހާ ޝައުގުވެރިކަން އުފެދުނީ ޓީމަށް ގެންނަން. ކުރިން ވެސް ގުޅާ ޓްރަޔަލްތަކަށް ނޫނީ ޖޫނިއަރ ޓީމަށް. އެކަމަކު މި މުބާރާތަށްފަހު އަސްލު ޓީމަށް އައުމަށް ފުރުސަތު ލިބުނީ. އޭގެފަހުން މިއަދު އާދެވިފަ ހުރި ހިސާބަށް އައުމަށް ޕޮލިސް ޓީމުގެ މެނޭޖްމަންޓާއި. ކޯޗުންގެ އިތުރުން އެކުގަ ކުޅުނު ކުޅުންތެރިން އިސް ދައުރެއް އަދާކުރި".\nމާއިޝް އެންމެ ފުރަތަމަ ކުޅުނީ ޕޮލިސް ކުލަބުގެ ޖޫނިއަރ ޓީމަށެވެ. އެޓީމުގައި ހޭދަކުރި ކުރު މުއްދަތުގެ ތެރޭގައި ޕޮލިހުގެ ސީނިއަރ ޓީމާއި ދެކޮޅަށް ކުޅުނު މެޗުގައި ދެއްކި މޮޅު ކުޅުމުގެ ސަބަބުން މާއިޝް އަށް ޕޮލިސް ކުލަބުން ޖާގައެއް ލިބުނެވެ. އަދި އެއަށްފަހު އެޓީމުގެ ފަރިތަކުރުންތަކުގައި މާއިޝް ބައިވެރިވަމުން ދިޔައީ، އަމިއްލަ ކުރިއެރުމަށް ގިނަ މަސައްކަތްތަކެއް ކޮށް، ވޮލީ އިން ދެވެން އޮތް އެންމެ އުހަކަށް ދިއުމުގެ ވަރުގަދަ އަޒުމުގައެވެ.\nޕޮލިސް ކުލަބަށް ކުޅެމުން ދެން މާއިޝް އަށް ދެން ފަހިވީ، އޭނާ ދާން ބޭނުންވާ މަންޒިލަށް ދިއުމަށް ބޭނުންވި އަލި މަގެވެ. ޒުވާން ގައުމީ ޓީމަށް ކުޅުންތެރިން ނެގުމަށް ޓްރަޔަލް އަށް ހުޅުވާލިއިރު ޕޮލިސް ކުލަބުން ޓްރަޔަލްގައި ބައިވެރިވި ކުޅުންތެރިންނާއެކު މާއިޝް ވެސް ޓްރަޔަލް އަށް ދިޔައެވެ.\nމާއިޝް ކުރިއެރީ ނަސީބުންނޭ ބުނެވޭނެ ޖާގައެއް ނެތެވެ. ކުރި ބުރަ މަސައްކަތުގެ ސަބަބުން އޭނާއަށް އެފުރުސަތު ފަހިވީއެވެ. ޓްރަޔަލްގައި ނެގި މަދު ކުޅުންތެރިންގެ ތެރެއިން މާއިޝް އަށްވެސް ޒުވާން ޓީމުން ފުރުސަތު ލިބުނުއިރު ނޮވެމްބަރު މަހު މާއިޝް އަށް ވަނީ ސީނިއަރ ގައުމީ ޓީމުގެ ފަރިތަކުރުންތަކުގައި ބައިވެރިވާން ފުރުސަތު ލިބުނު7ކުޅުންތެރިންގެ ތެރޭގައިވެސް ހިމެނިފައެވެ.\nއަދި މި ހަތް ކުޅުންތެރިންގެ ތެރެއިން ސީނިއަރ ސްކޮޑަށް ނެގި3ކުޅުންތެރިންގެ ތެރޭގައި މާއިޝް ހިމެނުނުއިރު، އޭނާ އަކި މިވަގުތު ގައުމީ ސީނިއަރ ވޮލީ ޓީމުގައި ހުރި އެންމެ ހަގު ކުޅުންތެރިޔާވެސް މެއެވެ.\nއުމުރުން ހަގަކަސް، ކޮނޑުގައި އެޅިފައިވާ ޒިންމާ ބޮޑުކަން މާއިޝް އަށް އެނގޭ\nސެންޓްރަލް ޒޯން ވޮލީ މުބާރާތަށް އެކުލަވާލި ސީނިއަރ ވޮލީ ޓީމުގެ 15 ކުޅުންތެރިންގެ ތެރޭގައި ހިމެނުނު މާއިޝްގެ މިހާރުގެ އަމާޒަކީ މުބާރާތުގައި ރާއްޖެ ތަމްސީލުކޮށް ރަން ވަނައެއް ގައުމަށް ގެނެސްދިނުމެވެ. އެހިސާބުން ނިމުނީއެއް ނޫނެވެ. މާއިޝް އަޒުމު ކަނޑައަޅައިގެން ހުރީ، އޭނާގެ ބެސްޓު ދައްކައިގެން، ކުޅެން އަރާ ފުރަތަމަ6ކުޅުންތެރިންގެ ތެރޭގައި ހިމެނުމެވެ.\n"ގަބޫލުކުރަން ސީނިއަރ ޓީމުގަ އަޅުގަނޑަށްވުރެ މާ ސީނިއަރ، އަދި މާ އެކްސްޕީރިއަންސްޑް ކުޅުންތެރިން ތިބިކަން. އެކަމަކު އަޅުގަނޑުގެ އަޒުމަކީ މުބާރާތުގެ މެޗުތަކުގައި ކުޅެން އަރާ ފުރަތަމަ6ކުޅުންތެރިންގެ ތެރޭގައި ހިމެނުން. އެކަމަށް ވަރަށް މަސައްކަތްވެސް ކުރާނަން".\nގައުމީ ޓީމުގައި ހިމެނި، ގައުމު ތަމްސީލްކުރަން މިލިބުނު ފުރުސަތަކީ މާއިޝް އަށް ކިހާ މުހިންމު ކަމެއްކަން އޭނާގެ ވާހަކަތަކުން ހާމަވެއެވެ. އަމިއްލަ ހިއްސާއެއް އޮވެ ގައުމަށް ރަންވަނައެއް ހޯދައިދިނުމަށް ކެތްމަދުވެފައިވާކަންވެސް މާއިޝްގެ ވާހަކަތައް އަޑުއެހުމުން ފާހަގަކުރެވުނެވެ.\n"ފުރަތަމަ ކަމަކަށް ގައުމީ ޓީމުގައި ހިމެނުންވެސް އެއީ ލިބުނު ބޮޑު އުފަލެއް، ފަޚުރެއް. އެކަމަކު އެއީ ކިހާވަރެއްގެ، ކިހާ ބޮޑު ޒިންމާއެއްކަންވެސް އެނގޭ. އެ ޒިންމާ އެންމެ ފުރިހަމަ ގޮތުގަ އަދާކުރުމަށް މަސައްކަތް ކުރާނަން. އަޅުގަނޑުގެވެސް ހިއްސާ އަކާއި އެކު ރާއްޖެ އަށް ރީތި ނަމެއް، ޝަރަފެއް ހޯދައިދޭން ކެނޑިނޭޅި މަސައްކަތް ކުރާނަން. މިފަހަރުވެސް، އަދި އެއަށްފަހު އޮންނަ މުބާރާތްތަކުގަވެސް. އަޅުގަނޑުގެ ބެސްޓު އަޅުގަނޑު ދައްކާނަން".\nވޮލީ އިން ކުރިއަށް ދިއުމަށް އެހީތެރިވެދިނުމަށް ފަހަތުގައި ގާބިލް ޓީމެއް!\n"ކާމިޔާބީގެ ފަހަތުގައި ތިބީ ގާބިލް، އެހީތެރި ޓީމެއް":- ފޮޓޯ / ގްރެފިކްސް:- އަބާން ވަހީދު / ވީނިއުސް\nވީނިއުސް އާއި ވާހަކަދައްކަމުން މާއިޝް ބުނީ، ވޮލީ އިން ކުރިއެރުމަށް އަދި ކުރިއަށް ދިއުމަށް އެހީތެރިވުމަށް ފަހަތުގައި ވަރަށް ގާބިލް، އެހާމެ އެހީތެރި ޓީމެއް އެބައޮތް ކަމަށެވެ. އަދި މި ޓީމަކީ މިހާ ހިސާބަށް އައުމުގައި މުހިންމު ދައުރެއް އަދާކުރި ބައެއް ކަމަށާއި، އެމީހުންނަށް ހިތުގެ އަޑިން ޝުކުރު އަދާކުރަން ބޭނުންވާ ކަމަށްވެސް މާއިޝް ބުންޏެވެ.\nމަޑުމައިތިރި މިޒާޖެއްގެ މާއިޝް، ޝުކުރުވެރި ހިތަކާއެކު ބުނީ، ޕްރޮފެޝަނަލް ފެންވަރަށް އާދެވުމާއި ހަމައިން ފެށިގެން މިއަދާ ހަމައަށްވެސް އެންމެ ބޮޑު އެހީތެރިކަމެއް ވޮލީއިން ލިބުނީ ޕޮލިސް ކުލަބުގެވެސް އަދި ޒުވާން ގައުމީ ޓީމުގައިވެސް ކޯޗެއްގެ ގޮތުގައި ހަރަކާތްތެރިވާ ފަތުހުﷲ ވަހީދު (ފައްލޯ) ކޯޗުގެ ފަރާތުން ކަމަށެވެ. އަދި ޒުވާން ގައުމީ ޓީމުގެ އެސިސްޓަންޓް ކޯޗް، އަޙްމަދު އަބްދުލްކަރީމް (ލޯންގޭ)ގެ ފަރާތުންވެސް ބޮޑު އެހީތެރިކަމެއް ލިބެމުންދާ ކަމަށާއި، ސީނިއަރ ޓީމުގައި ހިމެނުންފަހުން މުޙައްމަދު ސާޖިދު (ކާއްޓޭ)ގެ ފަރާތުން މެދުކެނޑުމެއްނެތި ލިބެމުންދާ އެހީތެރިކަމަށް ފަށްފަށުން ޝުކުރުވެރިވާކަމަށް މާއިޝް ބުންޏެވެ.\nމީގެއިތުރުން، މާއިޝް ބުނީ މިއަދު މިހާ ހިސާބަށް އާދެވުމުގައި ހަގީގީ ބިންގާ އަޅައިދިން ބަޔަކީ ރަށުގައި ހޭދަކުރި ދުވަސްވަރުގައި ވޮލީ އިން އޭނާ ކުރިއެރުވުމަށް މަސައްކަތްކުރި ފަރާތްތައްކަމަށެވެ. އެގޮތުން ސްކޫލް ޓީޗަރެއްގެ ގޮތުގައި މަސައްކަތް ކުރާ "މޫސަ ސަރ" ގެ ނަން ނުހިމަނާ ދޫކޮށްލަން ބޭނުން ނުވާ ކަމަށްވެސް މާއިޝް ބުންޏެވެ. އަދި އަނެއްކާވެސް "ފައްލޮ ކޯޗް" ގެ ނަންވެސް ހިމަނަން ޖެހޭ ކަމަށާއި، މިހާ ހިސާބަށް އާދެވުމުގައި މޫސަ ސަރ އާއި ފައްލޮ ކޯޗުގެ ފަރާތުން ލިބުނު އެހީތެެރިކަމުގެ އަގުވަޒަން ކުރާނެކަމަށްވެސް މާއިޝް ބުންޏެވެ.\nމީގެއިތުރުން އެކުގައި ޕޮލިސް ކުލަބުގައިވެސް އަދި ޒުވާން ގައުމީ ޓީމުގައިވެސް ކުޅޭ ހައިލަމްގެ ނަން މާއިޝް ފާހަގަކުރިއެވެ. މާއިޝް ހައިލަމް ސިފަކުރީ އޭނާގެ ޕާޓްނަރުގެ ގޮތުގައެވެ. އަދި މިހާރުވެސް ޒުވާން ގައުމީ ޓީމުގެ ފަރިތަކުރުންތަކުގައި ބައިވެރިވަމުން އަންނަ މާދިހްގެ ނަންވެސް މި ލިސްޓަށް އިތުރުކުރަން ބޭނުންވާ ކަމަށާއި، އެންމެފުރަތަމަ މާލެ އައިސް ވޮލީ ކުޅެން އުޅުނުއިރު ހައިލަމް އާއި މާދިހްގެ ފަރާތުން ލިބުނު އެހީތެރިކަމަށް ޝުކުރު އަދާކުރަން ބޭނުންވާކަމަށް މާއިޝް ބުންޏެވެ.\nމާއިޝް އާއި ހައިލަމް\nހައިލަމް އަކީ ނޮވެމްބަރު މަހު ކުރިއަށްދިޔަ ގައުމީ ބީޗް ވޮލީބޯޅަ މުބާރާތުގައި މާއިޝް އާއިއެކު ބައިވެރިވި ކުޅުންތެރިޔާއެވެ. މި މުބާރާތުގެ ފިރިހެން ޑިވިޝަންގެ 19 އަހަރުންދަށުގެ ޗެމްޕިއަންކަން ހޯދީ ހައިލަމް ހަސަން އާއި މާއިޝްގެ ޕެއާ އެވެ. ފައިނަލާ ހަމައަށް މި ދެކުޅުންތެރިންގެ ޕެއާ ދިޔައީ އެއްވެސް މެޗަކުން ބަލި ނުވެ އެވެ.\nއެންމެ ފަހު ޝުކުރު އަދާކުރަން ބޭނުންވީ އޭނާއަށް އެންމެ ހާއްސަވި ދެ ފަރާތަށެވެ.\n"އަޅުގަނޑު މީހަކަށް ހެދީ މަންމަ އާއި ބައްޕަ. އެއީ މިއަދު ހޯދާފައިވާ ހުރިހާ އެޗީވްމަންޓެއްގެ އަސްލަކީ. އެދިން ތަރުބިއްޔަތާ، ލޯތްބާ، އަޅާލުމަކީ އަބަދައްވެސް އެކަމަކަށް އަޅުގަނޑު ޝުކުރުވެރިވާނެ، އެމީހުންނަށް ތާއަބަދަށް ދަރަނިވެރިފައިވާ ކަމެއް. އަނެއްކާވެސް ބުނެލަން. މާއިޝް، މާއިޝް އަކަށް ހެދީ މަންމަ އާއި ބައްޕަ".\n18 އަހަރުވެސް ނުވަނިސް، ބޮޑު މުބާރާތެއްގައި އަމިއްލަ ގައުމު ތަމްސީލްކުރުމުގެ ޝަރަފު ހޯދާފައިވާ މާއިޝް، މިފަދަ އަޒުމެއް ކަނޑައަޅާފައިވާ އެހެން ކުޅުންތެރިންނަށްވެސް ވަނީ ހާއްސަ މެސެޖެއް ދީފައެވެ. އެއީ، ހިތްވަރާއެކު މަސައްކަތް ކުރުމާއި އިރުޝާދުދޭ ކޯޗުންނަށާއި، އެކުގައި ކުޅޭ އެހެން ކުޅުންތެރިންނަށް އިހުތިރާމް ކުރުމާއި، އެމީހުންގެ ބަސް ގަބޫލު ކުރުމާ އެމީހުންދޭ އިރުޝާދަށް ފުރިހަމައަށް އަމަލުކުރުމަށެވެ. އަދި އެންމެ މުހިންމު ކަމަކަށް ހެއްދެވި ފަރާތަށް އިތުބާރު ކޮށް، ސަބަބު ތަކުގައި ހިފައިގެން ހިތްވަރާއެކު މަސައްކަތް ކުރުމަށެވެ.\nރިޕޯޓް ކުޅިވަރު ޥޮލީބޯޅަ ވީއޭއެމް\nގަދަ މޮޅު ވާތި


SunOnline: Biju Bawra ah Deepika, Ranbir aai Alia\n"ބައިޖޫ ބަވްރާ" އަށް ދީޕިކާ، ރަންބީރު އަދި އާލިއާ\nއައިމިނަތު ލުބާ 20 Oct 2020, 07:55\nބައިޖޫ ބަވްރާގެ ތަރިންނަކީ އާލިއާ، ރަންބީރު އަދި ދީޕިކާ---\nސަންޖޭ ލީލާ ބަންސާލީ ގެނެސްދޭ ފިލްމު "ބައިޖޫ ބަވްރާ" އަށް ދީޕިކާ ޕަދުކޯން އާއި ރަންބީރު ކަޕޫރު ހަމަޖެއްސިއިރު އެ ފިލްމަށް އާލިއާ ބަޓް ވެސް ގުޅިއްޖެ ކަމަށް ޚަބަރުތައް ބުނެ އެވެ.\nފަސް އަހަރަށް ފަހު ދީޕިކާ އާއި ރަންބީރު އެކުގައި ސްކްރީނުން ފެނިގެންދާކަން އިއުލާންކުރުމާ އެކު ދެ ތަރިންގެ ފޭނުން ތިބީ ވަރަށް އުފަލުންނެވެ. ފިލްމުގެ އަންހެން ލީޑު އާލިއާ އާއި ދީޕިކާ ކުޅޭއިރު ފިރިހެން ލީޑު ރޯލު ކުޅޭނީ ރަންބީރެވެ. މި ފިލްމުގެ ސްކްރިޕްޓް ތަރިންނަށް ކިޔައިދިނުމާ އެކު ފިލްމުކުޅެން އާލިއާ އެއްބަސްވެފައިވާ ކަމަށް ޚަބަރުތައް ބުނެ އެވެ.\nހަމަގައިމު ވެސް ބައިޖޫ ބަވްރާ ވެގެންދާނީ ވަރަށް ހާއްސަ ފިލްމަކަށެވެ. ޝައުގުވެރި ފިލްމަކަށެވެ. މި ފިލްމުވެގެންދާނީ ދީޕިކާ އާއި ރަންބީރު ރުޅިވުމަށް ފަހު އެކުގައި ފެނިގެންދާނެ ތިން ވަނަ ފިލްމަށެވެ. ރަންބީރަކީ އާލިއާ ބަޓްގެ މިހާރުގެ ލޯބިވެރިޔާ އެވެ.\nރަންބީރު އާއި ދީޕިކާ ވަނީ މީގެ ކުރިން ލޯބީގެ ގޮތުން ގުޅިފަ އެވެ. ދެތަރިން އެކުގައި އެންމެ ފަހުން ކުޅުނު ފިލްމަކީ "ތަމާޝާ"އެވެ. ރަންބީރާއި ދީޕިކާ އެންމެ ފުރަތަމަ އެކީގައި ކުޅުނު ފިލްމަކީ 2009 ވަނަ އަހަރު ނެރުނު، "ބަޗްނާ އޭ ހަސީނޯ" އެވެ.\nމި ފިލްމަކީ ކާމިޔާބު ޑައިރެކްޓަރު ސަންޖޭ ލީލާ ބަންސާލީ 2021 ވަނަ އަހަރަށް ތާވަލްކޮށް ގެނެސްދޭ ފިލްމެކެވެ.\nއަކްޝޭގެ "ރަކްޝާބަންދަން"ގެ ޝޫޓިން ފަށައިފި\nއަނެއްކާ ވެސް ކަންގަނާ ކޯޓަށް


Mi kaamiyaabee akee aammu memberun kuri ithubaaru: Shifaz | Mihaaru\nއެމްޑީޕީގެ ލީޑަޝިޕްގެ އިންތިޚާބުގައި ޝިފާޒް މިއަދު ވޯޓުލައްވަނީ.---ފޮޓޯ: ނިޝާން އަލީ/މިހާރު\nމި ކާމިޔާބީ އަކީ އާއްމު މެމްބަރުން ކުރި އިތުބާރު: ޝިފާޒް\n23 ނޮވެމްބަރ 2019 - 01:41 16 comments\nއެމްޑީޕީގެ ނައިބު ރައީސްގެ މަގާމް، ދެ ވަނަ ދައުރަކަށް ދިފާއު ކުރެއްވުނީ ޕާޓީގެ އާއްމު މެމްބަރުން ކުރާ އިތުބާރުން ކަމަށް ރައީސް އޮފީހުގެ މިނިސްޓަރު މުހައްމަދު ޝިފާޒް މިރޭ ވިދާޅުވެއްޖެ އެވެ.\nމުޅި ރާއްޖޭގައި ބޭއްވި އެމްޑީޕީގެ ލީޑަޝިޕް އިންތިޚާބުގައި ނައިބު ރައީސަކަށް ޝިފާޒާ ވާދަކުރެއްވީ ރައްޔިތުންގެ މަޖިލީހުގެ ހިތަދޫ އުތުރު ދާއިރާގެ މެމްބަރު މުހައްމަދު އަސްލަމެވެ. ވަގުތީ ނަތީޖާ ދައްކާ ގޮތުގައި ވޯޓުން ކުރީގައި އުޅުއްވަނީ ޝިފާޒެވެ.\nއެމްޑީޕީގެ ރައީސަކަށް ވެސް ހޮވިވަޑައިގަތީ، އެ މަގާމުގައި ހުންނެވި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދެވެ.\nޝިފާޒް "މިހާރު" އަށް ވިދާޅުވީ ވަގުތީ ނަތީޖާ އިން ދައްކާ ގޮތުގައި މިހާތަނަށް އޭނާ އަށް ވަނީ 56 ޕަސެންޓް ވޯޓު ލިބިވަޑައިގެންފައި ކަމަށެވެ. ބާކީ ނުގުނާ 24 ފޮއްޓެއް އަދި ހުރި ނަމަވެސް އެ ވޯޓުތަކުން ނަތީޖާ ބަދަލުނުވާނެ ކަން ހިސާބުތަކުން އެނގޭ ކަމަށް ވިދާޅުވި އެވެ.\n"އަޅުގަނޑު، މިހާރު އުޅެނީ 2،700 ވޯޓުން ކުރީގައި،" ޝިފާޒް ވިދާޅުވި އެވެ.\nއޭނާ ވިދާޅުވި ގޮތުގައި ނުގުނާ ހުރި ހުރިހާ ފޮއްޓަކުން އަސްލަމް ކުރި ހޯއްދެވިއަސް ޖުމްލަ ނަތީޖާއަކަށް މާ ބޮޑު ބަދަލެއް ނާންނާނެ އެވެ.\nއެމްޑީޕީގެ ލީޑަޝިޕްގެ އިންތިޚާބުގެ ވޯޓުލުން މާލޭގައި މިއަދު ކުރިއަށް ގެންދަނީ: ވާދަވެރި ނައިބު ރައީސްގެ އިންތިޚާބު ކާމިޔާބު ކުރެއްވީ ޝިފާޒް.---ފޮޓޯ: ނިޝާން އަލީ/މިހާރު\nޝިފާޒް ވިދާޅުވީ އެމްޑީޕީންގެ އާއްމު މެމްބަރުން މި އިންތިޚާބުގައި ވެސް ދެއްކީ ޑިމޮކްރަސީގެ ރީތި ނަމޫނާ ކަމަށެވެ. ޕާޓީ އަށް އެންމެ ބޭނުންވި ވަގުތުތަކުގައި އާއްމު މެމްބަރުންނާ އެކު އޭނާ ހުންނެވި ކަން ބަލައިގަނެ، ވޯޓުން އެކަން ދައްކައި ދިނުމަކީ ލިބިވަޑައިގަތް އުފަލެއް ކަމަށް ވިދާޅުވި އެވެ.\n"އަޅުގަނޑު ދެންވެސް ހުންނާނީ އާއްމު މެމްބަރުންނާ އެކު. އެ ޔަގީންކަން އަދިވެސް އަރުވަން،" ޝިފާޒް ވިދާޅުވި އެވެ.\nއިންތިޚާބުގައި އޭނާ އަށް ކެމްޕޭން ކޮށްދެއްވި ރައްޔިތުންގެ މަޖިލީހުގެ މެމްބަރުންނާއި ޕާޓީގެ އިސް ބޭފުޅުންނާއި އޭނާގެ ކެމްޕޭން ޓީމާއި ސޯޝަލްމީޑިއާ އެކްޓިވިސްޓުންގެ އިތުރުން އާއްމު މެމްބަރުންނަށް ޝިފާޒް ޝުކުރު އަދާކުރެއްވި އެވެ.\nއެމްޑީޕީގެ ލީޑަޝިޕްގެ އިންތިޚާބުގައި މީހަކު މިއަދު ވޯޓުލަނީ.---ފޮޓޯ: ނިޝާން އަލީ/މިހާރު\nއެމްޑީޕީގެ ހަޔާތުގައި، އޭނާ ހޯއްދެވި ތަޖުރިބާއާ އެކު އިތުރު ދައުރެއް އަދާކުރައްވާނީ އާއްމު މެމްބަރުންނަށް ވެވަޑައިގަތް ވައުދާ އެއްގޮތަށް ކަމަށް ވިދާޅުވި އެވެ.\nޝިފާޒް ވިދާޅުވެފައިވާ ގޮތުގައި، އޭނާ އާ ދައުރަކަށް ނުކުމެވަޑައިގަތީ ވެސް އެމްޑީޕީގެ އެޖެންޑާ ހިފައިގެންނެވެ. އަމިއްލަ ޕޮލިސީތަކެއް ހައްދަވައި މަސައްކަތް ކުރެއްވުމަކީ އޭނާގެ އުސޫލެއް ނޫން ކަމަށް ވިދާޅުވި އެވެ. ކުރިއަށް ވަޑައިގަންނަވާނީ އެމްޑީޕީގެ އާއްމު މެމްބަރުންގެ ރޫހާއި ލީޑަޝިޕްގެ އިރުޝާދާއި އަސާސީ ގަވާއިދުގެ އިމުގައި ކަމަށް ވިދާޅުވި އެވެ.\nއިތުރު ލިޔުންތައް އެމްޑީޕީ ސިޔާސީ ޕާޓީ މެމްބަރު މުހައްމަދު އަސްލަމް (ހިތަދޫ އުތުރު) އެމްޑީޕީގެ ނައިބު ރައީސް މުހައްމަދު ޝިފާޒް ރައީސް މުހައްމަދު ނަޝީދު\nއިންތިޚާބުގެ އިތުބާރު ގެއްލޭ ކަމެއް ނުހިނގާ: ޝިފާޒް\nވޯޓު ފޮށި ނުބަހައްޓާ ނަތީޖާ ހެދިކަމަށް ތުހުމަތުކޮށްފި!\nއެމްޑީޕީގެ އިންތިޚާބުގެ ވަގުތީ ނަތީޖާ އިއުލާންކޮށްފި


Milandhoo monitoring in negumun magu hedhumuge masakkaiy RDC in alun fashaifi | Jazeera\tމިލަންދޫ މޮނިޓަރިންގ އިން ނެގުމުން އަލުން މަސައްކަތް ފަށައިފި - Jazeera\nމިލަންދޫ މޮނިޓަރިންގ އިން ނެގުމުން މަގު ހެދުމުގެ މަސައްކަތް އާރުޑީސީއިން އަލުން ފަށައިފި\nޖަވިޔަނި June 10, 2021 624 views0\nކޮވިޑް-19 އާ ގުޅިގެން ށ. މިލަންދޫ މޮނިޓަރިންގެ ހާލަތަށް ގެނައުމާއި ގުޅިގެން އެ ރަށުގެ މަގުތައް ޒަމާނީ ފެންވަރަށް ހެދުމުގެ މަޝްރޫއު ހުއްޓިފައި އޮތުމަށްފަހު އަލުން ފަށައިފިއެވެ.\nއެގޮތުން އެ މަސައްކަތް ކުރަމުން އަންނަ ރޯޑް ޑިވެލޮޕްމަންޓް ކޯޕަރޭޝަން (އާރުޑީސީ) އިން ހާމަކޮށްފައިވާ ގޮތުގައި އެ ރަށް މޮނިޓަރިންގެ ހާލަތުން ނެގުމާއި ގުޅިގެން މަގު ހެދުމުގެ މަޝްރޫއުގެ މަސައްކަތް އަލުން ވަނީ މިއަދު ފަށާފައެވެ. މި މަޝްރޫއުގެ ދަށުން ލޭންޑްސްކޭޕިންގ މަސައްކަތަށް ބޭނުންވާ ހުރިހާ ޕޭވިންގ ބްލޮކެއް އާރުޑީސީއިން ވަނީ މިލަންދޫއަށް ގެންގޮސްފައެވެ.\nށ.މިލަންދޫ މޮނިޓަރިންގްގެ ހާލަތާ ގުޅިގެން އަޅާފައިވާ ފިޔަވަޅުތައް ނިމުމަކަށް އައުމުން އަލުން އަނބުރާ މަސައްކަތް ވަނީ ފެށިފައި.\n— Road Development Corporation Ltd (@rdcmaldives) June 10, 2021\nމިނިސްޓްރީ އޮފް ނެޝެނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ ފަރާތުން ރޯޑް ޑިވެލޮޕްމަންޓް ކޯޕަރޭޝަންއާއި ހަވާލުކޮށްގެން ކުރިއަށް ގެންދާ ށ. މިލަންދޫގެ މަގު ހެދުމުގެ މަޝްރޫއުގައި 8 މަގެއްގައި ތާރު އަޅުމަށް ވަނީ ހަމަޖެހިފައެވެ. އެގޮތުން މި މަޝްރޫއުގެ ދަށުން މިލަންދޫގައި 6.15 ކިލޯ މިޓަރުގެ މަގު ހެދުމަށް ވަނީ ނިންމާފައެވެ.\nމި މަޝްރޫއުއަށް ދައުލަތުގެ ބަޖެޓުން 156.4 މިލިއަން ރުފިޔާ ހަރަދުވާނެއެވެ. 520 ދުވަހުގެ ތެރޭގައި މަސައްކަތް ނިންމުމަށް ޝަރުތުކޮށް އާރް.ޑީ.ސީއާ މި މަޝްރޫއު ހަވާލުކުރެވުނީ މާރޗް މަހުގެ 12 ވަނަ ދުވަހުއެވެ.\nމިލަންދޫ މޮނިޓަރިންގ އިން ނެގުމުން އަލުން މަސައްކަތް ފަށައިފި


Hiiheyo teacher ge marun ves ha meehakah dhiriulhun libunu\nހިތްހެޔޮ ޓީޗަރުގެ މަރުން ވެސް ހަ މީހަކަށް ދިރިއުޅުން ލިބުނު\nރިފާތު ޕަރްވީން: ހިތްހެޔޮ ޓީޗަރެއް\nސައީދު ރަފާތު ޕަރްވީނަކީ ޔުނައިޓެޑް އަރަބް އެމިރޭޓްސް (ޔޫއޭއީ) ގެ ސްކޫލެއްގައި ޓީޗަރެއްގެ ވަޒީފާ އަދާކުރަމުންދިޔަ 41 އަހަރުގެ އިންޑިޔާ މީހެކެވެ. ފިނި މޫސުމުގެ ޗުއްޓީގައި ރަފާތު ނިއުދިއްލީއަށް ދިޔައީ ވަރަށް ފަހުންނެވެ.\nރަފާތު ޔޫއޭއީގެ ޓީޗަރެއްގެ ވަޒީފާ އަދާ ކުރަމުން ދިޔައިރު އޭނާގެ ދެ ފިރިހެން ދަރިން ތިބީ އިންޑިޔާގަ އެވެ. އެކުދިން ކިޔަވަނީ އިންޑިޔާގެ ސްކޫލްތަކުގަ އެވެ. އެހެންކަމުން މަންމަ ޗުއްޓީގައި އެނބުރި އައުމުން ރަފާތުގެ ދެ ދަރިން ތިބީ އުފަލުން ފޮޅިފަ އެވެ.\nމަންމަގެ އަތުން ތައްޔާރުކުރާ މީރު ކާއެއްޗެތި ކެއުމާއި މަންމަގެ ލޯތްބާއި އޯގާތެރިކަމުން ކުދިން އުފަލުގައި ތިބެލަން ލިބުނީ އެންމެ ހަތަރު ދުވަހެވެ.\nމިދިޔަ ޑިސެމްބަރު މަހުގެ 19 ވަނަ ދުވަހަކީ ޗުއްޓީގައި ޔޫއޭއީ އިން އިންޑިޔާއަށް ރަފާތު އައިތާ ހަތަރު ވަނައަށް ވީ ދުވަހެވެ. އެ ދުވަހު ކުއްލިއަކަށް އޭނާގެ ބޮލުގައި ވަރަށް ގދަޔަށް ރިއްސަން ފެށި އެވެ. ރަފާތުގެ ޅިޔަނަކީ ނިއުރޮލޮޖިސްޓެއް ކަމުން އޭނާއަށް މި މަންޒަރު ފެނިފައި އަވަހަށް ސީޓީ ސްކޭނެއް ހަދަން ބުންޏެވެ. އެ ރިޕޯޓުން ދެއްކި ގޮތުގައި ރަފާތުގެ ބޮލުގައި މައްސަލަތަކެއް އުޅެ އެވެ. އެހެންވެ ހޮސްޕިޓަލުގައި އެޑްމިޓްކޮށް އިތުރު ތަހުލީލުތައް ކުރަން ޑޮކްޓަރު އިރުޝާދު ދިނެވެ.\nމާ ގިނަ ދުވަސް ތަކެއް ނުވެ ތަފާތުގެ ސިކުނޑީގެ ނާރެއް ދުޅަވެ ނާރު ފަޅައިގެން ދިޔައީ އެވެ. މިގޮތަށް ބޮލުގަ ރިއްސާފައި ނާރު ފަޅައިގެން ދަނީ ވަރަށް ކުއްލި ގޮތަކަށް ކަމަށް ވާތީ ވަރަށް ގިނަ ފަހަރު މިހެން ދިމާވާ މީހުންގެ ފުރާނަ ސަލާމަތެއް ނުކުރެވެ އެވެ.\nދަ ބްރެއިން އެނިއުރިޒަމް ފައުންޑޭޝަނުން ބުނި ގޮތުގައި ދުނިޔޭގައި ކޮންމެ އަހަރަކު މި މައްސަލަ ދިމާވެގެން 500،000 މީހުން އެވްރެޖްކޮށް މަރުވެ އެވެ. މިއީ ކުއްލިއަކަށް ދިމާވާ ކަމެއް ނަމަވެސް މިކަން ކުރިމަތިވާން ދިމާވާ ވަރަށް ގިނަ ސަބަބުތައް ހުރެ އެވެ.\nނަމަވެސް ޑިސެމްބަރުމަހުގެ އެ ފިނި ދުވަހު ރަފާތު ހޮސްޕިޓަލަށް ދާން ކާރަށް އެރީ ވެސް އަމިއްލައަށް ހިނގާފައި ގޮހެވެ. އަދި ހޮސްޕިޓަލަށް ކާރު މަޑުކުރުމުން އޭގެން ފައިބައިގެން އިމަޖެންސީ ރޫމަށް ވަނީ ވެސް ހިނގާފައި ގޮހެވެ.\nރަފާތުގެ ބައްޕަ ސައްޔިދު އަހުމަދު އަލީ ޝާހް ބުނި ގޮތުގައި ޑިސެމްބަރު 19 ވަނަ ދުވަހު ހޮސްޕިޓަލުގައި އެޑްމިޓް ކުރި ފަހުން ރަފާތުގެ ހާލު މަޑުމަޑުން ދަށަށް ދާން ފެށީ އެވެ. އެނިއުރިޒަމްގެ ސަބަބުން ހަށިގަނޑަށް ލިބެމުންދިޔަ ވޭނުގެ ސަބަބުން ހާލުބޮޑުވެ ވެންޓިލޭޓަރަށް ލާން ޖެހުނެވެ.\nވެންޓިލޭޓަރުގައި އޮންނަތާ ދެ ތިން ދުވަހެއް ފަހުން އާއިލާއަށް ޑޮކްޓަރުން ވަރަށް ހިތާމަވެރި ޚަބަރެއް ދިނެވެ. ރަފާތުގެ ސިކުނޑި މަރުވި ކަމުގެ ޚަބަރެވެ. ޑިސެމްބަރު 24، 2020 ގެ 14.43 ގައި ރަފާތުގެ ސިކުނޑި މަރުވީ އެވެ.\nޔޫއޭއީގައި ޓީޗަރެއްގެ ވަޒީފާގައި ރަފާތު އުޅޭތާ އޭރު 16 އަހަރު ވެއްޖެ އެވެ. ޗުއްޓީގައި އިންޑިޔާއަށް އައި ނަމަވެސް ފާއިތުވީ 16 އަހަރު އޭނާ ގިނަ ދުވަސްތައް ހޭދަކުރީ ޔޫއޭއީގައި ޓީޗަރެއްގެ ވަޒީފާގަ އެވެ.\nރަފާތު އަކީ ވަރަށް އޯގާތެރި އަދި ކުދިންނަށް އެހީތެރިކަން ފޯރުކޮށްދިން ޓީޗަރެކެވެ. އެހެންވެ ރަފާތު މެޑަމް ދެކެ ކުދިން ވަރަށް ލޯބިވެ އެވެ. އަދި ޚާއްސަކޮށް ކިޔެވުމަށް ދަށް ކުދިންނަށް ތައުލީމު ދޭން ރަފާތު ވަރަށް މަސައްކަތް ކޮށްދީފައި ވެއެވެ. އިތުރު ގަޑީގައި އެ ކުދިން ބައިތިއްބައިގެން އެ ކުދިންގެ ކިޔެވުން ރަނގަޅުކުރަން ރަފާތު ވަނީ ގިނަ ގުނަ މަސައްކަތް ކޮށްދީފަ އެވެ. ޚާއްސަކޮށް މާލީ ތަނަވަސްކަން ނެތް ކުދިންނަށް އޭނާ ހިލޭ ވަރަށް ގިނަ ވަގުތު ކިޔަވައިދިނުމުގައި ހޭދަކޮށްފައި ވެއެވެ.\nއެފަދަ ކުދިންނަށް ފައިސާގެ އެހީ ދިނުމުގެ އިތުރުން ފޮތް ފަންސުރު ފަދަ ކިޔެވުމަށް ބޭނުންވާ ތަކެތި ވެސް ފޯރުކޮށްދީފައިވާ ކަމަށް ރަފާތުގެ ބައްޕަ ބުންޏެވެ.\nރަފާތުގެ މަރުވެގެން ދިޔައީ ވެސް އެތައް ބަޔަކަށް އެހީތެރިކަން ފޯރުކޮށްދީ އޭނާގެ ސަބަބުން އެތައް ބައެއްގެ ފުރާނަ ސަލާމަތްކޮށްދިނުމުގެ މަގު ފަހިކޮށްދީފަ އެވެ.\nޑިސެމްބަރު 24 ގައި ރަފާތުގެ ސިކުނޑި މަރުވި ވާހަކަ ޑޮކްޓަރުން އާއިލާއަށް އެންގި ހިސާބުން އެމީހުންނަށް ވަރަށް މުހިއްމު ނިންމުމެއް ނިންމަން ޖެހުނެވެ. އެ ހާލުގައި ލައިފް ސަޕޯޓްގައި އޭނާ ބާއްވާނީތޯ ނުވަތަ ލައިފް ސަޕޯޓް ކަނޑާލާނީތޯ އެވެ. ރަފާތުގެ 11 އަހަރާއި 18 އަހަރުގެ ދެ ދަރިންނަށް މަންމަގެ ހާލަތު ކިޔައިދޭން އާއިލާއަށް އުނދަގޫވި އެވެ. ނަމަވެސް އެމީހުން އެކަން ކުރި އެވެ.\nއާއިލާއިން އެންމެ ފަހުން ނިންމުމެއް ނިންމި އެވެ. ލައިފް ސަޕޯޓް ކަނޑާލާ ދުވަހު އޭނާގެ ގުނަވަންތައް އިންސާނިއްޔަތަށް ހަދިޔާކުރުމުގެ ނިންމުމެވެ.\n"ރަފާތު އަކީ އެހެން މީހުންނަށް އެހީތެރިވުމުގެ މިސާލެއް. އެހެންވީމާ އޭނާގެ މަރުން ވެސް އެހެން ބަޔަކަށް ދިރުން ލިބޭނަމަ އޭނާ އެކަން ކުރަން ބޭނުންވާނެކަން އާއިލާއަށް ޔަގީންވޭ. އެހެންވެ ގުނަވަންތައް ހަދިޔާކުރަން ނިންމީ. ރަފާތުގެ ގުނަވަންތަކުން އެތައް ބަޔެއްގެ ފުރާނަ ސަލާމަތް ކުރެވޭނެތީ،" ރަފާތުގެ ބައްޕަ ބުންޏެވެ.\nރަފާތުގެ ގުނަވަންތައް ހަ މީހަކަށް ލައްވައި އެ ހަ މީހުންގެ ފުރާނަ މިހާރު ވަނީ ސަލާމަތް ކުރެވިފަ އެވެ. އޭނާގެ ގުނަވަންތައް ހަތަރު މީހެއްގެ ހަށިގަނޑަށް ލައްވާފައިވާއިރު އޭނާގެ ދެ ލޮލުގެ ފެނުމުން އެހެން ދެ މީހެއްގެ އަނދިރި ހަޔާތަށް އަލިކަން ގެނެސްދީފައި ވެއެވެ.\n"ދަރިފުޅުގެ މަރަކީ އަހަރެމެންނަށް ލިބުނު ފޫނުބެއްދޭވަރުގެ ބޮޑު ގެއްލުމެއް. އެހެން ނަމަވެސް އެނާ ރަނގަޅު ދަރިއެއް ނިމިގެން ދަމުންވެސް އެތައް ބަޔަކަށް ދިރުން ގެނެސްދީފައި ދިޔައީތީ އަހަރެމެން އުފާކުރަން،" ރަފާތުގެ ބައްޕަ ބުންޏެވެ.\nރަފާތުގެ ފިރިމީހާ ސަލީމް ޝައިޚް ދުރާނީ ބުނި ގޮތުގައި އޭނާ އާއި އާއިލާއިން މުޅި އުމުރަށް ވެސް ރަފާތު މަތިން ހަނދާނެއް ނުނެތޭނެ އެވެ. އަދި ރަފާތުގެ ގުނަވަންތަކުން ހަ މީހަކަށް އާ ހަޔާތެއް ލިބުނީތީ އެމީހުން ފަޚުރުވެރިވެ އެވެ. މަރުވެގެން ދަމުން ވެސް ރަފާތު ވަނީ އޭނާގެ ދީލަތިކަން އިންސާނިއްޔަތަށް ފޯރުކޮށްދީފަ އެވެ.\nއިންޑިއާ ޔުނައިޓެޑް އަރަބް އެމިރޭޓްސް ޓީޗަރުން\nދެބެންގެ ގަދަ ހިތްވަރުން މަންމައެއްގެ ފުރާނަ ސަލާމަތްކޮށްފި\nކޮވިޑުން ގަދަވާ ބައެއް މީހުން ލޯ އަނދިރިވަނީ!


Dho?! Kaiveni kuraa nama neshumuge show akah ves mihaaru farithakuran jehey\nކައިވެނިކުރާ ނަމަ ނެށުމުގެ ޝޯއަކަށް ވެސް މިހާރު ފަރިތަކުރަންޖެހޭ\nމި ފަހަކަށް އައިސް ސޯޝަލް މީޑިއާގައި އެންމެ ގަދަޔަށް ހިނގި އެކައްޗަކީ ކައިވެނި ޕާޓީތަކުގައި ނަށާފައި ހުންނަ ވީޑިއޯތަކެވެ. ގްރޫޕް ހަދާފައި، ކޮރިއޮގްރާފްކޮށްގެން ހުށަހަޅައިދޭ މި ނެށުންތައް މިހާރަކަށް އައިސް ވަރަށް މަގުބޫލެވެ.\nރާއްޖޭގައި ކައިވެނި ހަފްލާތައް އާންމުކޮށް ބާއްވަމުން އައީ އެއް ގޮތަކަށެވެ. އެއީ ކައިވެނިކުރާ ދެ މީހުން އަގުބޮޑު ބެކްޑްރޮޕެއްގެ ކައިރީގައި އެތައް ގަޑިއިރަކު ކޮޅަށް ހުރެގެންނެވެ. ހަފްލާތަކުގައި ދެމީހުން ވެސް ރީތި ހެދުންތައް ލައިގެން އާއިލާ އާއި އެކުވެރިންނާ ސަލާމްކުރަން ތިބެފައި ކައިގެން ޕާޓީ ނިމެނީ އެވެ.\nނަމަވެސް ކޮރިއޮގްރާފް ކޮށްފައިވާ ޑާންސް ރޫޓިންތައް ކައިވެނި ހަފްލާގެ ތެރޭގައި މިހާރު އެބަ ދައްކާލަ އެވެ. މި ޑާންސް ރޫޓީންތައް އާންމުކޮށް ޕާފޯމްކުރަނީ ފިރިހެން މީހާގެ ފަރާތުންނެވެ. މިކަމުގައި ފިރިހެން މީހާ އާއި އޭނާގެ އެކުވެރިންނާއި އާއިލާގެ މެމްބަރުން ވެސް ބައިވެރިވާ މަންޒަރު ފެނެ އެވެ.\nA post shared by Shifaaz 🌞 (@sotti)\n"އަސްލު މީގެކުރިން އެއްވެސް ވަރަކަށް ނަށައި ނުވެސް އުޅެން. މި ކައިވެނި ޕާޓީ އަށް ހަމަ ދަސްކުރީ ރޫޓީން އެއް،" ވަރަށް ފަހުން ކައިވެނި ކުރި ޒުވާނަކު ބުންޏެވެ.\nއޭނާ ބުނި ގޮތުގައި އެގޮތަށް ޑާންސް ރޫޓީންއެއް ތައްޔާރުކުރަން ހިތަށް އެރީ ސޯޝަލް މީޑިއާއިން އެކަން ފެނިގެން ކަމަށެވެ. އަދި ބޭރުގެ ފިލްމުތަކުން ވެސް އެކަހަލަ މަންޒަރު ފެންނަ ކަމަށާއި އެ ފެންނަ ފެނުމުގައި ވަރަށް މަޖާކަމެއް ހެން ހީވާތީ އެކަން ކުރަން ބޭނުންވި ކަމަށް އޭނާ ބުންޏެވެ. އޭގެއިތުރުން ކައިވެނި ހަފްލާގެ ތެރެއިން އަންހެނުން ހެއްވާލަން ކުޑަކަމެއް ކޮށްލަން ބޭނުންވުމަކީ ވެސް އެއް ސިއްރު ކަމަށް ބުންޏެވެ.\nއިނގިރޭސި ލަވައަކާއި ހިންދީ ލަވައެއްގެ މެޝަޕް ހިމެނޭ އެ ޑާންސް ރޫޓީން އަށް ތައްޔާރުވުމުގެ މަސައްކަތް ވަނީ ކައިވެނި ހަފްލާގެ ހަފްތާއެއް ކުރީން ފަށައިފަ އެވެ.\n"ބޭބެއަކާއި ރައްޓެއްސެއް ގާތުގައި އެހީ ރޫޓީންގައި ބައިވެރިވެވޭނެތޯ. ފުރަތަމަ އުޅުނު ވަރަށް ދެކޮޅު ހަދަން އެކަމު ވަރަށް ކިޔައިގެން އެއްބަސްވި،" އޭނާ ބުންޏެވެ.\nއޭގެފ ފަހުން ކޮންމެ ދުވަހަކު ޕްރެކްޓިސް ކޮށް ރޫޓީން ދަސްކޮށް ނިންމާލި އެވެ. ހުށަހެޅުން ދިޔައީ ވަރަށް ފުރިހަމަކޮށް، އެންމެ ހެއްވާލައި މަޖާކޮށްފަ އެވެ.\nމި ޓްރެންޑަކީ ރާއްޖޭގެ ކައިވެނި ހަފްލާތަކުގައި ކުރިއަށް އޮތް ތަނުގައި އާންމު ކަމަަކަށް ވެސް ވެދާނެ އެވެ.\nކަވަ ފޮޓޯ ކްރެޑިޓްސް : ވެޑިން މޯލްޑިވްސް\nކައިވެނި އާއްމު ދިރިއުޅުން


Dharaniveri Vegen Agubodu Thakethi Gathun Dhivehin Dhookohlanjehey Aadhaeh ދަރަނިވެރިވެގެން އަގުބޮޑުތަކެތި ގަތުން ދިވެހިން ދޫކޮށްލަންޖެހޭ އާދައެއް – Huvadhoo News Dharaniveri Vegen Agubodu Thakethi Gathun Dhivehin Dhookohlanjehey Aadhaeh Huvadhoo News\nދަރަނިވެރިވެގެން އަގުބޮޑުތަކެތި ގަތުން ދިވެހިން ދޫކޮށްލަންޖެހޭ އާދައެއް\nމާލީ ތަނަވަސްކަން ނެތް ނަމަވެސް، ދަރަނިވެރިވެގެންވެސް އަގުބޮޑު ތަކެތި ގަނެގެން ގެންގުޅުމަކީ ގިނަ އަދަދެއްގެ ދިވެހިންގެ ގައިގައި ހިފާފައިވާ ނުރަނގަޅު އާދައެކެވެ.\nއަތްދަބަހެއް ގަންނަން 300 ޑޮލަރު ހޭދަކޮށްލާ ދިވެހިންވެސް މަދެއް ނޫނެވެ. 300 ޑޮލަރު ދީފައި ގަންނަ އަތްދަބަސް ހުސްކޮށް ހިފައިގެން ހިގަންވެސް ބައެއް މީހުންނަށް އެއްވެސް މައްސަލައެއް ނޫނެވެ. ސަބަބަކީ، އެއަތްދަބަސް ރީތިވެގެން އެތަށް އެކުވެރިންގެ ނަޒަރު އެއަށް ހުއްޓި، މޮޅު ކޮލިޓީ ތަކެތި ގެންގުޅޭ ހައި ސްޓެންޑާރޑް މީހެއްގެ ލޭބަލް އެދަބަހުގެ ސަބަބުން ލިބެއެވެ. އެހާ ބޮޑު ތަޢުރީފަކާއި، މީހުން ދެކޭގޮތް ބަދަލުކޮށްލަން 300 ޑޮލަރު އަތް ދަބަހެއް ވޯތް ނުވަތަ އެކަށީގެންވާކަމަށް ގިނަބަޔަކު ދުށުން އެކަށީގެންވެއެވެ. އަތުގައި 300 ޑޮލަރު އޮވެގެން، 10 ޑޮލަރުގެ އަތްދަބަހެއް ގަނެގެން، ބާކީ 290 ޑޮލަރު އެއަތް ދަބަހަށް އަޅައިގެން އުޅެފިނަމަވެސް، އެކުވެރިންގެ އެމީހާއަށް ޖަހާނީ ޖޯކެވެ. އަދި ގިނަ ދުވަސްތަކެއް ވަންދެން އެއް އަތްދަބަހެއް ގެންގުޅެފި ނަމަ، ގިނަ އެކުވެރިންގެ ފުރައްސާރަ ކުރިމަތިވުމަކީ އެކަށީގެންވާކަމެކެވެ. ރައްޓެހިން ކިޔާފާނެ އެއްޗަކަށް ވިސްނައިގެން އަމިއްލަޔަށް ގަންނަން ބޭނުން ނުވި ނަމަވެސް، އެކުވެރިންގެ ބަސްތަކުން ސަލާމަތް ވުމަށް އަގުބޮޑު ދަބަހަކަށް ދިޔުމަށް މަޖުބޫރުވެއެވެ.\nއަހަރަމެން ދިވެހިންގެ މިފަދަ އާދަތަކުން އެނގިގެންދަނީ، އަހަރަމެން ދިވެހިންނަކީ މީހުންގެ ތައުރީފާއި، ރުހުން ހޯދަން މަސައްކަތް ކުރާ އަދި މީހުންނަށް ދެއްކުންތެރިކަމަށް ލޯބިކުރާ ބައެއް ކަމެވެ.\nގިނަދިވެހި ޒުވާނުން ދެކޭގޮތުގައި، ދުއްވާނެ އަމިއްލަ ސައިކަލެއް ހުންނަން ޖެހެއެވެ. މޮޅު އަގުބޮޑު ފޯނެއް ނުގެންގުޅޭ، ދުއްވާނެ އަމިއްލަ ސައިކަލެއް ނެތް، ޒުވާން ފިރިހެން ކުއްޖަކީ ކަޓު މީހެއްގެ ގޮތުގައި ޒުވާނުން ދެކެއެވެ. ދުއްވާނެ އަމިއްލަ ސައިކަލެއް ނެތް ފިރިހެން ކުއްޖަކާއި ލޯބީގެ ގޮތުން ގުޅޭނެ އަންހެން ކުއްޖަކުވެސް ނުވެޔޭ ބުންޏަސް މިއީ ދޮގަކަށް ނުވާނެއެވެ. ޒުވާން ފިރިހެން ކުދިންވެސް، އެކުދިންގެ ކަޓުކަން ކަނޑުވާލައި، އަންހެން ކުދިން ގަޔާވާ ކަހަލަ ބައެއްގެ ގޮތުގައި ވުމަށް ވަރަށް ބޮޑަށް މަސައްކަތް ކުރެއެވެ.\nމައިންބަފައިންވެސް، ދަރިންދެކެ ވާލޯބިން އަމިއްލަޔަށް ދަރަނިވެރިވެގެންވެސް، ދަރިންގެ ބޭނުންތައް ފުއްދޭތޯ އަންނަނީ ގަދައަޅައި މަސައްކަތް ކުރަމުންނެވެ. ދަރިފުޅަށް ދޭން އެންމެ ފަހުގެ މޮޅު ފޯނެއް ނުވަތަ ދަރިފުޅަށް ދުއްވަން ސައިކަލެއް ގަނެދެއެވެ. ލާރިދައްކާ ޚަލާސް ކުރާގޮތަށް، ގިނަފަހަރު މުސްކުޅި މާމަޔަށް ލިބޭ 5000ރ އިން ދައްކާގޮތަށް މިފަދަ ޚަރަދުތައް ކުރެއެވެ.\nކަކުނިވެސް ހަރުކޮށްނަނީ އެކަކުންޏެއްގެ ވަރުންނެވެ. ކަކުނި ބޭނުން ސައިޒަކަށް ބޭނުން ވަރަކަށް ބޮޑުކޮށް ނުވަތަ ފުންކޮށް ހަރުކޮށްނަން ބިންގަނޑު ލިބިފައިވެއެވެ. ކަކުނީގެ މިސާލަށް ބަލާލާއިރު، ކަކުނި އެގޮތަށް ކަންތައް ކުރުމުގައި ފޮރުވިފައިވާ އެތަކެއް ހިކްމަތެއް އެކުލެވިފައި ވެއެވެ. މާބޮޑުކޮށް ކަކުނީގެ ސައިޒަށްވުރެ ބޮޑު ހޮރެއް ކޮނިފިނަމަ، އެހެން ކަކުނި ނުވަތަ ތަފާތު ދިރޭތަކެތީގެ އުދަނގޫ އެއަށް ޖެހިގެން ހިގައިދާނެއެވެ. އިތުރަށް ކޮންނަން ގިނަވަގުތު ހޭދަވުމުގެ އިތުރުން ކަކުންޏަށް އިތުރު ވަރުބަލިކަމެއް ލިބިގެންދާނެއެވެ. މިހުރިހާ ސަބަބެއް ކަކުންޏަށް ވިސްނޭތީ، ކަކުނިވެސް އޭގެ ހަރުކޮންނަނީ އެއަށް އެންމެ ފުރިހަމަ މިންވަރަށެވެ. ނަމަވެސް އަހަރަމެން އިންސާނުންނަށް ލިބިފައިވާ ބުއްދީގެ ކުޅަދާނަކަމާއެކުވެސް ވިސްނުން ހެޔޮގޮތުގައި ބޭނުންކުރަން ބޭނުން ނުވެއެވެ.\nލިބޭމިންވަރު ނިކަންދަނެގެން، ވިބޭނުންތައް ބަހާލައިގެން\nތިބޭ ނަމައީ ފިކުރުކޮށްގެން، މިބޭޒާރެއް ނުވެސް ވާނޭ\nހަޤީޤަތުގައިވެސް ޝާޢިރު ވިދާޅުވަނީ ވަރަށް އިބްރަތްތެރި ވާހަކައެކެވެ. އަހަރަމެން ޚަރަދު ކުރަން ވާނީ، ލިބޭ މިންވަރަށް ބަލައިގެންނެވެ. ޚަރަދު ކުރުމުގައި، ތަފަތު ބޭނުންތައް ކެޓަގަރައިޒް ކޮށް ނުވަތަ މުހިންމުވާ މިންވަރު ކަނޑައަޅައި، ވިސްނުމާއެކު އިޤްތިޞޯދުކޮށް އަމަލު ކުރާނަމަ، ދަރަނިވެރިވެ، އެހެން މީހުންގެ ކުރިމަތީގައި ލަދުގަނެ ބޭޒާރުވާން ނުޖެހޭނެއެވެ.\nގައިގައި ނެތް ފެންވަރެއް އެހެން މީހަކަށް ދައްކަން މަސައްކަތް ކުރުމަކީ އަހަރަމެން ދިވެހިންނަށް ހެދޭ ބޮޑު ގޯހެކެވެ. މީހަކު މޮޅުވެ ދެރަވަނީ އެމީހެއްގެ އަތުގައި ހުންނަ ފައިސާއަކުން ނޫނެވެ. އޯގާތެރިކަން އިސްކޮށް ދީނީކަންކަމަށް ސަމާލުކަން ދިނުމާއި އެކު، ފުދުންތެރި ދިރިއުޅުމެއް އުޅޭ ކޮންމެމީހަކީ ދިރިއުޅުމުގައި ކާމިޔާބު މީހެކެވެ.\nVarah vess iburaihtheri article eh👏


Viheumah fahu kasrathukuranfashanvee konirakun..?\nވިހެއުމަށްފަހު ކަސްރަތުކުރަން ފަށަންވީ ކޮންއިރަކުން؟\nބަލިވެއިންނަ ކޮންމެ އަންހެނެއްގެ ވާހަކަ ވެސް ބަލިވެއިންނަ އަނެއް އަންހެނާގެ ވާހަކައާ ތަފާތެވެ. ވިހެއުމުގައި ތަޖުރިބާކުރަން ޖެހޭ ކަންކަމާއި އަޅާ ވޭނާއި ރަނގަޅުވުމަށް ހޭދަކުރަން ޖެހޭ މުއްދަތު ވެސް ބައެއް ހާލަތްތަކުގައި ތަފާތުވެ އެވެ.\nހަމަ މިގޮތަށް ބަލިވެއިންނައިރު ހަށިގަނޑުގެ ބަރުދަނަކީ ވެސް އެކި މީހުންގެ މެދުގައި ތަފާތުވެފައި އޮންނަ ކަމެކެވެ. ބައެއް މީހުން ވަރަށް ބަރުވެ އެވެ. އަދި އެއްގޮތަކަށް ވެސް ޕްރެގްނެންސީގެ އަސަރުކޮށް ފަލަނުވާ މީހުން ވެސް އުޅެ އެވެ.\nއެހެންވީމަ ސުވާލަކީ ވިއެއުމަށްފަހު ކަސްރަތުކުރަން ފަށަންވީ ކޮންއިރަކުންތޯ އެވެ؟ ޖަވާބަކީ އެކި މީހުންނަށް ތަފާތު ޖަވާބެކެވެ.\nމާބަނޑު ދުވަސްވަރު ގަވައިދުން ކަސްރަތުކޮށް ވިއެމުގެ މަރުހަލާ ރަނގަޅަށް ދިޔަ އަންހެނެއް ނަމަ، ވިހައި ގަދަވުމުން ކަސްރަތުކުރަން ފަށަންވީ އެވެ. އަދި ފަށާނީ ލުއި ކަސްރަތު ތަކަކުންނެވެ. އަދި އެހާ އަވަހަށް ބަރު އުފުލުން އަދި ބަނޑުގެ ކަސްރަތުތައް ނުފަށާ ލުއި ކަސްރަތުކުރާށެވެ. އޭގެ ތެރޭގައި ފެތުން ނުވަތަ ހިނގުން ހިމެއެވެ.\nމާބަނޑު ދުވަސްވަރު ގަވައިދުން ކަސްރަތު ކުރާމީހެއް ނަމަވެސް ސިޒޭރިއަންއެއް ހެދިނަމަ އެހާ އަވަހަށް ކަސްރަތު ކުރަން ފެށުމަކީ ފަހުން ލިބޭ ގެއްލުން ބޮޑުވާ ކަމެކެވެ. އެގޮތުން ސިޒޭރިއަނެއް ހެދުމަށްފަހު ރަނގަޅުވުމަށް މަދުވެގެން6ހަފްތާ ބޭނުންވެއެވެ. އަދި މަދުވެގެން ދެ މަސްދުވަހު ބަރުތަކެތި އުފުލާ ބުރަކޮށް މަސައްކަތް ނުކޮށް އަރާމު ކުރަން ޖެހެއެވެ. އެއަށްފަހު ތަދުމަޑުވެ ފަސޭހަ ވުމުން ކަސްރަތުކުރަން ފަށަންވީ އެވެ. އެގޮތުން ފުރަތަމަ ދެ ހަފްތާ ވަރަށް ލުއި ކަސްރަތު ކުރާށެވެ. ބަނޑުގެ ކަސްރަތުތަކާއި ބަރުއުފުލައިން ބޭނުންކުރާ ކަސްރަތުތައް އެއް ގޮތަކަށްވެސް .ނުކުރާށެވެ. އެކަމަކު ފެތުނ،ް ހިނގުން ނުވަތަ ބައިސްކަލު ދުއްވުންފަދަ ކަސްރަތެއް ރަނގަޅެވެ\nވިހެއުމުގެ އިހުސާސް ނުކުރާ މީހަކަށް އެހެންމީހުންގެ އިހުސާސް ދެނެގަތުން އުނދަގޫ ވާނެއެވެ. އަދި ވިހެއުމަށްފަހު ފަލަކަމަށް މީހުން ބުނި ކަމުގައި ވިޔަސް ހިތްވަރު ދެރަނުކުރާށެވެ. ވަގުތު ޖެހުމުން އެކަމުގެ ނަތީޖާ ދައްކާލާށެވެ.


School thah hulhuvan teacherunnan psychological first aid dhenee\nސްކޫލްތައް ހުޅުވަން ޓީޗަރުންނަށް ސައިކޮލޮޖިކަލް ފަސްޓް އެއިޑް ދެނީ\nއިއްޒުއްދީން ސްކޫލްގެ ދަރިވަރުން. ޓީޗަރުންނާއެކު އެސެމްބްލީގައި؛ ޓިޗަރުންނަށް ނަފްސާނީ ފުރަތަމަ އެހީ ދިނުމުގެ ޕްރޮގްރާމެއް ވަނީ ފަށާފައި - ފޮޓޯ: އަވަސް\nރާއްޖޭގެ ސްކޫލްތަކުގައި ކިޔަވައިދޭ ހުރިހާ ޓީޗަރުންނަށް ނަފްސާނީ ފުރަތަމަ އެހީ ނުވަތަ ސައިކޮލޮޖިކަލް ފަސްޓް އެއިޑްގެ ތަމްރީން ދިނުމުގެ ޕްރޮގްރާމެއް ފަށައިފި އެވެ.\nއެޑިއުކޭޝަން މިނިސްޓްރީން މިއަދު ބުނީ މި ޕްރޮގްރާމަކީ ކޮވިޑް19އާއި ގުޅިގެން އެކިގޮތްގޮތުން ސްކޫލްތަކުގެ ދަރިވަރުންނަށް ދިމާވާ ނަފްސާނީ އުނދަގޫތަކަށް ވީހާވެސް އަވަހަށް އަދި ފުރިހަމައަށް އެހީތެރިކަން ފޯރުކޮށްދިނުމުގެ ބޭނުމުގައި ފެށި ޕްރޮގްރާމެއް ކަމަށެވެ.\nއެޑިއުކޭޝަނާއި ޔުނިސެފް އަދި ދިވެހި ރެޑްކްރެސެންޓް ގުޅިގެން ކުރިއަށްދާ މި ޕްރޮގްރާމްގައި މިހާތަނަށް 407 ޓީޗަރުންނަށް ސައިކޮލޮޖިކަލް ފަސްޓް އެއިޑް ތަމްރީން ވަނީ ދީފަ އެވެ.\n"ސްކޫތައް އަލުން ހުޅުވުމުން ދަރިވަރުން އެންމެ ފުރަތަމަ ބައްދަލުވެ ވާހަކަ ދައްކާނޭ ބަޔަކަށް ވެގެންދާނީ ޓީޗަރުންނަށް ވެފައި، ޓީޗަރުންނަކީ ދަރިވަރުންނަށް މިކަމާ ގުޅިގެން ދިމާވާ ހާސްކަމަށް ވީހާވެސް އަވަހަކަށް އެހީތެރިކަން ފޯރުކޮށްދެވޭނޭ ފަދަ ގާބިލް ބަޔަކަށް ހެދުންވެސް މި ޕްރޮގްރާމްގެ މަގުސަދުތަކުގެ ތެރޭގައި ހިމެނޭ"\nއިތުރަށް ބުނީ ޕްރޮގްރާމްގެ ފުރަތަމަ މަރުހަލާގައި ޓީޗަރުން ތަމްރީން ކުރުމަށްފަހު، ސްކޫލްތަކުގައި މަސައްކަތް ކުރާ ކައުންސެލަރުންނަށްވެސް އިތުރު ތަމްރީން ދިނުމަށްވެސް ވަނީ ހަމަޖެހިފައެވެ.\nއެގޮތުން، ކައުންސިލަރުން އިތުރަށް ތަމްރީން ކުރަނީ ސައިކޮލޮޖިކަލް ފަސްޓް އެއިޑް ދިނުމަށްފަހު އިތުރަށް އެހީތެރިކަން ބޭނުންވާ ދަރިވަރުން ފާހަގަކޮށް އެދަރިވަރުންނަށް އެންމެ ފުރިހަމައަށް އެހީތެރިކަން ފޯރުކޮށްދިނުމުގެ ބޭނުމުގައި ކަމަށް އެޑިއުކޭޝަނުން ބުންޏެވެ.\nމި ޕްރޮގްރާމްގައި ކިޔަވައިދެއްވަނީ ދިވެހި ރެޑްކްރެސެންޓްގެ ތަމްރީންދެއްވާ ބޭފުޅުންނެވެ.\nއެޑިއުކޭޝަން މިނިސްޓްރީން ދަނީ ސްކޫލްތައް ހުޅުވުމަށް ތައްޔާރީތައް ވަމުންނެވެ. އަންނަ މަހު ބަލި ނެތް ރަށްރަށުގައި ސްކޫލްތައް ހުޅުވާއިރު މާލެ ސިޓީ އިން ހުޅުވަނީ ގްރޭޑް9އިން މައްޗަށެވެ.\nސްކޫލުގައި ޑިޒައިން މާސްކު ބޭނުމެއް ނުކުރެވޭނެ\nފެހެންދޫ ދަރިވަރުންގެ އާ ފެރީ ހަވާލުކޮށްފި


Moonu Burga: Asaasee Minivan Kameh | #Dhiislam\nމޫނުބުރުގާ: އަސާސީ މިނިވަންކަމެއް\n6 months ago |0comment| August 16, 2017\nބައެއް މީހުނަށް އަޑުއަހާލަން ތަންކޮޅެއް ތަފާތުވެދާނެއެވެ. ކުރިން އަޑުއަހާފައިވާ ވާހަކައަކަށް ނުވާތީއެވެ. ބައެއް މީހުން ހިތްހަމަ ނުޖެހިދާނެއެވެ. ކޮންމެހެން ބަހުސަކަށް ދާން ޖެހޭ ކަމަކަށް ނުވާތީއެވެ. ބައެއް މީހުން ރުންކުރުވެދާނެއެވެ. އައު ވާހަކައެއް ތިލަ ކުރާތީއެވެ. ބައެއް މީހުން އިންކާރުކޮށްފާނެއެވެ. ކޮންމެހެން ލާޒިމުކަމަށް ނުދެކޭތީއެވެ. ހުރިހާ ޖަޒުބާތުތަކެއް އެކަހެރިކޮށްލާށެވެ! ހަމަޖެހިލައި، އަޅުގަނޑާ އެކު މަޢުޟޫއަށް އިންސާފުކޮށްލަމާތޯއެވެ. ދީނީ ނަޒަރަކުންނެއް ނޫނެވެ. މިފަހަރު ޤާނޫނީ ނަޒަރަކުންނެވެ.\n2004 ވަނަ އަހަރު އިޢުލާންކުރެވުނު އިސްލާޙީ އެޖެންޑާއާ އެކުގައި، ދިވެހި ރައްޔިތުންގެ އުއްމީދުތައް ގޮސް ހުއްޓުނީ ޒަމާނީ ޑިމޮކްރަޓިކް ނިޒާމަކާ ހިސާބުގައެވެ. ކަށަވަރު ކުރެވިފައިވާ ގިނަގުނަ ޙައްޤުތަކާއެކު، ވުޖޫދުކުރެވެން އުޅުނު ޤާނޫނު އަސާސީއާ ހިސާބުގައެވެ. ގާތްނގަނޑަކަށް ހަތަރު އަހަރުގެ ބުރަ މަސައްކަތަށް ފަހު 2008 ވަނަ އަހަރުގެ އޮގަސްޓު 07 ވަނަ ދުވަހު އަމަލުކުރަން ފެށުނު ޤާނޫނު އަސާސީވެގެން ދިޔައީ، ރައްޔިތުންގެ އުއްމީދުތަކާ ގުޅިލާމެހުނު ނިޒާމީ ދުސްތޫރަކާއެވެ. ވަކީން ޚާއްސަކޮށް، ޤާނޫނު އަސާސީގެ ދެވަނަ ބާބު ވެގެން ދިޔައީ ރައްޔިތުންގެ ހިތްތަކަށް ލިބިގެން ދިޔަ ފިނިކަމެއްކަމުގައެވެ. މި ދެންނެވީ، އަސާސީ ޙައްޤުތަކާ މިނިވަންކަމުގެ ބާބުގެ ވާހަކައެވެ.\nޚިޔާލުފާޅުކުރުމާއި އެއްވެ އުޅުމާއި ޒާތީ ދިރިއުޅުމާއި މިފަދައިން މުޠްލަޤަށް ބަޔާންކުރެވިފައިވާ ގިނަ ގުނަ ޙައްޤުތަކާއި މިނިވަންކަމުގެ ވާހަކަ އަޅުގަނޑުމެންގެ ތެރެއިން އަޑުނާހާ ދިވެއްސަކު އެބަހުއްޓޭ ބުނެ މީހަކު ވަކާލާތުކޮށްލުމަކީ މިއަދު މުސްތަޙީލުކަމެކެވެ. އަސާސީ ޙައްޤުތަކާއި މިނިވަން ކަމަކީ ކޮންމެ ޤައުމެއްގެ ޤާނޫނު އަސާސީއިން ކަނޑައަޅާން ޖެހިފައިވާ ކަންކަމަށް ވެފައިވާ މި ޒަމާނުގައި، އެފަދަ ޙައްޤުތަކާއި މިނިވަން ކަންކަންތަކެއް އަޅުގަނޑުމެން ވެސް މިތިބީ ޤާއިމުކޮށްގެނެވެ. އެހެނަސް، ދައްކަން މިއުޅެނީ އަދި މާތާކުންތާކު ޖެހޭ ވާހަކައެއްކަމުގައި ނުދެކޭ ބަޔަކު ވެސް ތިބެދާނެއެވެ. ސަބަބަކީ، ޤާނޫނު އަސާސީގެ ދެވަނަ ބާބުގެ 54 މާއްދާއިން ކުރެ އެންމެ މާއްދާއެއްގައި ވެސް، މޫނު ބުރުގާގެ ވާހަކަ ބަޔާންކުރެވިފައި ނެތުމެވެ.\nމޫނު ބުރުގާގެ މައްސަލައެއް ޤާނޫނީ ގޮތުން ފެންމަތިވެ، އެކަމުގެ ބަހުސެއްގެ ތެރޭގައި ވަނިކޮށް، މޫނު ބުރުގާ އަކީ އަސާސީ މިނިވަންކަމެއް ކަމުގެ ދަޢުވާ މަތިކުރުމުގެ ކުރީން، ޤާނޫނު އަސާސީގެ 16 ވަނަ މާއްދާއަށް ޖެހިލާނަމެވެ. އަސާސީ ޙާއްޤުތަކާއި މިނިވަންކަމުގެ ބާބުގައި ހިމެނޭ ހުރިހާ ޙައްޤުތަކާއި މިނިވަންކަމެއް، އިސްލާމްދީނުގެ އަޞްލުތަކާ ޚިލާފުނުވާނޭ ގޮތުގެ މަތީން ކޮންމެ ރައްޔިތަކަށް އެވަނީ ކަށަވަރުކޮށްދީފައެވެ. އަދި އެފަދަ ޙައްޤެއް ނިގުޅައި ގަނެވޭނެ ގޮތް ވެސް އެވަނީ ބަޔާންކޮށްފައެވެ. އެވާހަކައަށް ފަހުން އަދި އަލިއަޅުވާލާނަމެވެ.\nއަސާސީ ޙައްޤުތަކާއި މިނިވަންކަން ތަރުތީބުކުރެވެމުން އައިސް ޤާނޫނު އަސާސީގެ 19 ވަނަ މާއްދާ ލިޔެވިފައިވަނީކީއެއް އިއްތިފާޤަކުންނޫނެވެ. ހަމައެހެނިހެން، ހުރިހާ ޙައްޤުތަކާއި މިނިވަންކަމެއް ލިޔެވިފައިވާ އުސޫލުގެ މަތީންނެވެ. މާބާރަށް ޒިކުރުކުރެވޭ ޙައްޤެއް ނުވަތަ މިނިވަންކަމެއް ކަމުގައި ނުވިޔަސް، އެއީ އަތްނުލާ ދޫކޮށްލެވޭ ވަރުގެ މާއްދާއެއް ނޫނެވެ.\n“އިސްލާމީ ޝަރީޢަތުގައި ނުވަތަ ޤާނޫނުގައި ކަނޑައެޅިގެން މަނާކޮށްފައިނުވާ ކޮންމެ ކަމެއް ކުރުމުގެ މިނިވަންކަން ކޮންމެ ރައްޔިތަކަށް ލިބިގެންވެއެވެ. އަދި ޤާނޫނަކުން ހުއްދަ ލިބިގެން މެނުވީ، އެއްވެސް މީހަކު ކުރާ އެއްވެސް ކަމަކަށް ހަމަ އެކަކުވިޔަސް ހުރަސްއަޅައި ހުއްޓުވައިގެނެއް ނުވާނެއެވެ.”\nއާދޭހެވެ! މޫނު ބުރުގާ އެޅުމަކީ ހަމަގައިމުވެސް، އިސްލާމީ ޝަރީޢަތް މަނާ ކުރާކަމެއް ނޫނެވެ. އެކަމަށް ޝަރީޢަތުގައި ބާރުއަޅުއްވާފައިވަނީ، ހުއްދަ ކަމެއްގެ ގޮތުގައިތޯ، ނުވަތަ ސުންނަތެއްގެ ދަރަޖައިގަތޯ، ނުވަތަ ލާޒިމްކަމެއްގެ ގޮތުގައިތޯ، މި ސުވާލުތައް ދީނީ ޢިލްމުވެރިންގެ އަރިހަށް ދޫކޮށްލަމާތޯއެވެ. ދެންއޮތީ ޤާނޫނެވެ. ޤާނޫނުގައި އެކަން މަނާކުރެވިފައި އެބައޮތްތޯއެވެ. ޤާނޫނު އަސާސީގެ 274 ވަނަ މާއްދާގައި ބަޔާންކުރެވިފައިވާ މާނައިގައި ބެލިކަމުގައި ވިޔަސް، މޫނު ބުރުގާ އެޅުމަކީ މަނާކަމެއްކަމުގައި ކަނޑައަޅާފައިވާ އެއްވެސް ޤާނޫނެއް މި ދިވެހިރާއްޖޭގައެއްނުވެއެވެ. އެހެންކަމުން، މޫނުބުރުގާ އެޅުމަކީ، ޤާނޫނު އަސާސީގެ 19 ވަނަ މާއްދާގެ ދަށުން އެކަށައެޅިފައިވާ އަސާސީ މިނިވަންކެމެކެވެ. އަދި ހަމަ އެ މާއްދާގެ ދެވަނަ ޖުމުލާގައިވާފަދައިން، އެކަމަށް ހަމަ އެކަކު ވެސް ހުރަސްއަޅައި ހުއްޓުވައިގެން ނުވާނެއެވެ. އެއީ، ދައުލަތުން ކަމަށް ވިޔަސް، އަދި ވަކިވަކި ފަރުދުންކަމަށް ވިޔަސްމެއެވެ.\nއަނެއްކާ ވެސް، 16 ވަނަ މާއްދާއަށް ޖެހިލަމާތޯއެވެ. އިސްވެ ބަޔާންކުރެވިފައިވާ ފަދައިން، އަސާސީ ޙައްޤެއް ނުވަތަ މިނިވަންކަމެއް ހިފެހެއްޓޭނެ ގޮތް ވެސް އެމާއްދާގައި ބަޔާންކުރެވިފައިވެއެވެ. އެއްވެސް، އަސާސީ ޙައްޤެއް ނުވަތަ މިނިވަންކަމެއްގެ އެއްވެސް މިންވަރެއް ހިފެހެއްޓޭނީ ރައްޔިތުންގެ މަޖިލީހުން ފާސްކުރާ ޤާނޫނަކުންނެވެ. އެހެންކަމުން، 274 ވަނަ މާއްދާގައި، ޤާނޫނުގެ ދަށުން ހެދިފައިވާ ޤަވާޢިދުތަކަކީ ވެސް ޤާނޫނުގެ މާނައިގެ ތެރޭގައި ހިމެނޭ އެއްޗެއްކަމުގައި ބަޔާންކުރެވިފައިވީ ނަމަވެސް، އެފަދަ ޤަވާޢިދެއް ނުވަތަ އުސޫލެއް ވިޔަސް ނުވަތަ އިދާރީ އަމުރަކުން ވިޔަސް އަސާސީ ޙައްޤެއް ނުވަތަ މިނިވަންކަމެއް ނުހިފެހެއްޓޭނެއެވެ. ތަންކޮޅެއް ތިލަކޮށްލާނަމެވެ. މޫނުބުރުގާ އަކީ އަސާސީ މިނިވަންކަމެއް ކަމުން، މަޖިލީހުން ފާސްކުރާ ޤާނޫނަކުން މެނުވީ އެކަން މަނާކުރުމަކީ ބާޠިލްކަމެކެވެ.\nމިއީ 2017 އޭޕްރީލް 8 ގައި ދިއިސްލާމްގައި ޝާއިއުކުރެވިފައިވާ ލިޔުމެއް


"Red Planet" Ge Vashaigen Furathama Faharah, Ummeedhee Ali Kameh - Vaguthu\n"ރެޑް ޕްލެނެޓް" ގެ ވަށައިގެން ފުރަތަމަ ފަހަރަށް، އުންމީދީ އަލިކަމެއް\nދުނިޔެ ހިމެނޭ ސޫރުދަ ނިޒާމު (ސޯލާ ސިސްޓަމް) ގައި ރެޑް ޕްލެނެޓްގެ ނަމުން ނަންދެވިފައިވާ މިއްރީޚު (މާސް) އަކީ އެއް އިރެއްގައި ދިރުންތަކަށް އެކަށޭނެ ފަދަ، ދުނިޔެއާ އެއްގޮތް މާޙައުލެއް އޮތް ގުރަހަ (ޕްލެނެޓް) އެއް ކަމަށް ސައިންސްވެރިން ޤަބޫލުކުރެއެވެ. މިގޮތުން މި ގުރަހައިގައި މީގެ އެތައް އަހަރެއް ކުރީން ފެށީގެން ސައިންސްވެރިން ކުރިޔަށްގެންދާ ދިރާސާތަކުން އެވާހަކަތަކަށް ހެކި ލިބޭ ހޯދުންތައް ވެސް ހޯދިފައި ވެއެވެ.\nމިއްރީޚުގެ ހޯދުންތައް ހޯދުމުގައި ސައިންސްވެރިން ކުރާ މަސައްކަތް ދުވަހެއް ދުވަހަކަށް ފުޅާ ކުރަމުންދާއިރު، އެ ގުރަހައިގެ ވަށައިގެން ދައުރުވާ ޖައްވީ އުޅަނދަކުން މިވަނީ ދުނިޔެއަށް، މީގެ ކުރިން ދެކެފައި ނުވާ ތަފާތު މަންޒަރެއް ފޮނުވާފައެވެ. ގުރަހައިގެ ވަށައިގެން ފެހިކުލައިގެ އަލިކަމެއް ފެންނާން ހުރި މި ފޮޓޯއަށް މިހާރު ގިނަ ބައެއްގެ ސަމާލުކަން ލިބިފައިވާއިރު، މިއީ ދުނިޔެ ނޫން ގުރަހައަކުން މިފަދަ އަލިކަމެއް ފެނުނު، ނުވަތަ އެ އަލިކަމުގެ ފޮޓޯއެއް ނެގި ފުރަތަމަ ފަހަރެވެ.\nތަޖުރިބާކާރުން ބުނެފައިވާ ގޮތުން މިއްރީޚުގެ ވަށައިގެން ފެންނާންހުރި ފެހިކުލައިގެ އަލިކަމަކީ، އެ ގުރަހައިގެ ވަށައިގެންވާ އޮކްސިޖަން ހިމެނޭ ފަށަލައަކަށް އިރުގެ ދޯދިތައް އެޅުމުން ފެންނާން ހުރި އަލިކަމެއް ކަމަށެވެ. މި ފަށަލައަކީ އެ ގުރަހައިގެ ވަށައިގެން ވާ ފަށަލައެއްކަން މީގެ 40 ވަރަކަށް އަހަރު ކުރީން ވެސް ސައިންސްވެރިންނަށް އެނގިފައި ވާއިރު، ދުނިޔެއިން ފެންނަ ފަދައިން މިއްރީޚުގެ ބޭރު ފަށަލައިގެ މި އަލިކަން މީގެ ކުރިން އިންސާނުންނަށް ފެނިފައެއް ނުވެއެވެ.\nމިއްރީޚަށް ފޮނުވާފައިވާ ޓްރޭސް ގޭސް އޯބިޓާ މެދުވެރިކޮށް މި ފަށަލައިގެ ފޮޓޯ ހޯދުމާއި ގުޅިގެން ގުރަހައިގެ ދިރާސާތައް ކުރާ ފަރާތްތަކަށް އިތުރު ކުރިއެރުންތައް ލިބިގެންދާނެއެވެ. މިގޮތުން ގުރަހައިގައި އޮކްސިޖެން އާއި އެނޫންވެސް މާއްދާތައް ހުންނަ މިންވަރު ދެނެގަތުމަށް މި ހޯދުން އެހީއަކަށް ވެގެންދާނެއެވެ.\nއާންމު ގޮތެއްގައި ދުނިޔެއަށް އިރުގެ އަލިކަން އެޅުމުން ވެސް ފެންނާން ހުންނަ މި ފަށަލަ އެންމެ ރީއްޗަށް ފެންނަނީ ޖައްވުގައި ދައުރުވާ ބައިނަލްއަޤުވާމީ ޖައްވީ އިދާރާއިންނެވެ. އެގޮތުން އެ އިދާރާގައި މަސައްކަތްކުރާ އެސްޓްރޮނޯޓުން ނަގާފައިވާ މިފަދަ ރީތި ފޮޓޯތަކަށް މީގެ ކުރިން ގިނަބައެއްގެ ސަމާލުކަން ލިބިފައި ވެއެވެ.\nމިއްރީޚުގެ ހޯދުންތަކަށްފަހު، ކޮންމެވެސް ޒަމާނެއްގައި އެ ގުރަހައަށް އިންސާނުން ދަތުރުކުރުމަކީ ސައިންސްވެރިން ކުރާ އުންމީދެކެވެ. އެގޮތުން އެފަރާތްތަކުން ދަނީ މިއްރީޚުގެ ބިމުގައި ސްޓޭޝަންތައް ތައްޔާރުކޮށް އެތަނުގައި ޤާއިމްވެ ތިބެވޭނެގޮތުގެ ޕްލޭނެއްވެސް ތައްޔާރު ކުރަމުންނެވެ. ނާސާއިން ތައްޔާރުވަނީ މިހާރު ގުރަހައިގައި ކުރިޔަށްގެންދާ ދިރާސާތަކަށް ފަހު، 2025 ވަނަ އަހަރުގައި އިންސާނުން އެ ގުރަހައަށް ފޮނުވުމަށެވެ.\nދުނިޔެއާއި އެންމެ ގާތުން ދެވަނައަށް އޮންނަ މިއްރީޚަކީ ދުނިޔެއާއި އެއްފަދަ ނޫނަސް ދުނިޔޭގެ ބައެއް ސިފަތައް ލިބިގެންވާ ގުރަހައެކެވެ. ދުނިޔެއާއި 225 މިލިއަން ކިލޯމީޓަރު ދުރުގައިވާ މިއްރީޚުގެ ތަހުލީލުތައް ކުރުމަށް މިހާރު އެ ގުރަހައިގެ ބިމުގައި ހަރަކާތްތެރިވާ އުޅަދު، "ކިއުރިއޯސިޓީ" އެ ގުރަހައިގެ އެންމެ ފަހުގެ މަޢުލޫމާތާއި ފޮޓޯތައް ދުނިޔެއަށް ފޮނުވަމުން ދެއެވެ.\nމިއްރީޚަކީ އިންސާނުން ދިރިއުޅެން އެކަށީގެންވާ ތަނެއްކަމަށާއި އިންސާނުން އެ ގުރަހައިގައި ދިރިއުޅޭ ދުވަސް ލަސްތަކެއް ނުވެ ފެންނާނެ ކަމަށް ސައިންސްވެރިން ބުނާއިރު، އެ ގުރަހައިގެ ބިންފަދަ ފަށަލައިގައި ހެދިފައި ހުރި ބޮޑެތި ވަޅުގަނޑުތަކާއި ފަރުބަދަތަކުގެ މަތީ ފަށަލައިގައި ކޮންމެވެސް ވަރަކަށް، ދިރުންތަކަށް އެންމެ މުޙިންމު އެއް ބައި ކަމަށްވާ ފެން ހުރިކަން ކަށަވަރު ކުރެވޭ ހެކިތައް ސައިންސްވެރިން ދާދިފަހުން ވަނީ ހޯދާފައެވެ.


ރ. އުނގޫފާރު ސްކޫލްގެ 2013 ވަނަ އަހަރުގެ އަހަރީ އިނާމު ދިނުމުގެ ޖަލްސާގައި، ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު - The President's Office\nރ. އުނގޫފާރު ސްކޫލްގެ 2013 ވަނަ އަހަރުގެ އަހަރީ އިނާމު ދިނުމުގެ ޖަލްސާގައި، ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު\n27 ސެޕްޓެންބަރު 2014، ރިފަރެންސް: FAS/NRJ/2014/33\nރ. އަތޮޅު އުނގޫފާރު މަދްރަސާގެ ޕްރިންސިޕަލް އަލްފާޟިލް އަޙްމަދު މުޖުތަބާ، ޑެޕިއުޓީ ޕްރިންސިޕަލް އަލްފާޟިލް އިބްރާހީމް ނަސީމް، މިދާއިރާގެ ރައްޔިތުންގެ މަޖިލީހުގެ ޢިއްޒަތްތެރި ލޮބުވެތި މެންބަރު އަލްފާޟިލް ޖަޢުފަރު ދާއޫދު، މިއަތޮޅުގެ އިނގުރައިދޫ ދާއިރާގެ ރައްޔިތުންގެ މަޖިލީހުގެ ޢިއްޒަތްތެރި މެންބަރު، އަޅުގަނޑުގެ އަޚު، އަދި ހަމަ އެއާއެކީގައި މިރަށުގެ ކައުންސިލްގެ ޢިއްޒަތްތެރި މެންބަރުން، މިއަތޮޅުގެ ކައުންސިލްގެ މެންބަރުން، އަތޮޅު ކައުންސިލްގެ ރައީސް، މިރޭ އެ ދަރިވަރުންނަށްޓަކައި މިރަށުގެ ލޮބުވެތި ރައްޔިތުން ފަޚްރުވެރިވާނޭ ލޮބުވެތި ދަރިވަރުންގެ ބެލެނިވެރިން، ހީވާގިކަމާއި މުރާލިކަމާއެކީގައި ބުރަ މަސައްކަތް ކުރައްވައިގެން، މިރޭ މިތަނަށް ޙާޒިރުވެ ތިއްބެވި އެ ދަރިވަރުންގެ ބެލެނިވެރިންނާއި މައިންބަފައިންގެ ހިތްތަކަށް އުފާވެރިކަމުގެ ޝުޢޫރުތައް ގެނެސްދެއްވި ހީވާގި ފަޚްރުވެރި ދަރިވަރުން.\nއަޅުގަނޑުގެ އެންމެ އިސް ވާޖިބެއް ކަމަށް އަޅުގަނޑު ދެކެނީ، މިއަތޮޅުގެ ސްކޫލްގެ ތެރެއިން ޚާއްޞަ ގޮތެއްގައި، އުނގޫފާރު ސްކޫލަކީ ތިންސަތޭކައަށްވުރެ ގިނަ ދަރިވަރުން ތަޢުލީމް ޙާޞިލު ކުރަމުންދާ ސްކޫލެއް ކަމަށްވާއިރު، 2013 ވަނަ އަހަރު އޯ ލެވެލްގައި ޖުމްލަ ތިން މާއްދާއިން ފާސްވި ކުދިންގެ ރޭޓް، މި ސްކޫލްގެ ގާތްގަނޑަކަށް އަށްޑިހައަށްވުރެ މަތީގައި ހިފަހައްޓާފައިވާކަމީ، އަޅުގަނޑު ދެކޭގޮތުގައި، މިރޭގެ މި އިޙްތިފާލަށް ވަރަށް ޚާއްޞަ އުފާވެރިކަމެއް ލިބިގެންދާ ކަމެއް. މިކަމުން ދޭހަވަނީ ދެންމެ މިޖަލްސާގެ ތެރޭގައި އަޅުގަނޑުމެން ތިބިއިރުގައި، މިރަށުގެ، މިސްކޫލްގެ ހީވާގި ޕްރިންސިޕަލްގެ މަސައްކަތާއި، ޕްރިންސިޕަލާ އެކީގައި އެމަސައްކަތުގައި އެހީތެރިވެދެއްވާ ޑެޕިއުޓީ ޕްރިންސިޕަލާއި، މި ސްކޫލްގައި ފާހަގަކުރެވޭ ހީވާގި މުދައްރިސުންގެ މަސައްކަތް، ވަކިން ޚާއްޞަ ގޮތެއްގައި މިރޭގެ މި އިޙްތިފާލު އަޅުގަނޑުމެން ބަލަމުންދިޔައިރުގައި، ހިތަށްވެރިވެގެންދިޔަ ޚާއްޞަ ކަމެއް. އެއީ މިރަށުގެ ލޮބުވެތި ރައްޔިތުން، މިރަށުގެ ކުދިންގެ ބެލެނިވެރިން، ތަޢުލީމަށްޓަކައި ދޭ އަހަންމިއްޔަތުގެ ތެރެއިންވެސް ޚާއްޞަ ސިފައެއް، އަޅުގަނޑަށް މިރޭގެ ޖަލްސާގައި އިށީނދެ އިންއިރުގައި ފާހަގަވެގެންދިޔަ. އެ މަތިވެރި ސިފަ ތަޢުލީމާ އެކީގައި ކުދިންގެ ގައިގައި އަށަގެންނެވުމަށް މަސައްކަތް ކުރައްވާ މިރަށުގެ ވަރަށް ފަޚުރުވެރި ބެލެނިވެރިންނަށް، އަޅުގަނޑު އައްސަރިބަހާއި ސާބަހާއި ޝުކުރު އަދާކުރަން.\nމިރޭގެ މި އިޙްތިފާލުގައި އަޅުގަނޑަށް ފާހަގަކުރެވުނު މިދެންނެވި ސިފަ، އިނާމު ދިނުމުގެ ވާހަކަ ލިޔެފައިވާ ފޮތުގައިވެސް އެބައޮތް، ޝިޢާރެއްގެ ގޮތުގައިވެސް ބޭރުގައި ފާހަގަކޮށްފައި. އެހެން މީހުންގެ ލޯބި ހޯދުމަށްޓަކައި ރީތި އަޚްލާޤު ތިމާގެ ގައިގައި އަށަގަންނުވާށޭ. ސްކޫލްގެ ރިޕޯޓް އަޑުއަހަމުންދިޔައިރުގައި، އަޅުގަނޑުގެ ހިތަށް ވަރަށް ފިނިކަން ލިބިގެންދިޔަ. ހަމައެއާއެކީގައި މިރަށުގެ ޕްރިންސިޕަލްގެ ވާހަކަފުޅުގައި، އެކަމަށްޓަކައި ޚާއްޞަ ގޮތެއްގައި ތާއީދު ކުރައްވައި، ވާހަކަ ދެއްކެވި މިންވަރު އަޅުގަނޑު ގަބޫލުކުރަނީ، މިއަދު އަޅުގަނޑުމެންގެ ދަރިންގެ ތަރުބިއްޔަތުގައި، އެންމެ އިސްކަންދޭންޖެހޭ ކަންތައްތައް، ޙަޤީޤަތުގައި މިރަށުގެ ސްކޫލަށް ފަހުމްވެވަޑައިގަންނަވާނެ. މިރަށަށް އައިސް މިވާހަކަ ދެއްކުން މުނާސަބު. އެއްގޮތަށްވުރެ ގިނަ ގޮތްގޮތުން އެކަން ޚާއްޞަވެގެންދޭ. މިރޭގެ މި އިޙްތިފާލު، މިރަށުގައި ބޭއްވިގެންދާއިރުގައި، އަޅުގަނޑުގެ ހިތަށް ޛިކުރާވެގެންދޭ ވަރަށް ފަޚްރުވެރި ދަރިއެއް، ވަރަށް ފަޚްރުވެރި ބައްޕައެއް، ވަރަށް އާދަޔާ ޚިލާފު މޮޅު ޢާލިމެއް، ވަރަށްމޮޅު މުދައްބިރެއް، މުފައްކިރެއް، ފަޤީހެއް. މިރަށުގެ ވަރަށް ވަރުގަދަ ދަރިއެއް. ޑޮކްޓަރ އަފްރާޝީމް ޢަލީ. ހިތާމަވެރި ގޮތަކަށް ޝަހީދުކޮށްލެވުނު މިރަށުގެ ފަޚްރުވެރި ދަރިއެއް. އެމަނިކުފާނުގެ ފުރާނަފުޅަށް ސުވަރުގޭގެ ދާއިމީ ނިޢުމަތް މިންވަރުކޮށްދެއްވުން އެދި އަޅުގަނޑު ދުޢާ ދަންނަވަން.\nއެމަނިކުފާނު އަޅުގަނޑުމެންނަށް ދައްކައިދިނީ، ދެންމެ ސްކޫލްގެ ޕްރިންސިޕަލްގެ ވާހަކަފުޅުގައި އެ ވިދާޅުވިފަދަ ރީތި ޢިބްރަތްތެރި ފިލާވަޅުތަކެއް. މިޤައުމަށް ޑޮކްޓަރ އަފްރާޝީމް ޢަލީ ދައްކަވައިދެއްވީ، ދެންމެ ޙަމްދާ އަޅުގަނޑުމެންނަށް ދައްކައިދިންފަދަ ރީތި މިސާލެއް. ޝައްކެއްނެތް، މިރޭ ޙަމްދާގެ ބައްޕަޔާއި މަންމަގެ ހިތަށް ވަރަށް އާދަޔާ ޚިލާފު ޝުޢޫރުތަކެއް ވެރިވެގެންދާނެ. ރިޕޯޓް އަޑުއަހަމުންދިޔައިރުގައި އަޅުގަނޑުމެންގެ ތެރެއިން ހަމަ ކޮންމެ މީހަކުވެސް ހިތަށްއަރާ، މިފަދަ މަޤާމަކަށް ތިމަންނާގެ ދަރި ވާސިލުވާނެބާވައޭ. ލޮލުން ކަރުނަ ފޭއްދޭނެ. އެއީ، ޑޮކްޓަރ އަފްރާޝީމް ޢަލީވެސް ދެއްކިފަދަ ރީތި ނަމޫނާ. އެގޮތުން އަޅުގަނޑު މިރޭ މި ސްކޫލްގެ ހުރިހާ ދަރިވަރުންނަށްވެސް އިލްތިމާސް ކުރަނީ އަދި ބެލެނިވެރިންނަށްވެސް އިލްތިމާސް ކުރަނީ، މުދައްރިސުންނަށާއި، މިތަނަށް ޙާޒިރުވެ ތިއްބެވި، މިއަތޮޅުގެ ވަރަށް ފަޚްރުވެރި ބުރަ މަސައްކަތްތައް ކުރައްވާ ސްކޫލްތަކުގެ ހީވާގި ޕްރިންސިޕަލުން އެބަތިއްބެވި. އެހުރިހާ ފަރާތްތަކަށް އަޅުގަނޑުގެ އިލްތިމާސަކީ، ރާއްޖޭގެ ތަޢުލީމަށްޓަކައި، ރާއްޖޭގެ މުޖްތަމަޢުގެ މި ފޭރާން އިޢާދަކުރުމަށްޓަކައި، މިއަދުން ފެށިގެން ތިޔަ ހުރިހާ ބޭފުޅުންވެސް އިތުރު ހިތްވަރެއް ކުރަމާ ހިނގާށޭ. މިއާއެކީގައި އަޅުގަނޑު ބޭނުންވޭ، މިފަދަ ރީތި މިސާލެއް ދައްކައިދިން، ޙަމްދާގެ މައިންބަފައިންނަށް، ބައްޕަޔަށް، މަންމަޔަށް، އެ ބުރަ މަސައްކަތް ކުރި ހީވާގި ދަރިވަރަށް، އެ މަސައްކަތުގައި އެ ދަރިވަރަށް އެހީތެރިވެދެއްވި މި ސްކޫލްގެ ޕްރިންސިޕަލުންނަށް، ޓީޗަރުންނަށް އައްސަރިބަހާއި ސާބަހާއި ޝުކުރު އަޅުގަނޑު އަދާކުރަން.\nއަޅުގަނޑު މިރޭ ތިޔަ ކުދިންނަށް ދަންނަވާލަން ބޭނުންވާ ވާހަކައަކީ، އަޅުގަނޑުމެން ޚައިރާތުގައި މިކުރާ ދަތުރަކީ، މިއީ ފަސޭހަ ދަތުރެއް ނޫން. މިދަތުރުގެ އެކި މަރްޙަލާތަކުގައި، އެކިފަރާތްތަކުން އަޅުގަނޑުމެންނަށް އެހީތެރިވެދޭ، ރަނގަޅު. ބައްޕަޔާއި މަންމަގެ އެހީތެރިކަން، ޢުމުރުގެ ވަކި ފުރާވަރެއްގައި ލިބޭނެ. މުދައްރިސުންނާއި ޓީޗަރުންގެ އެހީތެރިކަންވެސް ލިބޭނެ. އެހެން ނަމަވެސް، ކާމިޔާބު ޙާޞިލު ކުރުމަކީ ވަކި ހަދަފެއް ކަނޑައަޅާ ކުއްޖަކަށް ލިބޭ އެއްޗެއް. ކާމިޔާބު ލިބެނީ ވަކި ހަދަފެއް ވަކި ޓާގެޓެއް ވަކި މަންޒިލެއް ކަނޑައަޅާ ދަރިވަރަށް. ކޮންމެ މީހަކަށްވެސް ކާމިޔާބު ލިބޭނެ. އެހެން ނަމަވެސް، އެ ކާމިޔާބު ލިބޭނީ، އެމީހެއްގެ ހިތުގައި، މިދެންނެވި ގޮތަށް ވަރުގަދަ ޢަޒުމެއް ކަނޑައަޅައިގެން. ވަކި މަންޒިލަކަށް ދާން އެމީހަކު އެގޮތަށް ނިޔަތްގަނެ، ތެދުވެރިކަމާ އެކީގައި އެމަސައްކަތުގައި ސާބިތުވެ ތިބެގެން. އެއީ އިސްލާމްދީންވެސް އަޅުގަނޑުމެންނާ ހަމަޔަށް ގެނެސްދީފައިވާ މަތިވެރި ދަރުސް. އެއީ ކީރިތި ޤުރްއާން، އެބަޔަކު އަޅުގަނޑުމެންނަށް ވަޢުޡުގެ ގޮތުގައި ގެނެސްދީފައިވާ މަތިވެރި ބަސްފުޅު. اللّـه سبحـانـه وتعـالىކީރިތި ޤުރްއާނުގައި ވަޙީކުރައްވާފައިވަނީ، وَمَنْ أَحْسَنُ قَوْلًا مِّمَّن دَعَا إِلَى اللَّـهِ وَعَمِلَ صَالِحًا وَقَالَ إِنَّنِي مِنَ الْمُسْلِمِينَ. މި އާޔަތުގައިاللّـه سبحـانـه وتعـالىވަޙީކުރައްވަނީ،[ﷲ ގެ ޙަޟްރަތަށް (އައުމަށް) ގޮވާލައި، އަދި ޞާލިޙު ޢަމަލުކޮށް، އަދި ހަމަކަށަވަރުން ތިމަންނާވަނީ (ﷲއަށް) ކިޔަމަންވާ މީހުންގެ ތެރެއިންނޭ ބުނާ މީހަކަށްވުރެ ރަނގަޅު ބަސް ބުނާ މީހަކީ ކާކުހެއްޔެވެ؟] އާދެ! މި އާޔަތުގައި މިގެނެސްދެނީ، ދެންމެ އަޅުގަނޑު މިދެންނެވި ވާހަކަ. މި ސްކޫލްގެ ރިޕޯޓްގެ ފަހުބައިގައި ގެނެސްދިން ނަޞޭޙަތް. މި ސްކޫލްގެ ޕްރިންސިޕަލް ދެއްވި އިރުޝާދު. ކާމިޔާބަކީ ތިމާގެ ހަމައެކަނި މާކްސް ޝީޓެއް ނޫން. ކާމިޔާބަކީ އެއްވެސް ހާލެއްގައި ކުއްޖަކު ހޯދާ ހަމައެކަނި ރަން ވަނައެއްވެސް ނޫން. ގިނަ އިނާމެއްވެސް ނޫން. ކާމިޔާބަކީ މުޅި މީހާޔަކީ ރީތި ނަމޫނާ ދައްކާ ޒުވާނަކަށްވުން. ރީތި ނަމޫނާގެ ވެރިޔަކަށް ވެގެންދިޔުން. މި ނަމޫނާ، މި ކާމިޔާބީ ޙާޞިލުވަނީ، މިދެންނެވި ފަދަ އަޚްލާޤީ މިންގަނޑެއްގެ ތެރެއަށް އިންސާނާ ފެތިގެން. އެކަން އަޅުގަނޑުމެންނަށް، އަޅުގަނޑުމެންގެ ދީނީ ހަމަތަކުގެ ތެރެއިން އައިސްފައި ވަނީ. ނިކަން ވިސްނައި ފިކުރުކޮށްލައްވަބައްލަވާ! އަޅުގަނޑުމެން ކޮންމެ މުސްލިމެއްގެ މައްޗަށް ފަރުޟު ނަމާދު ވާޖިބު. ފަސްވަގުތު ނަމާދު ކުރުމަށް އަޅުގަނޑުމެންނަށް ވާޖިބުވެގެންވޭ. އެކަމަކު މި މަތިވެރި އަޅުކަމުގެ ތެރޭގައި އެބައޮތް، ދެންމެ މިދެންނެވިފަދަ މަތިވެރި އަޚްލާޤީ ދަރުސެއް. އެ ދަރުސަކީ ކޮބައިތޯ އެއްވެސް ކުއްޖަކު ވިސްނިންތޯ؟ އެއްވެސް ބެލެނިވެރިޔަކު ވަގުތު ނަގައިގެން އެކަމާ ދޭތެރޭގައި ވިސްނިންތޯ؟ އެއްވެސް މުދައްރިސަކު އެކަމަށް ކުއްޖާގެ ތަވައްޖުހު ގެންދިޔަތޯ؟ ކޮބައިތޯ އެ ފިލާވަޅަކީ؟ އެ ފިލާވަޅަކީ، އެންމެ ފުރަތަމަ ފިލާވަޅަކީ އެއްބައިވަންތަކަން. ޖަމާޢަތުގެ ނަމާދު ކުރުމަށް ޤުރްއާނުން އައިސްފައިވާ މަތިވެރި އިރުޝާދު. އެއްބައިވަންތަކަން. އިޖްތިމާޢީ ރޫޙު ގުޅުން. އެކަކު އަނެކަކާ ބައްދަލުވުމުން ހިނިތުންވުން، މުޢާމަލާތް ކުރުން. ވަގުތަށް ނަމާދުކުރުން. ކަނޑައެޅިފައިވާ ވަކި ވަގުތެއްގައި ކޮންމެ ނަމާދެއްވެސް ކުރުން. ޕަންކްޗުއަލިޓީ. ވަކި ވަގުތަކަށް ކަންތައްތައް ކުރުން. މިއީ ޙަޤީޤަތުގައި އަޅުގަނޑުމެންނަށް ނަމާދުން ގެނެސްދީފައިވާ ވަރަށް މަތިވެރި އިރުޝާދުތަކެއް. އެހެންވީމާ، اللّـه سبحـانـه وتعـالىކީރިތި ޤުރްއާނުގައި ވަޙީކުރައްވާފައިވަނީ، فَإِذَا قَضَيْتُمُ الصَّلَاةَ فَاذْكُرُوا اللَّـهَ قِيَامًا وَقُعُودًا وَعَلَىٰ جُنُوبِكُمْ فَإِذَا اطْمَأْنَنتُمْ فَأَقِيمُوا الصَّلَاةَ إِنَّ الصَّلَاةَ كَانَتْ عَلَى الْمُؤْمِنِينَ كِتَابًا مَّوْقُوتًاـ މި އާޔަތުގައިاللّـه سبحـانـه وتعـالىވަޙީކުރައްވަނީ، [ތިޔަބައިމީހުން ނަމާދުކޮށް އަވަދިވެއްޖިއްޔާ، ތިޔަބައިމީހުން ﷲ ހަނދުމަކޮށް އުޅޭށެވެ! ކޮޅަށް ތިބޭ ހާލުގައްޔާއި، އިށީނދެ ތިބޭ ހާލުގައްޔާއި، އޮށޯވެ ތިބޭ ހާލުގައެވެ. އަދި ތިޔަބައިމީހުންނަށް އަމާންކަން ލިބިއްޖެ ހިނދަކު، ނަމާދު (ފުރިހަމަކޮށް) ޤާއިމުކުރާށެވެ! ހަމަކަށަވަރުން ނަމާދަކީ މުއުމިނުންގެ މައްޗަށް ވަގުތު ކަނޑައެޅިފައި އޮތް ފަރުޟެއްކަމުގައިވެއެވެ.]\nއާދެ، މިއަދު އަޅުގަނޑުމެންގެ ތެރެއިން ކޮންމެ މީހަކުވެސް އެބަ ގަބޫލުކުރޭ، ރާއްޖެ ވަރަށް ބާރަށް ކުރިއަށްދާންޖެހޭ ކަމަށް. އަޅުގަނޑު މިރޭ މިޖަލްސާއަށް އައިއިރުގައި، މި ޖަލްސާގެ ތެރޭގައި އިށީނދެ އިންއިރުގައި، ޙަޤީޤަތުގައި ހިތަށް ވަރަށް ފިނިކަން ލިބިގެންދިޔަ. އަޅުގަނޑު ވަރަށް ބޮޑަށް ޙައިރާންވެސް ވެގެންދިޔަ، މިޖަލްސާ ތައްޔާރުކޮށްފައި އޮތް މިންވަރު ފެނިފައި. ޚާއްޞަ ގޮތެއްގައި ޖަލްސާ ހުށަހެޅެމުންދިޔަ ގޮތާ، ކޮންމެ ކަމެއްވެސް އަޅުގަނޑަށް ފާހަގަވެގެންދިޔަ ވަރަށް ފުރިހަމަކަމަށް ޖަލްސާގައި. ވަރަށް ފުރިހަމަ. އެކަމަށްޓަކައި އަޅުގަނޑު މި ސްކޫލްގެ ހިންގުންތެރި ޕްރިންސިޕަލަށާއި، ހުރިހާ ޓީޗަރުންނަށް އަދިވެސް އެއްފަހަރު އިޚްލާޞްތެރިކަމާއެކީގައި ޝުކުރު ދަންނަވަން.\nއެކަމަކު މިއަދު އަޅުގަނޑުމެން މިކުރާ މަސައްކަތަކީ، ކޮން މަސައްކަތެއްތޯ އަޅުގަނޑުމެން ބަލަން އެބަޖެހޭ. އަޅުގަނޑުމެން މިކުރާ މަސައްކަތަކީ، އެއީ ކިޔެވުމުގެ ދާއިރާއިން ކަމުގައިވިޔަސް، އެއީ ކުޅިވަރުގެ ދާއިރާއިން ކަމުގައިވިޔަސް، އެއީ ޢާންމު ދިރިއުޅުމުގެ ތެރެއިން މީހުން އުފެއްދުން ކަމުގައިވީނަމަވެސް، މި ސްކޫލްގެ ވާހަކަތަކުގެ ތެރޭގައި ޕްރިންސިޕަލް ފާހަގަކުރައްވައިފި، މި ސްކޫލްގެ ވަކި ޙަދަފެއް އެބައޮތްކަން. ވަކި މިޞްރާބެއް އެބައޮތްކަން. އަޅުގަނޑު ވަރަށް އުފާވި އެވާހަކަ އަޑުއިވީމަ. އެއީ، އެމަސައްކަތަކީ މިއަދު އަޅުގަނޑުމެން ފަށްޓާފައިވާ މަސައްކަތުގެ ތެރޭގައި ހިމެނޭ ކަމަކަށްވާތީ. މި ސްކޫލަކީ މަސައްކަތްތެރިކަން ކުދިންނަށް ދަސްކޮށްދީ، ކުދިންގެ ގައިގައި ހުނަރުވެރިކަން އުފައްދައިދޭ ސްކޫލަކަށް މި ސްކޫލް ވާސިލު ކުރުމަށްޓަކައި ފަށާފައިވާ ލަނޑުދަނޑި. ވަރަށް މަތިވެރި މަސައްކަތެއް. އެކަމަކު އެންމެ މުހިންމު ކަމަކީ، މި ރާއްޖެ ތަރައްޤީގެ ގޮތުން ކުރިއަށްދާން ބޭނުންކަމުގައިވާނަމަ، މި ޤައުމަކީ ކާމިޔާބު ޤައުމަކަށް ހަދަން ބޭނުންކަމުގައިވާނަމަ، މި މުޖްތަމަޢަކީ އަޅުގަނޑުމެން މި އެދޭފަދަ ހީވާގި، މަސައްކަތަށް ކަމޭހިތައި، ފަރުވާތެރި ޒުވާނުން އުޅޭ މުޖްތަމަޢަކަށް ހަދަން އަޅުގަނޑުމެން ބޭނުންކަމުގައިވާނަމަ، އެބަޖެހޭ އަޅުގަނޑުމެން ތަޢުލީމުދޭ މަދްރަސާތަކުގެ ތެރޭގައި އިތުރު މަސައްކަތްތަކެއް ކުރަން. އެއީ، އަޚްލާޤިއްޔާތު އަށަގަންނުވަން. އެ ވާހަކަ ޕްރިންސިޕަލްގެ ވާހަކައިގައި ދައްކަވައިފި. އެވާހަކަ މިރޭ އަޅުގަނޑު ދައްކަން ބޭނުންވެފައި އޮތީވެސް. އެއީ ކުޅިވަރުގެ މައިދާނުން ކަމުގައިވީ ނަމަވެސް، ވިޔަފާރީގެ މައިދާނުން ކަމުގައިވީނަމަވެސް، މަސައްކަތްތެރިކަމުގެ މައިދާނުން ކަމުގައިވީނަމަވެސް، އަޚްލާޤެއްނެތި، އުޅުމެއްނެތި، ޒުވާނުންތަކެއް މުޖްތަމަޢަށް ނިކުންނަން ވެއްޖެ ކަމުގައިވާނަމަ، އެ މުޖްތަމަޢެއް ކުރިއަކަށް ނުދާނެ. އަޅުގަނޑުމެންގެ ކުރިއެރުން އޮތީ، ފުރިހަމަ މުޖްތަމަޢެއްގެ ގޮތުގައި އަޅުގަނޑުމެންގެ ކުރިއެރުން އޮތީ، ރީތި އަޚްލާޤަކާއި، ހަމަތަކަކާއި، އުޞޫލުތަކެއް ގަބޫލުކުރާ ޒުވާނުންތަކެއްގެ ތެރެއިން. ނިކަން ބައްލަވާ! އޭގެ މިސާލު، އަޅުގަނޑުމެންނަށް ތަރައްޤީވެފައި ހުރި ހުރިހާ ޤައުމުތަކުން ފެންނަނީ.\nދެންމެ މި ވަނަތައް ޙާޞިލުކޮށްގެން ދިޔަ ދަރިވަރުންނަށް އެނގޭނެ. އަޅުގަނޑުމެންނަށް މިއަދު މި ފެންނަ ލެޕްޓޮޕްތަކާއި، ފޯނުތަކާއި، ގޭގައި މި ބޭނުންކުރާ މިޒަމާނުގެ އެހެނިހެން ޓެކްނޯލޮޖީއާއި، މިތަކެތި އަންނަނީ ކޮންކޮން ދިމާޔަކުންތޯ؟ މި އަންނަނީ ތަރައްޤީވެފައި ހުރި ޤައުމުތަކުން. އެންމެ ފަސޭހައިން އަޅުގަނޑުމެން ދާ ޤައުމުތަކުގެ ތެރޭގައި އެބަ ހިމެނޭ، އިންޑިއާ، ސްރީލަންކާ، ސިންގަޕޯރފަދަ ޤައުމުތައް. މި ޤައުމުތައް މިއަދު ކުރިއަރަމުން މިދަނީ ކީއްވެގެންތޯ؟ އެ ދަނީ ރަނގަޅު އަޚްލާޤާއި، ރަނގަޅު ސުލޫކާއި، ތަހުޒީބު ގަބޫލުކުރާ ޒުވާނުން އުފައްދައިގެން. އެކަން މިއަދު އަޅުގަނޑުމެންވެސް އެބަ ކުރަންޖެހޭ. އެކަން އެގޮތަށް ކޮށްފި ކަމުގައިވާނަމަ، ޝައްކެއްނެތް، ކާމިޔާބު ލިބޭނެ. އިހަކަށް ދުވަހު އަޅުގަނޑުމެން މިކީ މުޅި ދުނިޔެ ސިއްސުވާލިވަރުގެ ޚަބަރެއް. އެއީ ދުނިޔޭގެ ވިޔަފާރީގެ ގޮތުން ވަރަށް ކާމިޔާބު ހޯދި ޒުވާނެއްގެ ވާހަކަ. މި ސްކޫލްގެ އެންމެމޮޅު ދަރިވަރުގެ ވަނަވަރު އަޅުގަނޑުމެން އަޑުއަހަމުން ދިޔައިރު އިވުނު، އެ ދަރިވަރު އެހާވަރަކަށް އިންޓަރނެޓްވެސް ބޭނުންނުކުރައްވައޭ. ސޯޝަލް މީޑިއާގައި ނޫޅުއްވައޭ. އެހެން ނަމަވެސް، އެނގިވަޑައިގަންނަވާނެ، މިއަދު އިންޓަރނެޓްގެ ޛަރީޢާއިން ދުނިޔެ ކުރިއަށްދާއިރުގައި، މިއީ ވަރަށްބޮޑު ވިޔަފާރިވެރިއެއް. [ޢަލީބާބާ ޑޮޓްކޮމް] ކިޔާ ވެބްސައިޓެއް، ދުނިޔޭގައި އުފެއްދި މީހެއްގެ ވާހަކަ. ޗައިނާގެ ރައްޔިތެއް، ޒުވާނެއް. އޭނަ މީގެ 15 އަހަރު ކުރިން އޭނަ އިންޓަރނެޓް ދުށީވެސް އެކަމަކު މިއަދު އޭނަގެ އުފެއްދުމަކީ، އޭނަގެ މުއްސަނދިކަމުގެ މިންވަރަކީ، އޭނަ އެކަނިވެސް 22 ބިލިއަން ޔޫ.އެސް.ޑޮލަރު. 22 ބިލިއަން. ކިހިނެއްތޯ ކާމިޔާބު ޙާޞިލުކުރީ؟ އެއީ ލަނޑުދަނޑިއެއް ކަނޑައަޅައިގެން. ވަކި ހަދަފެއް ކަނޑައަޅައިގެން، ވަކި މަންޒިލެއް ކަނޑައަޅައިގެން، އެމަންޒިލަށް ވާސިލުވާން މަސައްކަތް ކުރީމަ. އޭނަގެ ވާހަކައިގައި ބުނީ، އޭނަ އޭގެ ދުވަސްކޮޅެއް ކުރިން، އިނގިރޭސި ދަސްކުރުމަށްޓަކައި ތިމަންނަ ދަމޭ ޗައިނާއަށް ބޭރުގެ ޓޫރިސްޓުން އަންނައިރުގައި، އެމީހުން ގޮވައިގެން ދަތުރުކުރަން، އިނގިރޭސި ފަރިތަކުރުމަށްޓަކައި. ދުވާލަކު 45 މިނިޓް ބައިސްކަލް ދުއްވާފައި ދަމޭ އިނގިރޭސިން ޓިއުޝަން ނަގަން.\nމިއަދު އެހެންތޯ އަޅުގަނޑުމެންގެ ދަރިން؟ ކޮންމެ ރަށެއްގައި ސްކޫލް. ޓީޗަރުން މަސައްކަތް ކޮށްދޭން ބޭނުންތޯ ހީވާގިކަމާއެކީގައި. އެކަމަކު އެޔާއެކީގައިވެސް މިއަދު އަޅުގަނޑުމެންނަށް ފެންނަން ނުވާ، އަޑުއަހަން އަޅުގަނޑުމެން ބޭނުންނުވާ، އަޅުގަނޑުމެން ދެކެން ބޭނުންވާ އެތައް މަންޒަރުތަކެއް، އަޅުގަނޑުމެންގެ މުޖްތަމަޢުތެރެއިން އެބަ ތަކުރާރުވޭ. އަޅުގަނޑުމެންގެ ތަޢުލީމީ ނިޒާމު ކުރިއަށް ގެންދަން ބޭނުންކަމުގައިވާނަމަ، އަޅުގަނޑުމެން ތަރައްޤީއާ ދިމާއަށް ދަތުރުކުރަން ބޭނުންކަމުގައިވާނަމަ، އަދި އަޅުގަނޑުމެންނަކީ ކާމިޔާބު މުޖްތަމަޢަކަށް ހަދަން ބޭނުންކަމުގައިވާނަމަ، އެއްވެސް ޝައްކެއްނެތް، އަޅުގަނޑުމެން އެންމެބޮޑު އިސްކަމެއް ދޭންޖެހޭނީ، އަޅުގަނޑުމެންނަކީ ރީތި އަޚްލާޤެއްގެ ވެރިބަޔަކަށް ހަދަން. އެކަން އެގޮތަށް ކޮށްފި ކަމުގައިވާނަމަ، ޝައްކެއްނެތް ކާމިޔާބު ލިބޭނެ. އެއީ ކީރިތި ޤުރްއާނުގައި اللّـه سبحـانـه وتعـالىއަޅުގަނޑުމެންނަށް ދެއްވާފައިވާ ވަރަށް މަތިވެރި އިރުޝާދެއް. އެކަލާނގެ ވަޙީކުރައްވަނީ، وَالَّذِينَ جَاهَدُوا فِينَا لَنَهْدِيَنَّهُمْ سُبُلَنَا وَإِنَّ اللَّـهَ لَمَعَ الْمُحْسِنِينَ މާނަޔަކީ [ތިމަންރަސްކަލާނގެ މަގުގައި ޖިހާދު ކުރި މީހުން (ދަންނާށެވެ!) ހަމަކަށަވަރުން، އެއުރެންނަށް ތިމަންރަސްކަލާނގެ މަގުތަކަށް މަގު ދައްކަވާހުށީމެވެ. އަދި ހަމަކަށަވަރުން، ﷲ ވޮޑިގެންވަނީ، އިޙްސާންތެރިންނާއެކުގައެވެ.]\nމި އާޔަތުގެ މަފްޙޫމަކީ ކޮބައިތޯ؟ މިރޭ މިޖަލްސާގައި ޙާޒިރުވެ ތިބި އެހެން ކުދިންނަށް އެނގޭނެ، ހިތަށް ވެރިވެގެންވާ އުފާވެރި ޝުޢޫރު، އިނާމުތައް ޙާޞިލުކޮށްގެންދާއިރު. މި އިނާމުތަކަކީ ތިޔައިގެ ތެރެއިން ކޮންމެ ކުއްޖަކަށްވެސް ލިބިދާނެ އިނާމެއް. މި ލަނޑުދަނޑި ކޮންމެ ކުއްޖަކަށްވެސް ލިބިދާނެ. ޙާޞިލު ކުރެވިދާނެ. އެކަމަކު އެކަމަށްޓަކައި މަސައްކަތް ކުރަންޖެހޭނެ. އަޅުގަނޑު އެދެނީ، ކުރިއަށް މިއޮތް ދުވަސްތަކުގައި، ރާއްޖޭގެ ކޮންމެ ސްކޫލަކުންވެސް، މިރޭ މި ސްކޫލުން މިދެއްކިފަދަ ނަމޫނާ ދައްކަން. އަޚްލާޤީ ގޮތުން ރަނގަޅު ކުދިންނަށް ހިތްވަރުދޭން އެބަޖެހޭ. އެއީ އަޅުގަނޑުމެން އާލާކުރަންވީ ކަމެއް. ހަމައެއާއެކީގައި ވަރަށްގިނަ މުދައްރިސުން އެބަތިއްބެވި. މިއަތޮޅުގެ އެކި ރަށްރަށުގެ މުދައްރިސުން އެބަތިއްބެވި. އަޅުގަނޑު މިރޭ ދަންނަވާލަން ބޭނުންވޭ، ސަރުކާރުން، ދިވެހި ޤައުމުން، ތިޔަ މުދައްރިސުން ކުރައްވާ މަސައްކަތްތައް އަބަދުވެސް ބަލައިގަނޭ. އަދި ތިޔަ ބުރަ މަސައްކަތަށް ދިވެހި ޤައުމު ތާއަބަދު ފަޚްރުވެރިވޭ. އެކަމަށްޓަކައި ތިޔަބޭފުޅުންނަށް އަޅުގަނޑުމެން އަބަދުވެސް ޝުކުރުވެރިވަން.\nރައީސް އަލްފާޟިލް ޢަބްދުﷲ ޔާމީން ޢަބްދުލްޤައްޔޫމްގެ ސަރުކާރު ވުޖޫދަށް އައި ފުރަތަމަ ދުވަހުން ފެށިގެން އެމަނިކުފާނުގެ އިރުޝާދުގެ ދަށުން ވަރަށް ގިނަގުނަ މަސައްކަތްތަކެއް، ރާއްޖޭގެ ތަޢުލީމީ ނިޒާމުގައި މަސައްކަތް ކުރައްވާ ބޭފުޅުންގެ ޢާންމު ޙާލަތު ރަނގަޅު ކުރުމަށްޓަކައި ކުރައްވަމުން އެބަދޭ. ބައެއް މަސައްކަތްތަކަކީ، އެއްދުވަހުން، ދެދުވަހުން އަޅުގަނޑުމެން ބޭނުންވާ ބާރުމިނެއްގައި އެމަސައްކަތުގެ ނަތީޖާ ޙާޞިލު ކުރެވޭކަހަލަ މަސައްކަތްތަކެއް ނޫން. އެއީ، އަޅުގަނޑުމެންގެ ރާއްޖޭގެ އެކިއެކި ކަންތައްތަކުގެ ޙާލަތުވެސް މިވަގުތު ހުރިގޮތުން. އެހެން ނަމަވެސް، މި ސަރުކާރު އައުމާއެކީގައި، އެންމެ ފުރަތަމަ ކުރި އެއްކަމެއްގެ ގޮތުގައި، އިތުރުގަޑީގައި ދޭ ފައިސާގެ މިންވަރު، އަޅުގަނޑުމެން5ޕަސެންޓުން 10 ޕަސެންޓަށް އިތުރުކޮށްދިނުން. އަދި ހަމައެއާއެކީގައި، މުދައްރިސުންގެ ޢާންމު ޙާލަތުގެ ތެރޭގައި، ރިޔާސީ އިންތިޚާބުގެ ތެރޭގައި އަޅުގަނޑުމެންނާ ހަމަޔަށް އައި އެންމެބޮޑު އެއް ޝަކުވާއަކަށް ވެގެންދިޔައީ، މުދައްރިސުންނަށް މަތީ ތަޢުލީމު ކިޔެވުމުގެ ފުރްޞަތު ހަނިވެފައި އޮތް އޮތުން. މި ސަރުކާރު ވުޖޫދަށް އައުމާ އެކީގައި، މުދައްރިސުންނަށް ޕޭލީވްގައި ކިޔަވަން ދިޔުމުގެ ފުރްޞަތުވެސް ވަނީ ފަހިކޮށްދީފައި. މިއަދު އަޅުގަނޑު ތިޔަބޭފުޅުންނަށް ދަންނަވާލަން ބޭނުންވަނީ، އަޅުގަނޑުމެންނަށް އެނގޭ، ރާއްޖެ ތަރައްޤީ ކުރަން ބޭނުންކަމުގައިވާނަމަ، ތަރައްޤީއާ ހަމަޔަށް ދަތުރުކުރަން ބޭނުންކަމުގައިވާނަމަ، އަޅުގަނޑުމެންގެ ޞިއްޙީ ނިޒާމު ރަނގަޅު ކުރަން ބޭނުންކަމުގައިވާނަމަ، އަޅުގަނޑުމެން ބޭނުންވާ ފެންވަރުގެ އެކައުންޓެންޓުންނާއި، އަޅުގަނޑުމެން ބޭނުންވާ ފެންވަރުގެ ބިޒްނަސް އެޑްމިނިސްޓްރޭޓަރުންނާއި، އިކޮނޮމިސްޓުންނާއި، ހިންގުމުގެ ދާއިރާގެ ބޭފުޅުންނާއި، ޤާނޫނީ ވަކީލުންނާއި، އިންޖިނޭރުންނާ، ދެންވެސް ބޭނުންވާ ހުރިހާ ދާއިރާއެއްގެ މީހުންތައް އުފެއްދުމުގެ މައި މޭސްތިރިންނަކީ ތިޔަބޭފުޅުންކަން އަޅުގަނޑުމެންނަށް އެނގޭ. މުދައްރިސުންކަން އެނގޭ. ތަޢުލީމީ ނިޒާމުކަން އެނގޭ. އެ ނިޒާމުގެ މަތިން އަޅުގަނޑުމެން ހަނދާންނައްތާނުލާނެ. އެ ނިޒާމުގައި މަސައްކަތްކުރާ ހީވާގި މުދައްރިސުންގެ މަތިން އަޅުގަނޑުމެން ހަނދާންނައްތާނުލާނެ. އިރާދަކުރެއްވިއްޔާ މިއަދުވެސް ސަރުކާރުގެ ތެރޭގައި މުދައްރިސުންގެ މުސާރަޔާއި، މުދައްރިސުންގެ ޢާންމު ޙާލަތު ރަނގަޅު ކުރުމަށްޓަކައި ކުރެވެން އޮތް ހުރިހާ މަސައްކަތެއް، ވީ އެންމެ އަވަސް ފުރްޞަތެއްގައި ކުރުމަށްޓަކައި މިހާރުވެސް ވަނީ މަސައްކަތް ފެށިފައި. ﷲގެ ރަޙްމަތްފުޅުން ލަސްތަކެއްނުވެ އިރާދަކުރެއްވިއްޔާ، ތިޔަބޭފުޅުންނަށް ރަނގަޅު ނަތީޖާއެއް ސަރުކާރުގެ ތެރެއިން ލިބިގެންދާނެ.\nހަމައެއާއެކީގައި އަޅުގަނޑު ދަންނަވާލަން ބޭނުންވަނީ، ހަމައެކަނި މުދައްރިސުންނެއް ނޫން. އަޅުގަނޑުމެންގެ ތެރޭގައި ހީވާގިކަމާއެކީގައި ސްކޫލްތަކުގައި މަސައްކަތްކުރާ ޢާންމު އެހެން އެހެން ވަޒީފާތަކުގައި އުޅުއްވާ ބޭފުޅުންވެސް އެބަ އުޅުއްވާ. ކައުންސިލްތަކުގައި މަސައްކަތް ކުރައްވާ ބޭފުޅުން އެބައުޅުއްވާ. ސިވިލް ސަރވިސްގައި ބުރަ މަސައްކަތް ކުރައްވާ ބޭބޭފުޅުން އެބަ އުޅުއްވާ. އަޅުގަނޑު އުންމީދު ކުރަނީ، ރައްޔިތުންގެ މަޖިލީހުގެ މެންބަރުންނާ އެކީގައި، ކުރިއަށް މިއޮތް ދުވަސްތަކުގައި ލަސްތަކެއްނުވެ ދިވެހިރާއްޖޭގައި ޢަދުލުވެރިކަމާއި ހަމަހަމަކަމާއި، އިންޞާފުވެރިކަމާ އެކީގައި މުސާރައިގެ ކަންތައްތައް އިންތިޒާމު ކުރެވޭނެ ޕޭ ކޮމިޝަނެއް، މި ކޮމިޝަން ރަސްމީވެ، މި ކޮމިޝަންގެ ތެރެއިން ރާއްޖޭގައި ހީވާގިކަމާއެކީގައި މަސައްކަތްކުރާ ހުރިހާ ފަރާތްތަކުގެ މުސާރަ، އެއް އަމާޒަކަށް އިންތިޒާމުވެގެންދާނެ ދުވަސް ފެނިގެން ދިޔުން. އަޅުގަނޑު އިލްތިމާސް ކުރަން، މި މަސައްކަތް އިރާދަކުރެއްވިއްޔާ އަޅުގަނޑުމެންގެ ތެރެއިން ލަސްތަކެއްނުވެ ނިންމައިދިނުމަށް.\nއަޅުގަނޑުގެ ވާހަކަ ނިންމާލާނީ، މިރޭ މި ސްކޫލްގައި މިހާ ފުރިހަމަ ޙަފްލާއެއް އިންތިޒާމު ކުރެއްވީތީ، މިކަމުގައި ބައިވެރިވި ހުރިހާ ފަރާތްތަކަށް ޙައްޤު ޝުކުރު އަދާކުރަމުން. އެއާއެކީގައިވެސް ޚާއްޞަ ގޮތެއްގައި، މިދާއިރާތަކުގެ ކުރިއެރުމަށްޓަކައި ކައުންސިލަރުންނާއި، އަތޮޅު ފެންވަރުގައި އަތޮޅު ކައުންސިލުން ކުރައްވަމުން ގެންދަވާ މަސައްކަތް އަޅުގަނޑު ފާހަގަކުރަން. ހަމައެޔާއެކީގައި، ރައްޔިތުންގެ މަޖިލީހުގެ މެންބަރުންނަކީ، އެނގިވަޑައިގަންނަވާނޭ ފަދައިން، ވަރަށްބުރަ މަސައްކަތްތަކެއް، ދާއިރާގެ ތަރައްޤީއަށްޓަކައި ކުރައްވާ ބޭފުޅުން. މިދާއިރާގެ ރައްޔިތުންގެ މަޖިލީހުގެ ޢިއްޒަތްތެރި މެންބަރު ޖަޢުފަރު ދާއޫދަކީ މީގެކުރީގެ މިރަށުގެ ހިންގުމުގެ ދާއިރާގައި ވަރަށް ޙަރަކާތްތެރިވީ ބޭފުޅެއް. އަދި މިއަދުވެސް އެ މަސައްކަތް ކުރައްވަނީ ހަމަ މިދާއިރާގެ ރައްޔިތުންގެ ޙައްޤަށްޓަކައި. ހަމައެޔާއެކީގައި، އިނގުރައިދޫ ދާއިރާގެ ރައްޔިތުންގެ މަޖިލީހުގެ މެންބަރުންވެސް ދެންމެ ވިދާޅުވެއްޖެ ހަމަ ނަމޫނާ ޒުވާނެއް. މިބޭބޭފުޅުންނާއި އަތޮޅު ކައުންސިލާއި، ރަށުގެ ސްކޫލްގެ މެނޭޖްމަންޓާއި، ޕްރިންސިޕަލާއި، ހީވާގި މުދައްރިސުން ކުރައްވާ މަސައްކަތް އަޅުގަނޑު ފާހަގަކުރަން. އަދި އަޅުގަނޑު ނިންމާލަމުންވެސް އަދިވެސް އެއްފަހަރު މިރޭ އެންމެ ފަޚްރުވެރި ވަނަ ހޯއްދެވި ދަރިވަރު ޙަމްދާއާއި އަދި ޢާއިލާ، ފަޚްރުވެރި ބައްޕައަށް މަންމައަށް، އެ މަސައްކަތުގައި ޝާމިލުވި ހުރިހާ ފަރާތްތަކަށް ތަހުނިޔާ ދަންނަވަން.\nއަޅުގަނޑުގެ ދުޢާއަކީ اللّـه سبحـانـه وتعـالىއަޅުގަނޑުމެންގެ މި ރާއްޖެއަކީ، ރަނގަޅު ހެޔޮލަފާ ދަރިވަރުންތަކެއް އުފެދޭ ފަސްގަނޑެއް ކަމުގައި މިންވަރު ކުރެއްވުން. އަޅުގަނޑުމެންނަކީ ތަޢުލީމަށް ލޯބިކުރާ، ތަޢުލީމާ އެކީގައި، ރީތި އަޚްލާޤިއްޔާތުގެ މަތީގައި ހިނގާ ބައެއް ކަމުގައި اللّـه سبحـانـه وتعـالىމިންވަރު ކުރެއްވުން. އަދި އަޅުގަނޑުމެންނަކީ، އަޅުގަނޑުމެން ކުރާ މަސައްކަތަކީ އެއީ، ތެދުވެރި، އިޚްލާޞްތެރި މަސައްކަތެއް ކުރާ ބައެއް ކަމުގައި اللّـه سبحـانـه وتعـالىމިންވަރު ކުރެއްވުން. މި ރަށަށާއި، މި އަތޮޅަށާއި، މި ރާއްޖޭގެ ތަޢުލީމީ ނިޒާމަށާއި، މިދާއިރާގައި މަސައްކަތް ކުރައްވާ އެންމެހާ ބޭފުޅުންގެ މަސައްކަތުގައި اللّـه سبحـانـه وتعـالىތައުފީޤާއި ބަރަކާތް މިންވަރު ކުރައްވާށި! އާމީން!


Manzaru badhaluve, Yameen ge aailaa ah ummeedheh! | Mihaaru\n24 އެޕްރީލް 2019 - 14:43 27 comments\nއެޕްރީލް، 23، 2017 ރޭ ދަންވަރު، އަނިޔާވެރިކޮށް މަރާލި ޔާމީންގެ ރަޝީދަށް އިންސާފު ހޯދަން ކުރާ މަސައްކަތުގައި އިއްޔެ އަކީ މިހާތަނަށް އޭނާގެ އާއިލާ އަށް ކުޑަ ނަމަވެސް ހިތްހަމަޖެހުމެއް ލިބުނު ދުވަހެވެ.\nޔާމީން މަރާލިތާ ދެ އަހަރު ފުރުމާ ދިމާކޮށް، އިންސާފަށް އަޑު އުފުލަން ބޭއްވި އެއްވުމުގެ ކުރީ ސަފުގައި ހުންނެވީ ރައީސް އިބްރާހިމް މުހައްމަދު ސޯލިހެވެ. އިންސާފު ނުލިބެނީސް "ދުލެއް ނުކުރާނަން" ކަމުގެ ޔަގީންކަން ދެއްވަމުންނެވެ.\nއާއިލާ އަށް ހިތްހަމަޖެހުން ލިބުނީ އެ މަންޒަރުންނެވެ؛\nރައީސްގެ އިތުރުން އަނބިކަނބަލުން ފަޒްނާ އަހްމަދާއި ދައުލަތުގެ ބައެއް ވަޒީރުންނާއި ރައްޔިތުންގެ މަޖިލީހުގެ މެމްބަރުން ވެސް ބައިވެރިވެ، އާއިލާ އަށް އިންސާފު ހޯދައިދޭން ގޮވާލި އެވެ.\nގެއްލިގެން ހޯދަމުން އަންނަ ރިލްވާން (ކ) އާއި މަރާލި ޔާމީން.\n"ރައީސް ބައިވެރިވެވަޑައިގަތުމަކީ އިންސާފު ހޯދައިދޭން ސަރުކާރުން މަސައްކަތް ކުރައްވާނެ ކަން ކަށަވަރުކޮށްދެއްވުން. އެއީ އާއިލާ އަށް ލިބުނު ވަރަށް ބޮޑު ހިތްހަމަޖެހުމެއް،" ޔާމީންގެ ބައްޕަ، ހުސެއިން ރަޝީދު "މިހާރު" އަށް ބުންޏެވެ.\n"އަޅުގަނޑުމެން އަނިޔާއާ ދެކޮޅަށް އިއްޔެ އަޑުއުފުލުމުން ފުލުހުން ޖެއްސުމެއް ނުކުރޭ، ނޭދެވޭ އަމަލުތަކެއް ނުހިންގާ. ފުލުހުންގެ ފަރާތުން ފެނުނީ ސަފުތައް އަތުރާލަމުން ސެކިއުރިޓީ ދިން މަންޒަރު."\nYameen ge marah ahareh: Aailaa ekaheri kolliyas, insaafu hoadhan salaan jahaane! https://t.co/JNfG7du6EE\n— Mihaaru (@Mihaarunews) April 23, 2018\nޔާމީނަށް އިންސާފު ނުލިބިގެން އާއިލާ އިން ކަންބޮޑުވުންފާޅުކޮށް އާއިލާ އިން "މިހާރު" އަށް ދިން އިންޓަވިއު.\nޔާމީނާއި ގެއްލުވާލި ނޫސްވެރިޔާ އަހްމަދު ރިލްވާނަށް އިންސާފު ހޯދައިދޭން ގޮވާލައި އިއްޔެ ބޭއްވި އެއްވުމަށް ފުލުހުން ދެއްކި ނަމޫނާ ޔާމީންގެ ބައްފަ ފާހަގަކުރީ، ކުރީގެ ރައީސް އަބްދުﷲ ޔާމީންގެ ސަރުކާރުގައި އިންސާފަށް ކުރި މަސައްކަތުގައި ފުލުހުންގެ ފަރާތުން އާއިލާ އަށް ލިބުނު ހިތްދަތިކަން ސިފަކޮށްދެމުންނެވެ.\n"ބޭބެ މަރާލުން ކުށްވެރިކޮށް، ނުކުތުމުން އަޅުގަނޑުގެ އަންހެން ދަރިފުޅު ފުލުހުންގެ ވަޒީފާ އިން ވަކިކޮށްލީ. އެއްވެސް ހައްގަކާ ނުލައި،" ހުސެއިން ރަޝީދު ބުންޏެވެ.\nއިއްޔެގެ ހިނގާލުމުގައި ރައީސް ބައިވެރިވެވަޑައިގަންނަވަނީ -- މިހާރު ފޮޓޯ/ނިޝާން އަލީ\nއޭނާ ބުނި ގޮތުގައި ރައީސް އިބްރާހިމް މުހައްމަދު ސޯލިހް ދެއްވި ޔަގީންކަމާ އެކު އާއިލާގެ އުއްމީދަކީ ޔާމީންގެ މަރުގެ ފަހަތުގައި ތިބި އެންމެން ހާމަވުމެވެ.\n"އެ މީހުން ޔާމީން މަރާލަން ޖެހޭ ސަބަބެއް ނުވިސްނޭ،" ހުސެން ރަޝީދު ބުންޏެވެ.\nޔާމީން މަރާލި ސަބަބެއް ކަމަށް އާއިލާ އިން ލަފާކުރަނީ، ގެއްލުވާލި ނޫސްވެރިޔާ އަހްމަދު ރިލްވާނަށް އިންސާފު ހޯދަން، އޭނާ ކުރި މަސައްކަތެވެ. އިންސާނިއްޔަތުކަމާއި އަދުލު އިންސާފަށްޓަކައި ޔާމީން ކުރި ހިތްވަރެވެ. އެކި މައްސަލަތަކުގައި ޚިޔާލުފާޅުކޮށް، ބްލޮގުގައި ލިއުނު ލިއުންތަކެވެ.\nއަނިޔާވެރި ގޮތަކަށް މަރާލި ބްލޮގަރު ޔާމީން ރަޝީދުގެ މަރަށް ދެ އަހަރު ފުރުމާ ގުޅިގެން އޭނާ އަށް އިންސާފު ހޯދަން ގޮވާލާ ބޭއްވި ހިނގާލުމުގައި ބައިވެރިވި ބައެއް މީހުން -- ފޮޓޯ: ނިޝާން އަލީ/މިހާރު\nއެ ލިއުންތަކާ ގުޅިގެން، ތަކުރާރުކޮށް ޔާމީނަށް މަރުގެ އިންޒާރުތައް ދިނެވެ. ހިމާޔަތަށް އެދި ފުލުހުންނަށް މައްސަލަ ވެސް ހުށަހެޅި އެވެ. އެކަމަކު ޔާމީނަށް ސަލާމަތާއި ރައްކާތެރިކަން ފޯރުކޮށް ނުދީ އޮއްވައި އޭނާ މަރާލި މައްސަލައިގައި ފުލުހުންގެ އިހުމާލު ހިމެނޭ ކަމަށް ބުނެ އާއިލާ އިން މައްސަލައެއް ކޯޓަށް ވެސް ވެއްދި އެވެ. ސިވިލް ކޯޓުން އެ މައްސަލަ ނުބަލައި ބޭރުކޮށްލީ އެވެ.\nއާއިލާގެ އުއްމީދަކީ ޔާމީނާއި ރިލްވާން އަދި ޑރ. އަފްރާޝިމް އަލީގެ މަރުގެ ފަހަތުގައި ފޮރުވިގެން ތިބި މީހުން ވީހާވެސް އަވަހަކަށް، ރައްޔިތުންނަށް ހާމަވުމެވެ.\nއިތުރު ލިޔުންތައް ކުށްކުރުން ރައީސް އިބްރާހިމް މުހައްމަދު ސޯލިހް ޔާމީން ރަޝީދު މަރާލުން


އިމިގްރޭޝަންގައި ޖަރީމާގެ ބޮޑެތި “ގޮށްތަކެއް”! ވަގު ކޯޓާގެ އަދަދެއް ސާފެއް ނޫން!\nސަރުކާރު ބަދަލުވެ، ކޮންޓްރޯލަރުގެ މަގާމަށް ހަނަފީ ވަޑައިގެންނެވި ފަހުން ބޭއްވި ފުރަތަމަ ނިއުސް ކޮންފަރެންސްގައި އޭނާ ވިދާޅުވީ، ބިދޭސީން ގެންނަން ގަވައިދާ ހިލާފަށް ގިނަ ކޯޓާތަކެއް ދޫކޮށްފައިވާ ކަމަަށެވެ. އެގޮތުން ކުދި ވިޔަފާރިތަކަށް އެ ވިޔަފާރިތަކާ އެކަށީގެން ނުވާހާ ގިނަ އަދަދުތަކުން މީހުން ގެންނަން ހުއްދަ ދީފައިވާ ކަމަށް ވެސް އޭނާ ވިދާޅުވި އެވެ.\nހަނަފީ ވިދާޅުވި ގޮތުގައި ރާއްޖޭގައި ހިންގާ ބައެއް ޕްރޮޖެކްޓްތަކަށް ގަވާއިދާ ހިލާފަށް 3،700 ކޯޓާ ވެސް ދޫކޮށްފައި ހުރި ކަމަށެވެ.\n“ކުދި ކެފޭ ކަހަލަ ތަންތަނަށް ވެސް 100 ކޯޓާ ވަނީ ދޫކުރެވިފައި. ގެސްޓްހައުސްތަކަށް ވެސް 80 ކޯޓާ،” މިދިޔަ ޑިސެމްބަރު 23 ގައި މަގާމަށް އައްޔަން ކުރެއްވި އާ ކޮންޓްރޯލަރު ހަނަފީ ވިދާޅުވި އެވެ.\nއޭނާ ވިދާޅުވި ގޮތުގައި “އުސޫލެއް އޮތް ކަމަށް ވިޔަސް އުސޫލަށް ބެލުމެއް ނެތި މިކަންކަން ވަނީ ހިނގާފަ” އެވެ.\nކުރީ ސަރުކާރުގައި އިމިގްރޭޝަންގެ ކަންކަން އެކަށީގެންވާ ގޮތަށް ކޮށްފައި ނުވާ ކަމަށް ވިދާޅުވެ އޭނާ ފާޑު ވެސް ކިއުއްވި އެވެ.\nއެކަމަކު ނޫސްވެރިންގެ މި ބައްދަލުވުމުގައި އިމިގްރޭޝަނަށް ސީދަލަށް ބުނަން ނުކެރުނު އެއް ކަމެއް އޮތެވެ: އިމިގްރޭޝަންގެ ތެރެއިން ގަވާއިދާ ހިލާފަށް ކޯޓާ ހޯދައިގެން ވަގަށް އެތެރެކޮށްފައިވާ ބިދޭސީންގެ އަދަދެވެ.\nއަދަަދުތަކާ މެދު ވާހަކަ ދައްކަވަމުން ހަނަފީ ވިދާޅުވީ ވޯކް ވިސާގައި 144،607 މީހުން ރާއްޖެ އެތެރެވެފައިވާ ކަމަށެވެ. އެކަމަކު އޭގެ ތެރެއިން 63،000 މީހުން އުޅެނީ ގަވާއިދާ ހިލާފަށް ކަމަށް ވިދާޅުވި އެވެ.\nއެހެންކަމުން އެއީ ގަވާއިދުން ރާއްޖެ އެތެރެވެ، އެމީހުން ގެނައި ފަރާތްތަކަށް ފިލައިގެން ނުވަތަ އެނޫން ވެސް ގޮތްގޮތުން ވޯކު ވިސާއާ ހިލާފުވެގެން އުޅޭ މީހުން ކަމަށް ބެލިދާނެ އެވެ. އެކަމަކު އިމިގްރޭޝަންގެ ބައެއް އޮފިޝަލުން، ނޫސްވެރިންގެ ބައްދަލުވުމުގެ ފަހުން ވަކިން ވާހަކަ ދައްކަވަމުން ވިދާޅުވި ގޮތުގައި 63،000 އަކީ ގަވާއިދާ ހިލާފަށް ކޯޓާ ހޯދައިގެން އެތެރެކޮށް، ގަވާއިދާ ހިލާފަށް އުޅެމުން ދާ މީހުންނެވެ. އެއީ ހަގީގަތަކަށް ވެއްޖެ ނަމަ ރާއްޖޭގައި ވަޒީފާ އަދާކުރާ ބިދޭސީންގެ އަދަދު 200،000 އަށް އަރާނެ އެވެ.\nއެކަމަކު އާ ކޮންޓްރޯލަރުގެ ފުރަތަމަ ޕްރެސް ކޮންފަރެންސަށް އިމިގްރޭޝަންގެ ވެރިން އެރުއްވި އިރު، ގަވާއިދާ ހިލާފަށް ކޯޓާ ދޫކޮށްގެން ރާއްޖެ އެތެރެވެފައިވާ ބިދޭސީންގެ ލަފާކުރާ އަދަދެއް ހާމައެއްނުކުރެ އެވެ. އެހެންކަމުން 63،000 އަކީ ގަވާއިދާ ހިލާފަށް އިމިގްރޭޝަންގެ ތެރެއިން ކޯޓާ ހޯދައިގެން އެތެރެކޮށްފައިވާ ބައެއް ކަމެއް ނުވަތަ ރަނގަޅު ކޯޓާގައި ލިބޭ ވޯކް ވިސާގައި އެތެރެވެ، ފަހުން ގަވާއިދާ ހިލާފަށް އުޅޭ ބައެއްކަން ޔަގީނެއް ނޫނެވެ.\nނުގަވައިދުން ގިނަ އަދަދެއްގެ ކޯޓާ ދޫކޮށްފައިވާ ކަމަށް ކޮންޓްރޯލަރު ވިދާޅުވުމުން، އެގޮތަށް ދޫކޮށްފައިވާ ކޯޓާގެ ޖުމްލަ އަދަދު ހޯދަން ކުރި ސުވާލަށް އޭނާ ވެސް އަދި ނޫސްކޮންފަރެންސްގައި ބައިވެރިވެވަޑައިގެންނެވި އެހެން ބޭފުޅަކު ވެސް ސީދާ ޖަވާބެއް ނުދެއްވަ އެވެ. ވަގު ކޯޓާގެ އަދަދު ގާތްގަނޑަކަށް ކިހާވަރެއް ވާނެތޯ “މިހާރު”ން ދެންނެވުމުން ހަނަފީ ވިދާޅުވީ “އިމިގްރޭޝަންގައި ގޮށްތަކެއް ޖެހިފައިވާ” ކަމަށާއި “އެ ގޮށްތައް ފިލުވައި މައްސަލަތައް ބަލަމުން އަންނަ” ކަމަށެވެ.\n“ވަރަށް ގިނަ ގޮށްތަކެއް ޖެހިފައި މިހިރީ އިމިގްރޭޝަންގައި. އެއީ ހަގީގަތް އިނގޭތޯ،” އޭނާ ވިދާޅުވި އެވެ.\nހަނަފީ ވިދާޅުވީ އާ މައުލޫމާތު ލިބޭ ވަރަކުން މީޑިއާއާ ހިއްސާކުރައްވަމުން ގެންދަވާނެ ކަމަށެވެ. އެ ހުރިހާ މައުލޫމާތެއް އެނަލައިޒް ކުރުމަށް ފަހު އަލުން ޕްރެސް ކޮންފަރެންސެއް ބާއްވާނެ ކަމަށް ވެސް ވިދާޅުވި އެވެ.\nއިމިގްރޭޝަންގެ ތެރޭގައި ތިބި ޒިންމާވާން ޖެހޭ ފަރާތްތައް ހޯދައި ފިޔަވަޅު އަޅުއްވާނަންތޯ ދެންނެވުމުން ހަނަފީ ވިދާޅުވީ މައްސަލަަ ބަލާ ކޮމިޓީއެއް ހަދައިގެން އެ މައްސަލަތައް ބަލަމުން އަންނަ ކަމަށެވެ. އަދި މައްސަލަތައް ފާހަގަކޮށް، ޝަކުވާ ހުށަހަޅަން އާއްމުންނަށް ވެސް އޭނާ އިިލްތިމާސް ކުރެއްވި އެވެ.


އުމަރު ނަސީރަށް ދޭ ސެކިއުރިޓީ ރިވިއު ކުރަނީ – Haftha\nއުމަރު ނަސީރަށް ދޭ ސެކިއުރިޓީ ރިވިއު ކުރަނީ\nކުރީގެ ހޯމް މިނިސްޓަރު އުމަރު ނަސީރަށް ފުލުހުން ދެމުން އަންނަ ސެކިއުރުޓީ އަލުން ރިވިއު ކުރަމުން އަންނަ ކަމަށް ފުލުހުން މިއަދު ބުނެފި އެވެ.\nފުލުހުންގެ މީޑިއާ އޮފިޝަލް ވިދާޅުވީ އުމަރަށް ސެކިއުރިޓީ ދޭން ފަށާފައިވަނީ 2016 ވަނަ އަހަރުގެ ޖުލައި 31 ގައި ކަމަށާއި ސެކިއުރިޓީ ދޭން ފެށީ އުމަރަށް ދިން އިންޒާރުގެ މައްސަލައަކާ ގުޅިގެން ލިބުނު އިންޓެލިޖެންސް މައުލޫމާތަކާ ގުޅިގެން ކަމަށެވެ.\nއުމަރުގެ ސެކިއުރިޓީ މީގެ ކުރިން ވަނީ އެތައް ފަހަރަކު ރިވިއު ކޮށްފަ އެވެ. އެގޮތުން މީގެ މަހެއްހާ ދުވަސް ކުރިން ވެސް ރިވިއު ކުރި ކަމަށް ފުލުހުން ބުންޏެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި އުމަރު ހޯމް މިނިސްޓަރަކަށް ހުންނެވިއިރު އޭނާ ވަނީ މަސްތުވާތަކެއްޗާ ދެކޮޅަށް ބޮޑެތި ހަރަކާތްތަކައް ހިނގާ ރާއްޖެއިން ގޭންގްތައް ނައްތާލުމަށް ބައެއް މަސައްކަތްތައް ވެސް ކޮށްފައެވެ.\nއުމަރަށް އިންޒާރު ދިން މައްސަލަ ފުލުހުންނަށް ހުށަހެޅީ 2016 ގަ އެވެ. ހޯމް މިނިސްޓަރުކަމުން އިސްތިއުފާ ދެއްވިފަހުން ހިނގި އެހާދިސާއާ ގުޅިގެން އޭރު އުމަރު ވިދާޅުވީ އޭނާއަށް އިންޒާރު ދިނީ ގޭންގަކަށް ނިސްބަތްވާ ބަޔަކު ކަމަށެވެ. އޭނާއަށް ސެކިއުރިޓީ ދެމުން އަންނަނީ އޭރުން ފެށިގެންނެވެ.